অজস্ৰ সমস্যাৰে ভাৰাক্ৰান্ত চৰ-চাপৰিৰ কৃষক - মুক্ত চিন্তা\nঅজস্ৰ সমস্যাৰে ভাৰাক্ৰান্ত চৰ-চাপৰিৰ কৃষক\nচৰ-চাপৰিৰ অৰ্থনীতিৰ ভেটি কৃষিৰেই বন্ধা। সামান্য এটা অংশৰ বাদে বাকীসকল খেতিয়ক। চৰ-চাপৰিত হৈ থকা বানপানীৰ ফলত কৃষিভূমিৰ ওপৰৰ তৰপটোত পলস পৰে আৰু সেই পলস পৰা ভূমিত কৃষকে ৰাসায়নিক সাৰ ব্যৱহাৰ নকৰাকৈয়ো প্ৰচুৰ উৎপাদন কৰিব পাৰিছে। অন্যহাতে সম্প্ৰতি কৃষি উৎপাদন আৰু অধিক কৰিবলৈ ৰাসায়নিক সাৰৰো প্ৰয়োগ দেখা যায় । কৃষকে নাঙল-যুৱলিৰ সলনি ট্ৰেক্টৰৰে মাটি চহাই কৃষিকৰ্মও কৰিবলৈ লৈছে । চৰ-চাপৰিত গ্ৰীষ্মকালত মৰাপাট, আহুধান, শালিধান, লেচেৰা মাহ, বিন, ধেমচি, বিভিন্ন ঘাঁহজাতীয় শস্য,টিচি আদিৰ খেতি কৰাৰ লগতে বিভিন্নধৰণৰ শাক-পাচলিৰ খেতি কৰা হয় । ইপিনে শীতকালত ঘেঁহু, সৰিয়হ, বৰোধান, আলু, ৰহৰ মাহ, মাটি মাহ, মগু মাহ, বিভিন্ন শাক-পাচলি ইত্যাদিৰ উপৰিও বছৰটোত দুগ্ধ উৎপাদন, হাঁহ-কুকুৰা পালন, মৎস্য উৎপাদন, পশু পালন আদিও কৃষি অৰ্থনীতিৰ দিশত টনকিয়াল কৰাত উল্লেখনীয় ভূমিকাত আছে । ইছমাইল হুছেইন (জ্যেষ্ঠ) আৰু আনোৱাৰ হুছেইনৰ মতে, “অসমৰ কৃষি-উৎপাদনৰ ক্ষেত্ৰত যুগান্তকাৰী পৰিবৰ্তন সাধি কৃষি উৎপাদন বৃদ্ধি আৰু কৃষি অৰ্থনীতি গঢ়ি তোলাত এওঁলোকৰ বৰঙণি অপৰিসীম । কিন্তু উন্নত যাতায়াত, যোগাযোগ আৰু নিয়ন্ত্ৰিত বজাৰৰ অভাৱত এওঁলোকে কৃষিপণ্যৰ উচিত মূল্য নাপয় । কৃষিজাত শস্যৰ ব্যাৱসায়ো এওঁলোকৰ হাতত নাই।” দীৰ্ঘদিনৰেপৰা অসমৰ কৃষি অৰ্থনীতিত উল্লেখনীয় অৱদান থকা চৰ-চাপৰিৰ কৃষকসকল সৰ্বদায় বঞ্চিত হৈ আহিছে, বাট-পথৰ অভাৱত নিজৰ উৎপাদিত শস্য বজাৰলৈ লৈ যোৱাৰপৰা আৰম্ভ কৰি চৰকাৰী সা-সুবিধাৰ ক্ষেত্ৰতো বঞ্চিত এওঁলোক ।\nচৰ অঞ্চলৰ ভূমি ব্যৱস্থা খুবেই পয়ালগা । এতিয়াও ভূমি পট্টাৰ ক্ষেত্ৰত চৰকাৰী উদাসীনতাৰ চিন স্পষ্ট । যদিও চৰাঞ্চলৰ ভৌগোলিক বৈশিষ্ট্যৰ বাবে অস্থায়ী চৰসমূহত ভূমিৰ জৰীপ কিছু জটিল, কিন্তু স্থায়ী চৰ গাঁওসমূহৰ ক্ষেত্ৰত সেইটো নাই । তথাপিও আজিও ২০ শতাংশতকৈও কম ভূমিতহে ম্যাদী পট্টাৰ ব্যৱস্থা কৰা হৈছে । বাকী ভূমি একচনা আৰু তৌজী পট্টাতে চলি আছে। যাৰ ফলত ভূমিৰ বাবদত ঋণ লাভৰ সুবিধা নথকাৰ লগতে বিভিন্ন চৰকাৰী কাম-কাজতো বিমুখ হ’বলগা হৈছে । অন্যহাতে চৰকাৰী কাম-কাজসমূহতো বিভিন্ন সময়ত কৃষকে ভূমিৰ নথি দিব নোৱাৰিও ৰাষ্ট্ৰপ্ৰদত্ত বিভিন্ন সা-সুবিধাৰপৰা বঞ্চিত হৈছে । চৰ-চাপৰিৰ কৃষকসকল ভূমিৰ বিষয়টো লৈ খুবেই আশাবাদী । গৰাখহনীয়াৰ ফলত ভূমি নদীত জাহ জোৱাৰ পাছতো বহু বছৰলৈ সেই ভূমিৰ অপেক্ষাত থাকে, কিজানিবা অকৌ চৰ উঠেই… । চৰকাৰী নিৰ্লিপ্ততাৰ বাবে কৃষকে গৰাখহনীয়াত এবাৰ ভূমি হেৰুওৱাৰ পাছত পুনৰবাৰ চাই থকাৰ সুযোগটোও নাইকিয়া কৰি ৰাখিছে । যদিও এবাৰ নদীত জাহ যোৱা ভূমি পুনৰ চৰৰূপে ঘূৰি আহে তথাপিও জৰীপ আৰু পট্টা নথকাৰ ফলত তাক লৈ বিবাদৰ সূত্ৰপাতহে অধিক ঘটে । ইপিনে পূৰ্বতে গৰাখহনীয়াত জাহ যোৱা ভূমি পুনৰ ঘূৰি আহিলেও ম্যাদী পট্টা বা খেৰাজী পট্টাৰ দলিলো অকামিলা হৈ পৰে, যদিও ভূমি পায় তথাপিও পট্টাৰ বাবে চাই থাকিব লাগে বছৰৰ পাছত বছৰ । চৰকাৰে বিভিন্ন সময়ত ভূমি জৰীপৰ কথা কম পৰিমাণে হ’লেও কয় যদিও বাস্তৱত সেয়া ফুটুকাৰ ফেন । ইপিনে বিভিন্ন দল-সংগঠনৰো এই ক্ষেত্ৰত তৎপৰতা দেখা নোযোৱাত দীৰ্ঘদিনীয়া তথা গুৰুত্বপূৰ্ণ সমস্যাটো সমস্যা হৈয়েই আছে ।\nকৃষকৰ উৎপাদিত শস্যৰ মূল্যৰ প্ৰশ্ন? চৰ-চাপৰিৰ কৃষকে বিভিন্ন পক্ষৰ চক্ৰান্তৰ ফলত উপযুক্ত মূল্য লাভৰপৰা বঞ্চিত হ’বলগা হৈছে। তাৰ প্ৰতিবাদ কৰাত কৃষক আৰু কৃষক সন্তানে বুকুত গুলিও পাতি লৈছে । ২০১১ চনৰ ১০ অক্টোবৰ আমি আজিও পাহৰি যোৱা নাই, বেছিমাৰী কাণ্ড । মৰাপাটৰ উচিত দাম বিচৰাৰ বাবেই চৰকাৰী গুণ্ডা বাহিনীয়ে হত্যা কৰিছিল কৃষকক । কিন্তু আজি জানো কৃষকে বিচৰা প্ৰাপ্য পাইছে? নাই পোৱা!নিয়ন্ত্ৰিত বজাৰ থকাৰ পাছতো কৃষকে উৎপাদিত শস্য উপযুক্ত মূল্য নাপাই ৰাজপথত পেলাই দি আজিও প্ৰতিবাদ কৰাৰ সময় চলিয়েই আছে । অন্যহাতে বজাৰ ভেদে শস্যৰ দামৰ ব্যৱধানৰ বিষয়টোও চিন্তনীয় । বহু সময়ত দেখা যায়, অন্য বজাৰসমূহৰ বিপৰীতে চৰ-চাপৰিৰ বজাৰসমূহত কৃষকৰ উৎপাদিত শস্যৰ দাম তুলনামূলকভাৱে বহুত কম ।\nপশুপালনে চৰ-চাপৰিৰ হাজাৰ হাজাৰ কৃষক পৰিয়ালক স্বাৱলম্বী কৰিছে । চৰ-চাপৰিৰ কৃষি অৰ্থনীতিৰ ক্ষেত্ৰখনত পশুপালনে গুৰুত্বপূৰ্ণ ভূমিকা পালন কৰিছে । হাঁহ, কুকুৰা, পাৰ চৰাই, ভেৰা, ছাগলী, গৰু, ম’হ, ঘোঁৰা আদি পেছাদাৰীভাৱে পালন কৰি বহু পৰিয়ালে দিনৰ ভাত মোকলাই আছে । সঘনাই হৈ থকা বান-বাৰিষা আৰু অন্যান্য কাৰণত এই পশুধনসমূহ খাদ্যৰ অভাৱত পৰিলেও চৰকাৰে বিশেষ গুৰুত্ব দিয়া দেখা নাযায় । দুখ আৰু পৰিতাপৰ বিষয় যে পশুধনসমূহ বেমাৰত পৰিলে চিকিৎসা কৰাবলৈ পশু চিকিৎসালয় বিচাৰি পোৱাটো বহুত কঠিন, অন্যহাতে ভিতৰুৱা অঞ্চলসমূহত এতিয়ালৈ পশু চিকিৎসালয় স্থাপনেই কৰা হোৱা নাই । অৱশ্যে য’ত মানুহৰে স্বাস্থ্যৰ বাবে চিকিৎসালয় নাই তাত পশু চিকিৎসালয়ৰ সপোন দেখো কি কৰি ? চৰ-চাপৰি অঞ্চলত পশুধনৰ সংখ্যাৰ লগতে ভৌগোলিক এলেকাৰ বিপৰীতে পৰ্যাপ্ত পশু চিকিৎসালয় নথকাত স্থানীয় কবিৰাজ, বেজৰদ্বাৰাই বেজ-বেজালি, জৰা-ফুকা কৰি বেমাৰ ভাল কৰিবলৈ মিছা প্ৰচেষ্টা চলোৱা দেখা যায়, ফলত কৃষকৰ বহু মূল্যৱান পশুধন অকালতে মৰি যোৱাত প্ৰচুৰ ক্ষতিগ্ৰস্ত হয় ।\nঅসমৰ চৰ-চাপৰিৰ কৃষকৰ লগত চৰকাৰী বঞ্চনাৰ সীমা নাই । বিভিন্ন সময়ত কাকতে-পত্ৰই চৰকাৰে কৃষকৰ বাবে যোগান ধৰা কৃষি উন্নয়নৰ বাবে আহিলা, যন্ত্ৰ, বীজ আদিক লৈ বৃহৎ-বৃহৎ কেলেংকাৰি সংগঠিত হৈ অহাৰ খবৰ পোৱা যায় । ইপিনে যোগাযোগ-যাতায়াতৰ দূৰত্ব বা অসুবিধাৰ বাবে চৰকাৰী সুবিধাৰপৰাও কৃষকক বঞ্চিত কৰা হয় । মন্ত্ৰী-বিধায়কৰ ঘনিষ্ঠ, কৃষি বিষয়াৰ ঘনিষ্ঠ লোকেই বিভিন্ন সা-সুবিধা অনিয়মৰদ্বাৰা ভোগ কৰিও আছে । কিন্তু, সকলো যেন নিমাত !\nকৃষকৰ সমস্যাৰ সীমা-সংখ্যা নাই যদিও চৰ-চাপৰিৰ কৃষকৰ সমস্যাসমূহ লৈ মাত মতাৰ লোকৰ অভাৱ নিশ্চয় আছে । সমস্যাসমূহ জনমানসত প্ৰতিষ্ঠা কৰিব নোৱৰাৰ বাবেও বহু সমস্যাৰ সমাধানসূত্ৰ আজিও আৱিষ্কাৰ নহ’ল । গতিকে চৰ-চাপৰিৰ সচেতন-শিক্ষিতসকলক কৃষকৰ সমস্যাসমূহক বিশেষ গুৰুত্বসহকাৰে লৈ কৰ্মসূচী প্ৰস্তুত কৰিবলৈ আহ্বান জনালোঁ । চৰ-চাপৰিৰ অৰ্থনৈতিক দিশ মজবুত কৰাৰ বাবে কৃষকৰ স্বাৰ্থ সুৰক্ষা অবিহনে অন্য গত্যন্তৰ নাই ।\nবিষয় কৃষক চৰ-চাপৰি\nNo Comments : "অজস্ৰ সমস্যাৰে ভাৰাক্ৰান্ত চৰ-চাপৰিৰ কৃষক"


চোটু - পৰশমণি কাশ্যপ - সাহিত্য ডট অৰ্গ\nখবৰটো শুনি আচৰিত হৈ পৰিছিল সি৷ গোপী হাজৰিকাৰ বিধবা বোৱাৰীজনীক বিয়া পাতিলে চোটুৱে৷ তাইক নি হেনো পাণ্ডুত ৰাখিছেগৈ৷ ককায়েকৰ তাত৷ এই দুদিন তাৰ পাৰ্লাৰ বন্ধ৷\n: চোটুৱে এইটো ভাল কাম নকৰিলে! হাজাৰ হওক তাই অসমীয়া বিধবা৷ তাতে সি সিঁহতৰ ঘৰতে ভাড়া আছিল৷\n– মানুহবোৰে কোৱাকুই কৰিছে৷ চাগে বিহাৰী লৰা হোৱা বাবেহে মানুহবোৰে বেয়া পাইছে৷ এই দুদিন কষ্ট হৈছে চবৰে৷ তিনিখন গাঁৱৰ মুৰৰ চ’কটোত এখনেই চেলুন৷\nপলাশো আচৰিত হৈছে৷ চোটুক সি বেয়া পোৱা নাই৷ দৰিদ্ৰ ঘৰৰ বোৱাৰীগৰাকীক পুতেক মৰাৰ পিছত ঘৰখনে অত্যাচাৰ কৰা কথাটো সি বহুবাৰ শুনিছে৷ কম বয়সীয়া যুবতী¸ নতুনকৈ সংসাৰ কৰি ভালেই কৰিছে৷ মাথো অকস্মাতে চোটুৰ এই কাণ্ডহে তাৰ হজম হোৱা নাই৷\nদিনটোত প্ৰায়েই কমেও আধাঘণ্টা সি চোটুৰ লগত আড্ডা দিয়ে৷ সুখ দুখৰ কথা পাতে৷ অথচ এবাৰলৈয়ো তাইক ভালপোৱাৰ কথা সি ঘুণাক্ষৰেও নকলে৷\nপলাশ আচৰিত হয়৷ চোটু লৰাটো বেয়া নহয়৷ বোৱাৰীজনীক চাগে সুখতেই ৰাখিব৷ আন বিহাৰী সকলৰ দৰে বিয়া কৰাই এৰি গুচি যাব বুলি সি বিশ্বাস নকৰে৷\nনতুনকৈ চহৰমুখী হোৱা তিনিআলিটোত চোটুৰ জেঞ্চ পাৰ্লাৰখন৷ বাপেকৰ ভগা চালিৰ চেলুনখন এতিয়া নাই৷ শ্যামলাল নাপিতৰ তৰ্জা বেৰৰ চেলুনখন এতিয়া অতীত৷ তাৰ ঠাই ললেহি চোটুৰ জেঞ্চ পাৰ্লাৰখনে৷ পিলিঙা ডেকা¸ বুঢ়া সকলো তাৰ গ্ৰাহক৷ সি নহলেই যেন নচলে৷\nককায়েকক লগ কৰিবলৈ এদিন সি গুৱাহাটীলৈ গলেই মানুহবোৰৰ আপত্তি৷ চোটু ভাল কাম জানে৷ তাৰ মুখৰ গল্পবোৰ শুনি শুনি মানুহবোৰে ডাঢ়ি চুলি কটায়৷\nতাৰ নাম চোটু কেনেকে হল সেয়া কোনেও নাজানে৷ বহুত সৰুতে অসমলৈ আহিছিল সি বাপেক¸ ককায়েকহঁতৰ লগত৷ সেয়া প্ৰায় দহবছৰমান আগৰ কথা৷ প্ৰায় বাৰ-তেৰ বছৰীয়া লৰাটো গাঁওখনলৈ আহিছিল৷ বিহাৰী সম্প্ৰদায়ৰ মানুহকেইজনৰ জীৱিকা নাপিত৷ তৰ্জাৰ বেৰেৰে\nবেৰা সৰু চালিখনত সিঁহতৰ কৰ্মক্ষেত্ৰ৷ কাঠৰ ভগা চকীখনত বহুৱাই পুৰণি কেঁচীখনেৰে ক’লাপৰা লেতেৰা ফণিখনেৰে চুলি কাটে৷ চোটু অহাৰ কেইবাবছৰো আগৰ পৰা চেলুনখন আছিল৷ বাপেক আৰু ডাঙৰ পুতেক এজনে চলাইছিল৷ ভাল চলিছিল গাঁৱত৷ আগতে মানুহবোৰ ছয়\nকি: মি: আঁতৰৰ বিজয়নগৰলৈ যাব লগা হৈছিল৷ নহলে ঘৰতে কাটিছিল৷ চেলুনখন হোৱাৰ পিছত গাঁৱৰ ডেকা¸ চেঙেলীয়া বোৰ উৎসাহী হৈছিল৷ গোবিন্দ¸ শ্বাহৰুখ¸ চালমানৰ দিন আছিল সেয়া৷ কিছুমানে আকৌ সঞ্জয় দত্তৰ দৰে দীঘলকৈ চুলি ৰাখিছিল৷\nগাঁওখনত ভগা ভগা অসমীয়া কোৱা মাথো তিনিজন লোকেই আছিল তেতিয়া৷ ৰঘু ধোবী¸ ৰামু মুচি আৰু শ্যামলাল নাপিত৷ তিনিও প্ৰায় একে সময়তে আহিছিল৷ কাপোৰ ইস্ত্ৰি কৰিবলৈ সন্ধিয়া ধোবীৰ ঘৰত ভিৰ লাগিছিল৷ কলেজীয়া ডেকাবোৰে চাৰ্ট পেণ্ট খমখমীয়াকৈ ইস্ত্ৰি\nকৰিছিল৷ ৰামু মুচিৰ হতুৱাই কলা জোতা পলিচ কৰি চিকচিকিয়া কৰি লৈছিল৷ সেই সময়ত আধুনিকতাৰ সিমান বা লগা নাছিলতো৷ গাঁওসমূহত নতুনকৈ বিজুলী বাতিৰ খুটাবোৰ লাগিছিল৷\nসময়বোৰ বাগৰিল৷ আধুনিকতাৰ পৰশত গাওঁৰ নক্সাও সলনি হল৷ ভগা চালিৰ তলৰ পৰা গ্লাছ লগোৱা ৰুমলৈ শ্যামলালৰ চেলুন আহিল৷ কাতিহাৰৰ আন্দোলনৰ সময়তে ৰঘু ধুবী প্ৰাণৰ মমতাত পলাই গল ৷ কাটিহাৰত অসমীয়াক মাৰিলে সিঁহতক ইয়াত সুদাই নেৰেতো৷ সি আৰু\nউভতি নাহিল৷ ৰামু মুচিও নাহিল৷ আজিকালি মানুহবোৰে জোতা চেন্দেলত তালি লগাবলৈকে এৰিলে৷ ফাটিলেই নতুন এযোৰ কিনে৷ সকলো উন্নত হলতো৷ আজিকালিৰ লৰাবোৰে স্পৰ্টছ শ্বু পিন্ধিবলৈ ল’লে৷ মুচিৰ লাভ হব ক’ৰপৰা!\nসকলো আঁতৰি গলেও শ্যামলাল নাপিত নগ’ল৷ গাঁওখনত তেওৰ চাহিদা আছে৷ দিনক দিনে গ্ৰাহক বাঢ়িছেহে৷ অসমীয়া মানুহে হিন্দীভাষী নাপিতহে ভালপায়৷ ভগা ভগা অসমীয়াত সি কথা পাতে৷ দুজন মানুহে চম্ভালিব নোৱাৰা হৈ আহিছে৷ গ্ৰাহক বাঢ়িছে৷ কলেজীয়া লৰাবোৰ প্ৰায়েই\nআহে৷ ভাইজান¸ দেবগন¸ খিলাড়ীৰ নতুন চিনেমা ৰিলিজ হোৱাৰ দিনাই চেলুনত ভীৰ কৰেহি৷ শ্যামলালে বেয়া নাপায়৷\nএবাৰ দেচৰ পৰা আহোতে চোটুকো লগত লৈ আহিছিল সি৷ ক্ষীনমীন চেহেৰাৰ ৰবি ঠাকুৰ হৈ পৰিছিল চোটু৷ এতিয়া শ্যামলাল নাপিত নাই৷ বুঢ়া হৈ মৰিল৷ ককায়েকটোও নাই৷ কিন্তুু চোটু আছে৷ দুজন নতুন চোটুক আনি চোটুৱে চেলুন চলাইছে৷ চেলুন নহয় যেন চেমি\nপাৰ্লাৰহে৷ চ’কটোতেই চোটুৰ চেলুনখন৷ চাৰিআলিটো পাৰহৈ অলপ গলেই গাৰ্লচ কলেজখন৷ দাড়ি চুলি কটা নকটা এজাক পিলিঙাৰে পুৱাৰ ভাগত চোটুৰ চেলুনখন গিজগিজাই থাকে৷ দাড়ি কাটি থাকিলেও গ্লাছত দুৰৰ পৰাই দেখা পাই ৰাষ্টাৰে যোৱা মানুহবোৰ৷আজিকালি সিয়ো\nপ্ৰায়েই আহে৷ চোটুৰ চেলুনত বহি ৰাষ্টাৰে যোৱা ছোৱালী চাই থাকে৷ বয়সেই সেইটো৷\nতাৰ দোষ্টি হৈ গৈছে একপ্ৰকাৰৰ চোটুৰ লগত৷ তাতকৈ বয়সত কেইবছৰমান ডাঙৰ চোটু৷ কিন্তুু খীনমীন লৰাটোক তাৰ সমবয়সীয়া যেনেই লাগে৷ চিক্সৰ পৰা আৰু নপঢ়িলে চোটুৱে৷ সিঁহতৰ বংশত বেছি পঢ়াৰ পৰম্পৰা নাই৷ কাম কৰি টকাকেইটা হিচাপ কৰিব জানিলেই\nহল৷আঠ বছৰমানেই হল চোটু ইয়ালৈ অহা৷ আজিকালি তাৰ দাড়ি চুলি কাটিলে পইচা নলয় সি৷ এনেয়ে কাটি দিয়ে বন্ধু হয়তো৷\n: তেৰা নাম ক্যা হে?\n– এদিন চুলি কটাই থাকোতে সি সুধিছিল৷ ক্লাছ চেভেনত পঢ়ি থাকোতে ভুলে শুদ্ধই হিন্দী কোৱাৰ চখ হৈছিল তেতিয়া৷ চোটুৱে তাৰ মুখলৈ চাইছিল৷ কোনেও তাক ভাল নাম সোধা নাছিল৷ কৈছিল সি৷ পলাশে তাক চোটু বুলি মতা নাছিল৷ ভাল নামেৰেই মাতিছিল৷\nকেইবছৰমান আগতে আমতিৰ সময়ত ঘৰৰ পৰা কঠাল এটা নি খাবলৈ দিছিল তাক৷ সেয়াই বন্ধুত্বৰ আৰম্ভণি৷\n: পলভাই¸ আমি দোষ্ট হয় না৷ পইচা নালগে৷\n– হাঁহি মাৰি কৈছিল চোটুৱে৷\nকলেজ শেষ কৰাৰ পিছত লগৰ সকলোবোৰ বিজি হৈ গল৷ নিজৰ নিজৰ লাইফ লৈ সকলো বিজি৷ আজিকালি বেছিভাগ সময় চোটুৰ পাৰ্লাৰখনৰ সমুখতে কটাই সি৷ বাৰাণ্ডাৰ পৰাই ৰাষ্টাৰে যোৱা মানুহবোৰ চাই থাকে৷ সুখ দুখৰ কথা পাতে৷ হাড়ে হিমজুৱে অসমীয়া হৈ পৰিছে চোটু৷\nদুই এটা ভঙা অসমীয়া শব্দ কোৱাৰ বাহিৰে চব কথাই বুজি পাই সি৷ সাধাৰণতে বিহাৰী লৰাবোৰে কম বয়সতে বিয়া কৰালেও পচিশ বছৰ হোৱাৰ পিছতো সি বিয়া পতা নাই৷ ককায়েকটো গুৱাহাটীত থাকে৷ লৰা-ছোৱালী ডাঙৰ হৈছে৷ পাণ্ডুৰ ফালে থাকে৷ কেতিয়াবা খবৰ কৰিবলৈ\nযায় সি৷ দিনটো থাকি সন্ধিয়া উভতি আহে৷ এদিন এইখন গাঁৱতেই বাপেকটো ঢুকাইছিল৷ এইখন গাঁৱৰ স্মশানতেই বাপেকক খৰি দিছিল৷ এৰাব নোৱাৰা এক টান আছে তাৰ মাটি খিনিৰ প্ৰতি৷ সি যাব নোৱাৰে৷\n: পলভাই¸ ভাল আপী এটা পালে ইয়াতে থাকি গলোহেতেন!\n– পলাশে হাঁহি দিয়ে তাৰ কথা শুনি৷তাৰ আশাবোৰ যে! এতিয়াও মানুহে অস্পৃশ্য বুলি ভাবে সিঁহতক৷ অবশ্যে দুখীয়া¸ কোনো কিছু নোহোৱা ঘৰ এখনত চপনীয়া হলে কথাটো বেয়া নহয়৷ আইদিয়াটো পলাশেই দিছিল তাক৷ টকা পইছা অলপ গোটাইছে চোটুৱে৷ পৰিয়াল আৰামত\nযোৱা দুদিনৰ পৰা চোটুৰ ম’বাইল অফ৷ তাৰ লগত কাম কৰা দুজনেও একো নাজানে৷ কেইবাবাৰো ফোন লগাই নাপালে সি৷ বেয়াও লাগিল৷ চোটুই অন্তত তাক কব লাগিছিল৷ এনেবোৰ কথা ভাবি ভাবি নিজৰ বিছনাখনত উপৰমুৱাকৈ শুই আছিল সি৷ বেকাৰ লৰাৰ সময়বোৰ\nনাযায় নুপুৱাই যেন৷ হঠাতে ফোনটো বাজি উঠিল৷ স্ক্ৰীণ খনলৈ চাই পৰম উৎসাহেৰে ধৰিলে সি৷\n: হেল্ল’ ৰবিভাই¸ কি কৰিলি এইবোৰ?\n: বেয়া নাপাবি পলভাই¸ পটকে ডিচিচন লব লাগা হল৷ তাইক ঘৰৰ মানুহে অত্যাচাৰ কৰি আছিল৷ মই মাত দিওতে মোৰ লগত জোৰাই দিলে৷ চাই\nথাকিব নোৱাৰিলো৷ তাইক সুধি লৈয়ে আহিলো৷ ভাইয়াই চাদিৰ কথা কৈ আছে৷ আজি নহলিও কালিতো একজনীক লাগিল হৈয়ে না৷ আজি কামাখ্যাত বিয়া পাতিলু৷ কালিলৈ যাম¸ তহঁতক এৰিব নোৱাৰোতো৷\n– চোটুৱে কৈ আছিল৷ পলাশৰ মনটো ভৰি উঠিল৷ জীবিকাই মানুহক সৰু নকৰে৷ অশিক্ষিত বিহাৰী লৰাটোৱে যদি কাৰোবাৰ উকা জীৱনত ৰং বোলাব খোজে¸ সমাজে আপত্তি কৰাৰ যুক্তি ক’ত! ! কিন্তু কথাবোৰ ভবাৰ দৰে নহয়! মনবোৰো একে নহয়৷ পলাশে জানে¸\nচোটুক দেখিলেই এচামে মাৰিবলৈ খেদি আহিব৷ সি এটা হুমুনিয়াহ কাঢ়িলে৷ ■■\n← অণু গল্পৰ কুঁকিঃ জুলাই ২০১৭ সংখ্যা\nমাথোঁ কবিতাৰ বাবে – মূল কবিঃ সুনীল গঙ্গোপাধ্যায় – অসমীয়া অনুবাদঃ ছা-হা-বা হাৰ্টি →\n“দীপান্বিতা” (-দিগন্ত কুমাৰ ভট্টাচাৰ্য)\nঅথঃ বন্ধু সংবাদ: (পাৰ্থ প্ৰতিম কলিতা)


প্ৰেমৰ বতৰত এটা ঘৃণাৰ গল্প (উৎপলা কৌৰ) - সাহিত্য ডট অৰ্গ\nধুই মেলি দিয়া কাপোৰ ঘণ্টা পাৰ নৌহওঁতেই শুকাই খৰখৰীয়া দিছে।\nপোণাকণ আহিবৰ সময় হৈছে স্কুলৰ পৰা। দুপৰীয়াটো যোৱামানে যেন তালৈ বাট চাই থকা, সি খাই থাকোঁতে তাৰ কাষতে বহি তাৰ স্কুলৰ কথা শুনি থকাহে!\n“সদায় দাইল শাক ভাজি বনাৱ যে মাংস কিয় নান’ মা?”\n“আনিম দে…এতিয়া এয়াকে খাছোন”\n“মা পৰীক আজি অংক বাইদ’ৱে পিটিলে”\n“বেগত মাকৰ লিপিষ্টিক লৈ গৈছিল বোলে। মমিয়ে দেখা পায় বাইদ’ক কৈ দিলে”…\nভাত গৰাহ খৰ খৰকৈ চোবাই গিলি সি পুনৰ ক’লে “ নেওঁতা নোৱাৰে তাই, ইষ্টাইল কৰিব আহে”। পানীৰ জগটোৰ পৰা পানী বাকি ঘঁহি ঘঁহি হাতখন ধুৱাই দিলে তাই তাক।\nপাকঘৰৰ পৰা টিকটিকাই ল’ৰি ওলাই যোৱা ল’ৰাটোক উদ্দেশ্যি তাই এনেয়ে চিঞৰিলে “বাহিৰলৈ নেযাবি, বতাহ বৰ”\nশেষৰখিনি কওঁতে ছাগে সি খেলিবলৈ পদুলিৰ বাজ পালেগৈ।\nপৰীয়ে লিপষ্টিক নিয়াৰ কথাটো মনত পৰি তাইৰ হাঁহি উঠি গ’ল। পৰী নিৰেনৰ জী।নিৰেনৰ কথা মনত পৰাত ফাগুণৰ ধূলিৰ অসস্তিকৰ ধুমুহাজাক তাইৰ ভিতৰলৈকে সোমাই আহিল।\nসেউজীয়া পাৰিৰ চাদৰ, মুগাৰ মেখেলা সেউজীয়া ব্লাউজ পিন্ধি নমিতা আৰু তাইৰ বান্ধৱীহঁত আহি থাকে। সিহঁতৰ হাঁহি, টুকুৰা টুকুৰ কথাৰে বতাহ সংপৃক্ত হৈ পৰে। ল’ৰাবোৰে চাইকেল লৈ আগবাঢ়ে।ল’ৰা জাকৰ মাজৰ পৰা কোনোবাই সুঁহুৰিয়াই সিহঁতক জোকাই থৈ যায়। ল’ৰাজাক পাৰ হৈ যোৱাৰ পাছত সিহঁতে আকৌ খিলখিলাই হাঁহে!\nস্কুলৰ কেঁকুৰিটো পাৰ হোৱাৰ পাছত বিশেষ এখন চাইকেল টিলিঙা মাৰি সিহঁতক লগ দিয়েহি। বিশেষ সেই চাইকেলৰ গৰাকী আহি পোৱাৰ লগে লগে নমিতা পিচ পৰে। প্ৰীতিহঁত নিৰ্দিষ্ট ব্যৱধানত আগবাঢ়ে। তাই টেনত থাকোঁতে কাহিনীটোৱে গজালি মেলিছিলহে ।তাই আৰু নিৰেনে মিলি আৰম্ভ কৰিছিল। নিৰেনৰ বিয়াৰ কথা চলিছিল। তাইৰ মেট্ৰিক পৰীক্ষাৰ পাছতেই কিবা এটা কৰিম বুলি কৈছিল।\nকথাবোৰ মনত পৰি তাইৰ সদায় অহাৰ দৰে থু অলপ জোৰেৰে শব্দ কৰি পেলাই দিবলৈ মন গ’ল।\nবতাহে কাম বঢ়াইছে তাইৰ। পানী অলপ চটিয়াই চটিয়াই তাই চোতালখন সাৰিছে। সৰাপাতবোৰ পুনৰ উৰিছে। অবাধ্য পাতকেইটা পুনৰ সাৰি তাই জাবৰ পেলোৱা পাছিত ভৰাইছে।\nটিঁট্ টিঁট্ কৈ হৰ্ণ মাৰি স্কুটাৰ এখন পাৰ হৈ গ’ল।এই হৰ্ণ বিশেষভাবে তাইৰ পদূলিত বাজে আজিকালি। এয়া নিৰেনৰ স্কুটাৰৰ হৰ্ণ ।সদায় তাইৰ পদূলিত বাজে। অকল তাৰেই নহয় আৰু বহুতৰ গাড়ীৰ হৰ্ণো বাজে। বিশ বছৰ বয়সতে বৈধব্যই আঁকোৱালি লোৱা নমিতাৰ পদূলিত নিৰেনৰ ভায়েক বলেনৰ গাড়ীৰ হৰ্ণো বাজে আজিকালি। গুণ্ডা বলেন।তাইৰ গাৰে যেন কুমজেলেকুৱা এজাক বগুৱা বাই উঠে।\nস্কুল চুটীৰ সময়টো তাই ঘড়ী নোচোৱাকৈৱে গম পায়। নিৰেনে জীয়েকক স্কুটাৰত উঠাই ঘৰলৈ আহোঁতে বজাই যোৱা হৰ্ণটোতে তাই গম পায়। কেতিয়াবা তাৰ ঘৈণীয়েকো থাকে লগত, সেইদিনা হৰ্ণ নাবাজে!\nনৰেন গাঁৱত নথকা দিন এটাতে ঘটিছিল ঘটনাটো। তাই স্কুলৰ পৰা আহি আছিল। লগত বান্ধৱী। ৰাস্তাৰ কাষত ক’ত জোপ লৈ আছিল জানো? বলেন আৰু সবিতাৰ হঠাৎ আবিৰ্ভাৱ! তাইৰ গালত বলেনৰ কঠিন হাতৰ চৰ! সবিতাৰ চুলিঘটা! তাইৰ দোষ? নিৰেনৰ পত্নী হোৱাৰ সপোন কিয় দেখিব তাই?\nতাইৰ বাবে তাইৰ মাকে ঢেৰ অত্যাচাৰ সহিবলগীয়া হ’ল দেউতাকৰ পৰা। বাৰে বাৰে চিঠি দিয়াৰ পাছতো নিৰেনে এটা খবৰো নল’লে তাইৰ।এমাহৰ অগাপিচাকৈ দুয়োৰে বিয়া হৈ গ’ল। নিৰেনৰ_ পৰীৰ মাকৰ লগত।।তাইৰ সেই মদাহীটোৰ লগত। বলেনৰ ঘৰৰ পৰা তাই যৌতুকত নিয়া বিছনাখনো উপহাৰ পালে। দেউতাকে পইচা ল’লে, একো গণ্ডগোল নলগাকৈ বিয়াখন হৈ যায় যাতে বলেনহঁতৰ চিন্তা! প্ৰায় দুমাহমানৰ অন্তৰালত তাই ল’ৰা আৰু নিৰেনৰ ঘৈণীয়েক ছোৱালীৰ মাক হ’ল।তাইৰ সংসাৰ নিৰেনৰ সংসাৰৰ লগত নিমিলাৰ কথাটো হ’ল ল’ৰাটো হোৱাৰ ছমাহ নৌহওঁতেই এদিন ৰাতি তাইৰ গিৰিয়েকটো এটা মৃতদেহ হৈ ঘূৰি আহিল ঘৰলৈ। ট্ৰাকে চেপেটা কৰি থৈ যোৱা মৃতদেহ!\nতাই ঘূৰি আহিল ঘৰলৈ। পোণাকনক লৈ। তাৰ এবছৰৰ পাছতে মাকেও তাইক এৰি থৈ গ’ল। পোণাকনৰ বয়স এতিয়া আঠবছৰ।\nনবছৰতে যে পৃথিৱীখন ইমান সলনি হ’ল।তাইৰ হাঁহি উঠি গ’ল। অসাৰ হৈ পৰা কোৱাৰিটোৱেদি বৈ ওলাই অহা দাইলৰ পানীকণ গামোচাৰ আগটোৱেদি মচি দিলে তাই। দাইলৰ পানীকণৰ সমান্তৰালভাৱে চকুৰেও পানী ব’বলৈ ধৰে। মেট্ৰিক নিদিয়াকৈ তাইক বিয়া দিবলৈ অমান্তি হোৱা মাকক কাটিবলৈ দালৈ খেদি ফুৰা মানুহজন এইজনেই আছিলনে?যাক দুবটলমান চুলাই কিনি হাতত দি যিকোনো ধৰণৰ যিকোনো কামত আনে নচুৱাইছিল সেইজনে এতিয়া তাই হাতত বাতিটো লৈ কেতিয়া কোঠাটোলৈ সোমাই আহে তালৈ অপেক্ষা কৰি থাকে। ভাবিলে তাইৰ অন্তৰ মৰহি যায় ,খং নুঠে আজিকালি।\nনিৰেনৰ পাছতে বলেনৰো বিয়া হ’ল।সবিতাৰো হ’ল। বিয়াৰ ছয়বছৰৰ পাছতো বলেনৰ কোনো ল’ৰাছোৱালী নহ’ল। সবিতাৰো গিৰিয়েক ঢুকাল। শাহুৱেকৰ লগত তিস্থিব নোৱাৰি তাই ঘৰলৈ গুছি আহিল।\nনমিতাৰ নিচিনা ছোৱালীৰ সমস্যাৰ শেষ নাই।যিবোৰৰ কোনো অস্তিত্বই নাই তেনে সমস্যাইয়ো ব্যতিব্যস্ত কৰি ৰাখিব পাৰে।যেনে নিৰেনৰ বা তাইৰ ঘৰৰ আগত হৰ্ণ বজোৱা আন মতামানুহৰ পত্নীসকলৰ মুখামুখী হ’লে হোৱা সমস্যা! আগঢ়ী , অনুজ্জল ছালৰ গৰাকিনী ,মেদবহুলা কিম্বা ৰূপৱতী পত্নীসকলে কিয় নমিতাক অনবৰতে সিহঁতৰ প্ৰতিদন্দ্বী বুলি ভাবে? প্ৰথমে খং উঠিছিল। খঙতে ৰাতি টোপনি নাহিছিল।অপমানিত অনুভৱ হৈছিল। কিন্তু আজিকালি আমোদ পায় তাই।ঘৈণীয়েকক দেখুৱাই “দাদা ভালনে? ” বুলি কথা পাতে।কথা পাতি মনে মনে মিচিকিয়াই হাঁহে! নাকত ঈৰ্ষাৰ সুগন্ধি লাগে তাইৰ।তাইৰ দুৰ্ভাগ্যক উপলুঙা কৰাজনক শিক্ষা এটা দিয়াৰ অভিলাষ পূৰ হয় তাইৰ।\nএদিন…নিৰেনৰ স্কুটাৰৰ পাছে পাছে অহা বলেনৰ গাড়ীখন নমিতাহঁতৰ ঘৰৰ চোতাললৈ বুলি সোমাই আহিল।গাড়ীৰ পৰা প্ৰথমে জঁপিয়াই নামিল পোণাকন।তাৰ পাছত লাহেকৈ বলেন। চুচুক্ চামাককৈ বাৰান্দালৈ উঠি আহিল সি। হাতত এখন মোনা, নমিতালৈ আগবঢ়াই দিলে। তাই হাতপাতি নোলোৱাত দুৱাৰৰ চৌকাঠৰ ভিতৰৰ ফালে থ’লে। সেমেনা সেমেনিকৈ ক’লে “সদায় ভাবোঁ খুৰাৰ খবৰ এটা ল’বলৈ আহিম।সময়েই নিমিলে”\nতাই চাৎকৈ ভিতৰলৈ সোমাই গ’ল। পোণাকণে তাক ভিতৰলৈ ককাকৰ ওচৰলৈ লৈ গ’ল।\nখঙে, লাজে, অপমানে তাই বহি আছিল পাছফালৰ বাৰান্দাত। পোণাকনৰ লগত সেয়া বলেন, ভিতৰলৈ সোমাই আহি তাইক কয়… “বাবুলৈ মাংস অকন আছিল, ৰান্ধি দিবাছোন বেয়া নোপোৱা যদি। আদা নহৰুও আছে”___\nতাইক কাণতলীয়া চৰ সোধোৱা বলেনৰ ক’লা মটহা হাতখন তাইৰ পেটৰ ওপৰত পৰি আছে। হাতখন লাহেকৈ আঁতৰাই তাই আঁতৰি ওপৰৰ পৰা পেলাই দিলে।বিচনাৰ ওপৰতে ঢপকৈ শব্দ এটা কৰি হাতখন পৰিল। তাৰ সাৰ সুৰ নাই, দিন দুপৰতে মদ , মাংস আৰু শৰীৰ ভক্ষণ কৰি তৃপ্ত হৈ পৰি আছে। গাৰুৰ ওচৰতে থকা তাৰ ম’বাইলৰ স্ক্ৰীণখন জিলিকাই নাম এটা ভাঁহি আছে। এবাৰ বন্ধ হ’ল…আকৌ …কেইবাৰো হোৱাৰ পাছত ভোঁট্ ভোঁট্ কৈ কঁপি থকা ম’বাইলটো দৰকাৰতকৈ বেচি জোৰেৰে হেঁচি তাই বন্ধ কৰি দিলে।\nমজিয়াত নামি চাদৰখন ঠিক কৰি কৰি বিচনাত লাং খাই পৰি থকা মানুহটোলৈ চালে তাই। ৰাক্ষস এটাৰ দৰে দেখিছে তাক!\nনমিতাৰ লগত সন্দেহ কৰি ঘৈণীয়েকে কাজিয়া লাগি গুছি গৈছে মাকৰ ঘৰলৈ। এনে সন্দেহবাদী দন্দুৰী ঘৈণীয়েকক নিজে সৰু হৈ ঘূৰাই আনিবলৈ সি বোলে মুঠেও নাযায়।\nপোণাকণ খেলৰ পৰা ঘূৰি আহিবৰ সময় হৈছে। তাই বিচনাৰ তুলিখন অকণমান ডাঙি তলৰ পৰা কিবা এটা লৈ খৰখেদাকৈ বাৰীৰ পিচফাল পালেগৈ। তাত গৈহে তাই মুঠিটো খুলি চালে। বহল ৰূপালী ডাঠ বকলা এখনৰ ভিতৰত গুলপীয়া বড়ি এটা খচিত কৰা আছে। বড়িটো উলিয়াই মাটিত পেলাই তাই গুড়ি হৈ মাটিৰ লগত মিহলি হৈ নোযোৱালৈকে চেণ্ডেলেৰে গচকি- মোহাৰি থাকিল।\nবাসত্তৰ ঘণ্টাৰ ভিতৰত বড়িটো খাবলৈ দিছিল ৰাক্ষসটোৱে তাইক!_____\n← প্ৰেম আৰু এজন ছবি অঁকা মানুহ (দীপালী বৰা)\nকম্বল ( উচ্চজিৎ কলিতা) →\nহেঁপাহ: ইফটিখাৰ হুছেইন\nআই (বন্দিতা গগৈ বৰা)


আঁঠুৰ বিষৰ হোমিও আৰু আকুপাংচাৰ চিকিৎসা — Vikaspedia\nআঁঠুৰ বিষৰ হোমিও আৰু আকুপাংচাৰ চিকিৎসা\nপ্ৰতিজন মানুহেই জীৱনৰ কোনোবা এটা সময়ত যিকোনো এটা অংগৰ বিষত ভোগে। অৱশ্যে কিছুমান অংগৰ বিষ সহনীয় অৱস্থাত থাকে আৰু তেনে বিষ সহ্য কৰি মানুহে দৈনন্দিন কাম-কাজ নিয়াৰিকৈ কৰি থাকিব পাৰে। কিন্ত কিছুমান অংগত হোৱা বিষে মানুহক জঠৰ কৰি পেলাব পাৰে আৰু তেনে ধৰণৰ বিষত মানুহ কেতিয়াবা শয্যাশায়ী হ’বলগীয়া হয়।\nএনেধৰণৰ অংগৰ বিষবোৰৰ ভিতৰত অন্যতম হ’ল-আঁঠুৰ বিষ। আঁঠুটোৱে আমাৰ দেহৰ সমস্ত ভৰ বহন কৰিবলগা হয়। সেই কাৰণে আন গাঁঠিবোৰতকৈ আঁঠুৰ বিষ মানুহৰ বেছিকৈ দেখা যায়। আঁঠুৰ বিষ যিকোনো বয়সৰ লোকৰে হ’ব পাৰে। বয়স বাঢ়ি যোৱাৰ লগে লগে এই বিষ ক্ৰণিক হিচাপে দেখা দিয়ে। কেতিয়াবা অধিক সময় ধৰি ব্যায়াম কৰা, আঘাত পোৱা, বেছিকৈ আঁঠুৰ ওপৰত চাপ পৰি থাকিলেও আঁঠুৰ বিষ হয়।\nআঁঠুৰ বিষৰ কাৰণবোৰ হ’ল\nৰিউমেটইড (Rheumatoid Arthritis)\nবীজাণুজনিত আৰ্থ্ৰাইটিছ (Septic Arthritis)।\nএই ৰোগ সাধাৰণতে বয়সস্থ লোকৰ মাজত হোৱা বেছিকৈ দেখা যায়। সাধাৰণতে বয়সৰ লগে লগে গাঁঠিৰ ওপৰত হোৱা নানা ধৰণৰ চাপৰ ফলত হাড়ৰ মূৰৰ ফালে থকা কাৰ্টিলেজবোৰ লাহে লাহে ক্ষয় যায়। গাঁঠিৰ ভিতৰত থকা তৰল পদাৰ্থখিনি লাহে লাহে শুকাই নোহোৱা হৈ যায়। ইয়াৰ ফলত হাড়ৰ মূৰকেইটা ওচৰ চাপি আহে আৰু খোজকাঢ়িলে হাড়ৰ মূৰকেইটা কট্ কট্‌কৈ ঘঁহনি খোৱাৰ শব্দ শুনা যায়। ফলত আঁঠুৰ বিষ বেছি হ’বলৈ ধৰে। বেছিদিন এনেকৈ বিষ হৈ থাকিলে আঁঠুৰ হাড়বোৰে বিকৃত ৰুপ ধাৰণ কৰে। এই সময়ত আঁঠুটো দেখিবলৈ বহল আৰু বেঁকা হোৱা দেখা যায়।\nপ্ৰায়েই আঘাতপ্ৰাপ্ত হোৱা আঁঠুত অষ্টিঅ’আৰ্থ্ৰাইটিছ ৰোগ বেছিকৈ হোৱা দেখা যায়। সেয়েহে ফুটবল খেলুৱৈসকল কম বয়সতে এই ৰোগত আক্ৰান্ত হোৱা দেখা যায়।\nএই ৰোগত সমগ্ৰ শৰীৰৰ গাঁঠিৰ বিষ হ’ব পাৰে। দেহৰ অন্যান্য অংগৰ গাঁঠিৰ লগতে আঁঠু দুটাও এই ৰোগত আক্ৰান্ত হ’ব পাৰে। ৰোগাক্ৰান্ত আঁঠু দুটা ফুলি উঠে আৰু ৰঙা পৰি উঠে। প্ৰচণ্ড বিষ হয় আৰু লৰচৰ কৰিব নোৱাৰা হয়। প্ৰায়ে এখন ভৰিত বিষ হোৱা দেখা যায় যদিও কেতিয়াবা দুয়োটা আঁঠু একেলগে আক্ৰান্ত হয়। এই ৰোগ হ’লে ছায়নোভিয়েল আৱৰণখন ফুলি উঠে আৰু সন্ধিস্থলত অপ্ৰয়োজনীয় Sinovial Fluid নামৰ তৰল পদাৰ্থ বেছি পৰিমাণে জমা হৈ আঁঠুকেইটা ফুলি উঠে।\nআঁঠুৰ বিষৰ আন এটা কাৰণ হৈছে- গাউট। এইধৰণৰ আঁঠুৰ বিষত গাঁঠিত ইউৰিক এচিড জমা হৈ দানা বান্ধে। ফলত আঁঠুত জঠৰতাই দেখা দিয়ে। চলা-ফুৰাত কষ্ট পায় আৰু ক্ৰমে বিষ বেছি হৈ ৰোগী শয্যাশাৰী হ’ব লগা হয়।\nকেতিয়াবা বীজাণুৰে সংক্ৰ্মিত হৈ আঁঠু ফুলি উঠে, ৰঙা পৰে আৰু প্ৰচণ্ড বিষ হয়। ৰোগাক্ৰান্ত আঁঠুৰ মাংসপেশী শুকাই যায় আৰু লগতে আঁঠুৰ তলৰ অংশৰ মাংসপেশীও ক্ৰমে শুকাই গৈ ভৰি চিঁয়া হৈ পৰে। আঁঠুৰ বিষৰ লগতে জ্বৰ হয়, খাবলৈ মন নোহোৱা হয় আৰু ৰোগী ক্ষীণাই যায়। বীজাণুৰ দ্বাৰা আক্ৰান্ত হোৱা আঁঠুৰ আৰ্টিকুলাৰ কাৰ্টিলেজ ক্ষয়াপ্ৰাপ্ত হয়।\nআঁঠুৰ বিষৰ আন কাৰণবোৰ\nমেদবহুলতা, মোচোকা খোৱা, আঘাত পালে।\nপেশী দুৰ্বল হ’লে,কেতিয়াবা বংশগত কৰণতো হ’ব পাৰে।\nআঁঠুৰ ত্ৰিকোণাকৃতি অস্থিৰ স্থান পৰিৱৰ্তন হ’লে।\nআঁঠুৰ চাৰিওকাষৰ পেশীৰ আঁহবোৰ ছিগি গ’লে, কেতিয়াবা সংক্ৰমণ ঘটিলেও আঁঠুত বিষ হ’ব পাৰে।\nআঁঠুৰ বিষত হোমিও চিকিৎসাত উন্নতমানৰ চিকিৎসআছে। এই ঔষধবোৰেৰে লক্ষণ অনুসাৰে যদি চিকিৎসা কৰা হয়, অতি সোনকালে আৰোগ্য হ’ব পাৰে। এই ঔষধবোৰ হ’ল- Bryonia alba, Rhus tox, Ammon phos, Urtica urens, Kali Iod, Ledum আদি।\nতদুপৰি আকুপাংচাৰ চিকিৎসাতো আঁঠুৰ বিষৰ উন্নতমানৰ চিকিৎসা আছে। ইয়াৰ বিন্দুবোৰ হ’ল-St.34, Sp.10, St.35, G.B. 33, G.B. 34, St. 36, U.B. 40 আৰু Sp.6 আদি।\nএই বিন্দুবোৰত প্ৰতিদিন বা এদিন এৰি এদিন তীব্ৰ উত্তেজনা দি চিকিৎসা কৰা হয়। ইয়াৰ লগতে হাম্মাৰিং আৰু মক্সিবাশ্বনো কৰা হয়।\nদেহৰ যদি অতিৰিক্ত ওজন থাকে, তেতিয়াহ’লে ওজন কমাবলৈ চেষ্টা কৰিব। আঁঠুত চাপ পৰা কাম নকৰিব। বহু সময় ধৰি থিয় হৈ নাথাকিব। পৰাপক্ষত বেছি সময় থিয় হৈ কাম নকৰি, পাৰিলে বহি লৈ আঁঠুত চাপ নপৰাকৈ কৰিব। বেছি বিষ হৈ থাকিলে বৰফ লগাব। জোতা বা চেণ্ডেলযোৰ কোমল-আৰামদয়ক পিন্ধিব। এইখিনি নিয়ম মানি চলিলে আঁঠুৰ বিষৰপৰা হাত সাৰি থাকিব পাৰিব।\nলিখক: ডাঃ ডুলুমণি দাস।


সৰাপাত (চলচ্চিত্ৰ) - অসমীয়া ৱিকিপিডিয়া\nসৰাপাত ছবিৰ এটা দৃশ্যত জ্ঞানদা কাকতি\n৩ মাৰ্চ ১৯৫৬\nসৰাপাত (ইংৰাজী: Sarapat) ১৯৫৬ চনত মুক্তি পোৱা আৰু আনোৱাৰ হুছেইনৰ পৰিচালিত এখন অসমীয়া চলচ্চিত্ৰ। এইখন পৰিচালকগৰাকীৰ প্ৰথম ছবি। ছবিখন মুক্তি পোৱাৰ সময়ত পৰিচালকগৰাকীৰ বয়স হৈছিল ২১ বছৰ। ভাৰতত তেতিয়ালৈ ইমান কম বয়সতে ছবি পৰিচালনা কৰাৰ উদাহৰণ নাছিল। আনোৱাৰ ফিল্মচৰ বেনাৰত হুচেইনে ছবিখন প্ৰযোজনাও কৰিছিল। সৰাপাত আছিল এখন নাৰীকেন্দ্ৰিক সামাজিক ছবি।\n4 তথ্য উংস\nৰত্নকান্ত মৌজাদাৰৰ একমাত্ৰ পুত্ৰ জীৱন। মৌজাদাৰৰ ঘৰতে আশ্ৰয় লৈছিল এজনী ঘাট-মাউৰা ছোৱালী শেৱালী। আশ্ৰিতা যদিও আপোন জীয়ৰীৰ দৰে শেৱালী মৰম আৰু লাহ-বিলাহত ডাঙৰ হ'বলৈ ধৰিলে আৰু জীৱনৰ সৈতে এক প্ৰেমৰ সম্পৰ্ক গঢ়ি উঠিল। উচ্চশিক্ষাৰ বাবে জীৱন গুৱাহাটীলৈ গ'ল। ইতিমধ্যে মৌজাদাৰনীৰ মৃত্যু হোৱা মৌজাদাৰে সাবিত্ৰী নামৰ আন এজনী ছোৱালী বিয়া কৰালে। তাই জীৱন আৰু শেৱালীৰ মাজত বাধা হৈ থিয় দিলে। তাইৰ চক্ৰান্তত জীৱন আঘাটপ্ৰাপ্ত হৈ হাস্পাতালত পৰি থাকিল আৰু শেৱালী গৈ কাৰ্তিক নামৰ দ্ৰৰিদ্ৰ আৰু পঙ্গু লোক এজনৰ ঘৰত আশ্ৰয় ল’লে। তাতেই শেৱালীয়ে জীৱনৰ সৈতে হোৱা দৈহিক সম্পৰ্কৰ পৰিণতি স্বৰূপে এটা ল'ৰাৰ জন্ম দিলে।\nএফালে সাবিত্ৰী আছিল অসৎ চৰিত্ৰৰ তিৰোতা। তাই বিয়া হৈ অহাৰ পিছতো পূৰ্বৰ প্ৰেমিক হেমেনৰ সৈতে সম্পৰ্ক ৰক্ষা কৰি চলিছিল। ঘটনাক্ৰমে মৌজাদাৰে তাইক হেমেনৰ সৈতে অসংযত অৱস্থাত ধৰা পেলালে আৰু খঙৰ ভমকত গুলীয়াই মাৰি জেইললৈ গ'ল।\nজীয়াই থকাৰ তাড়নাত শেৱালীয়ে শিল ভাঙিবলৈ ল'লে। এদিন কাম কৰি থাকোঁতে হঠাৎ তাইৰ ল'ৰা সোণটি নাইকীয়া হ'ল। তাৰপিছতে এক দীঘলীয়া অনুসন্ধানৰ পৰিক্ৰমা। মৌজাদাৰে বিচাৰি ফুৰিছে জীৱনক, জীৱনে বিচাৰি ফুৰিছে শেৱালীক আৰু শেৱালীয়ে বিচাৰি ফুৰিছে সোণটিক। এদিন প্ৰত্যেকে প্ৰত্যেকক লগ পালে যদিও শেৱালী তেতিয়া ৰুগ্ন অৱস্থাত হাস্পাতালত ভৰ্তি হৈ আছে। তাতেই তাইৰ মৃত্যু হ'ল। তাই আৰু আকৌ জোৰা লগা ঘৰখনলৈ উভতি যাব নোৱাৰিলে।\nফণী শৰ্মা (মৌজাদাৰ)\nগিৰিশ চৌধুৰী (মৌজাদাৰৰ পুতেক জীৱন)\nজ্ঞানদা কাকতি (শেৱালী)\nঅনুপমা ভট্টাচাৰ্য (মৌজাদাৰৰ ২য় পত্নী সাবিত্ৰী)\nতচদ্দুক ইউচুফ (বৰুৱা)\nমীৰা বিশ্বাস (বৰুৱানী)\nবিমল নাথ (কাৰ্তিক)\nগণেশ শইকীয়া, অনিল চৌধুৰী, দুলাল শৰ্মা, , দুৰ্গেশ্বৰ বৰঠাকুৰ।\nসৰাপাতৰ সঙ্গীত পৰিচালনা কৰিছে মুকুল বৰুৱাই। ছবিখনত ছটা গীত অন্তৰ্ভূক্ত হৈছে। গীত লিখিছে মুকুল বৰুৱা আৰু লক্ষহীৰা দাসে। কণ্ঠদান কৰিছে বীৰেণ দত্ত, লক্ষহীৰা দাস, জ্যোতিৰ্ময় কাকতি আৰু গুণদা দাসে।\n১ পূৰ্বাঞ্চলবাসিনী সোণৰে অসম ভূমি, ৰূপে মনোহৰা প্ৰকৃতিৰে লীলাভূমি মুকুল বৰুৱা বীৰেণ দত্ত, লক্ষহীৰা দাস, জ্যোতিৰ্ময় কাকতি আৰু গুণদা দাস\n২ আলোকৰে পাৰাপাৰে মাতিছে দূৰৈত মোক, এৰি দিয়া প্ৰিয় মই যাওঁ মই যাওঁ লক্ষহীৰা দাস লক্ষহীৰা দাস\n৩ অনুৰাগে ৰঞ্জিত মন, পৰাণত সেউজীয়া বন লক্ষহীৰা দাস লক্ষহীৰা দাস\n৪ সোণৰে পুতলি বাচা শোৱা বাচা মোৰ, নিদাৰুণ বিধাতাই হেৰা কপালত লিখিলে, এনুৱা বিলাইৰে কথা মুকুল বৰুৱা লক্ষহীৰা দাস\n৫ তোমাৰ সুৰে সুৰে গাই যাওঁ দুয়ো ৰচা যত গীত, মোৰ বেদনাৰ সুৰৰ বুকুত যুগে যুগে তুমি ৰ’বা মুকুল বৰুৱা লক্ষহীৰা দাস\n৬ ঘোৰ অমানিশা কিয়নো ওলালি অ' বলিয়া, হেৰুৱা সপোন বিচাৰি অ' বলিয়া তন্দ্ৰা ভাঙিলি আজি তোৰ হায় মুকুল বৰুৱা বীৰেণ দত্ত\n↑ 1.0 1.1 1.2 1.3 1.4 ১০০ অসমীয়া চলচ্চিত্ৰৰ কাহিনী আৰু গীত, পৃঃ ৫৩-৫৪, অৰুণলোচন দাস, শশী-শিশু প্ৰকাশন. 2013.\n↑ "Interview with Anowar Hussain". http://14.139.13.47:8080/jspui/bitstream/10603/55929/9/09_chapter%204.pdf.\n↑ 3.0 3.1 মঞ্চলেখা, পৃঃ ৩১২, অতুলচন্দ্ৰ হাজৰিকা, লয়াৰ্চ বুকষ্টল, গুৱাহাটী, ১৯৯৫.\n↑ অসমীয়া বোলছবিৰ গীতৰ সংকলন,পৃঃ ৩৭-৪০, সংকলক/সম্পাদন বাবুল দাস, বাণী মন্দিৰ, ডিব্ৰুগড়. 1985.\n"https://as.wikipedia.org/w/index.php?title=সৰাপাত_(চলচ্চিত্ৰ)&oldid=236553"ৰ পৰা অনা হৈছে\nএই পৃষ্ঠাখন ০৫ জুন, ২০২০ তাৰিখে ২২:৫৪ বজাত অন্তিম সংশোধন কৰা হৈছিল।


ৰাজস্থান ৰয়েলছৰ ১কোটিত নিলাম হোৱা খেলুৱৈয়ে নেখেলিলে এখনো খেল ! - Prag News\nHomeক্ৰীড়াৰাজস্থান ৰয়েলছৰ ১কোটিত নিলাম হোৱা খেলুৱৈয়ে নেখেলিলে এখনো খেল !\nৰাজস্থান ৰয়েলছৰ ১কোটিত নিলাম হোৱা খেলুৱৈয়ে নেখেলিলে এখনো খেল !\nনতুন দিল্লী: কৰ’নাৰ আতংকৰ বাবে অষ্ট্ৰেলিয়া অভিমুখে ৰাওনা ৰাজস্থান ৰয়েলছৰ বেগী বলাৰ এন্ড্ৰু টায়৷ এক কোটিত নিলাম হোৱা ৩৪বছৰীয়া খেলুৱৈগৰাকীয়ে চলিত আইপিএলৰ এখন খেলতো অংশগ্ৰহণ নকৰাকৈয়ে এই সিদ্ধান্তত উপনীত হৈছে৷ সোমবাৰে ‘SEN ৰেডিঅ’ যোগে সদৰী কৰিছে যে, ‘মই ভাৰত এৰিব খোজাৰ কাৰণ বহুত৷ মূলতঃ এতিয়া অষ্ট্ৰেলিয়াৰ পাৰ্থত সামুদায়িক ঘটনা সংঘটিত হৈছে৷\nআৰু পঢ়িব পাৰিব : স্বস্তিৰ নিশ্বাস:দেশত ভ্ৰাম্যমাণ ATM পৰিসেৱা…\nবিশেষকৈ পশ্চিম অষ্ট্ৰেলিয়ালৈ উভতি যোৱা লোকসকলৰ ওপৰত প্ৰতিবন্ধকতাৰ সৃষ্টি কৰিছে সংশ্লিষ্ট মহলে৷ ইয়াৰোপৰি খেলুৱৈগৰাকীয়ে মন্তব্য কৰে যে, কেইবাখনো দেশে আভ্যন্তৰীণ যাত্ৰাত প্ৰতিবন্ধকতাৰ লগতে ব্ৰিটেইন, নিউজিলেণ্ড সহিতে ভাৰতৰ পৰা যাত্ৰা কৰাটো অসম্ভৱ প্ৰায় হৈ পৰিছে৷ অষ্ট্ৰেলিয়াই ইতিমধ্যে উৰাজাহাজৰ সংখ্যা ৩০শতাংশলৈ কমাই আনিছে আৰু অহা ১সপ্তাহত প্ৰতিদিনে ৩লাখতকৈ অধিক আক্ৰান্তৰে প্ৰতিবন্ধকতাৰ দিশত ভাৰতে আৰু অধিক কঠোৰ ভূমিকা পালন কৰিব৷\nডেভিদ ৱাৰ্ণাৰ, ষ্টীভ স্মিথ আৰু পেট কমিঞ্চসহ প্ৰমুখ অষ্ট্ৰেলিয়ান খেলুৱৈ আইপিএল ২০২১ৰ অংশীদাৰ৷ আইপিএল আৰু বিচিচিআই কৰ্তৃপক্ষই আমাৰ সুৰক্ষাৰ বাবে অভূতপূৰ্ব ব্যৱস্থা গ্ৰহণ কৰিছে৷ কিন্তু ক’ভিদৰ ভয়াৱহতাৰ মাজত সাধাৰণ পক্ষৰ মাজত দৃষ্টিকটু হৈছে তথাপি আমি এতিয়াও ক্ৰিকেট খেলিবলৈ সক্ষম বুলি আক্ষেপ খেলুৱৈগৰাকীৰ৷\nআৰু পঢ়িব পাৰিব : প্ৰকৃতিৰ ঋণ পৰিশোধৰ পৰামৰ্শ ক’ভিড জয়ীক…\nবেন ষ্টোকছ, জ্ৰোফা আৰ্চাৰৰ পাছতে এন্ড্ৰু টাইৰ এনে সিদ্ধান্তত অনুষ্ঠিত হ’বলগীয়া আগন্তুক খেলসমূহক লৈ সন্দিহান হৈ পৰিছে দলীয় কৰ্তৃপক্ষ৷ উল্লেখযোগ্য যে, চলিত আইপিএলত দলটোৰ প্ৰদৰ্শন আশাব্যঞ্জক নোহোৱাৰ লগতে দুৰ্যোগে লগ নেৰা দলটোৱে পৰৱৰ্তী সময়ত কেনে পদক্ষেপ গ্ৰহণ কৰে, সেয়াহে হ’ব লক্ষ্যণীয়।\nPrevious articleস্বস্তিৰ নিশ্বাস:দেশত ভ্ৰাম্যমাণ ATM পৰিসেৱা…\nNext articleতিনিটাকৈ ভূমিকম্পই কঁপালে ৰাজ্য ! আহত কেইবাজনো


মাঘ বিহু — Vikaspedia\nঅসমৰ জাতীয় উৎসৱসমূহৰ ভিতৰত মাঘ বিহু অন্যতম। আঘোণৰ পকাধানৰ গোন্ধ নৌযাওঁতেই মাঘ বিহুৱে সিঁচি দিয়ে অসমৰ গ্ৰাম্য জীৱনক এক অনন্য সুবাস। চৌদিশ উখল-মাখল হয় মাঘ বিহুৰ সময়ছোৱাত। পুহ আৰু মাঘ মাহৰ সংক্ৰান্তিৰ দিনা পালন কৰা হয় মাঘ বিহু। এই সময়ত মকৰ ৰাশিত অৱস্থান কৰে সূৰ্যই। সূর্য দেৱতাই গতি কৰে উত্তৰমুৱা হৈ। সেয়ে ইয়াক উত্তৰায়ণ সংক্রান্তি বোলা হয়। এই সংক্রান্তিক মাঘী সংক্রান্তি বোলা হয়। পুহ মাহৰ হাড় কাপোৱা জাৰে মেলানি মাগে। উত্তাপৰ আগমন হয় এই মাঘ মাহতে। আনন্দ-স্ফূর্তিৰে চেঙেলীয়া ল’ৰাহঁতে পথাৰত থকা শুকান নৰাবোৰ গোটাই এটা সুন্দৰ ঘৰ সাজে। যাক কোৱা হয় মেজিঘৰ বা ভেলাঘৰ। কামৰূপত ইয়াক ‘হাৰলী ঘৰ’ নামেৰে জনা যায়। নামনি অসমত কোনো কোনো অঞ্চলত ইয়াক ‘মেজি পুজি" বা ভেলা পুঁজি’ বুলি কয়। হাবি বা জংঘলৰ পৰা কাঠৰ টুকুৰা সংগ্ৰহ কৰি চেঙেলীয়াহঁতে সাজি উলিয়ায় মেজি। নামনিৰ কোনো কোনো ঠাইত গছৰ ডাল-পাতেৰে মেজি তৈয়াৰ কৰা হয়। উদ্দেশ্য-শীতৰ প্ৰকোপৰ পৰা হাত সাৰিবৰ বাবে অগ্নি দেৱতাক পূজা কৰা। বহুতৰ মতে অসমলৈ প্ৰব্ৰজন কৰা আৰ্যসকলেহে প্রথম পুহ-মাঘৰ সংক্ৰান্তিৰ আগদিনা অগ্নি উৎসৱ পালন কৰিছিল। শাস্ত্রীয় মতানুসৰি অগ্নিক ‘জাতবেদ’ বোলা হয়। মেজি জ্বলোৱাৰ সময়ত গোৱা অগ্নিপুৰাণৰ মন্ত্ৰটো হৈছে-\nঅগ্নি প্রজ্জ্বলিতং বন্দে চতুবৰ্ণ হতাশনম,\nসুবৰ্ণ বৰ্ণমমলং জ্যোতি ৰূপায়তে নমঃ।।\nএই ফালৰ পৰা অগ্নি পূজাৰ পৰম্পৰা আৰ্যসকলৰ সময়ৰ পৰা অহা বুলি ধৰি ল’লেও প্ৰকৃততে ব’হাগ আৰু কাতি বিহুৰ নিচিনাকৈ ইয়ো এটা কৃষিভিত্তিক অনুষ্ঠান। দোক্‌মোকালিৰ সময়ত এজনে গা-পা ধুই এযোৰ পাণ-তামোল আৰু টকা এটা মেজিটোৰ তলত অৰ্পণ কৰে আৰু জয়ধ্বনি দি অগ্নিদেৱতালৈ প্ৰাৰ্থনা জনাই মেজি জ্বলায়। কণ কণ ল’ৰা-ছোৱালীহঁতে ন-সাজ পৰিধান কৰি অনা তিল পিঠা, তেল পিঠা, মাহ কৰাই আনি প্ৰথমতে জ্বলি থকা মেজিটোলৈ আগবঢ়োৱাৰ পিছতহে উপস্থিত ৰাইজক বিলাই দিয়ে। অৱশ্যে মেজি জ্বলোৱাৰ আগতে ল’ৰাহঁতে ভেলাঘৰ জ্বলাই দিয়ে।\nমাঘ বিহুৰ পৰম্পৰা অতি পুৰণি। বহুতে ক’ব বিচাৰে যে অসমলৈ পোনপ্ৰথমে অগ্নি পূজাৰ পৰম্পৰা কঢ়িয়াই আনিছিল নেগ্রীতু (নর্দিক) জাতিৰ আংগামী নগাসকলে। যি কি নহওক, বড়ো ভাষাৰ ‘মাজি' শব্দৰ পৰা ‘মেজি’ শব্দৰ উৎপত্তি বুলি অভিহিত কৰিছে বিষ্ণুপ্ৰসাদ ৰাভাদেৱে। বড়োসকলে এই উৎসৱক ‘দমাছী’ বুলি কয়। ড০ মহেশ্বৰ নেওগদেৱে ‘মেজি’ শব্দটো সংস্কৃত ‘মেধা শব্দৰ পৰা আহিছে বুলি মতপোষণ কৰিছে। ড০ লীলা গগৈদেৱৰ মতে আলপাইনসকলে পূজা কৰা অগ্নিক ‘মেজিক’ মেজাই বুলিছিল, তাৰ পৰা মেজি শব্দটো উৎপত্তি। ড০ ডিম্বেশ্বৰ শৰ্মাদেৱে তেওঁৰ ‘Religious Fairs and Festivals of Assam নামৰ প্ৰবন্ধত লিখিছে 'This isarelic of the Fireworship bequeathed by the so-called Aryan race, our ancestors.' তাই আহোমসকলে মেজিক ‘বাপু মেজি’ বা ‘মাইকু-ছোংফাই’ বুলি কয়। আর্যসকলে শীতৰ পৰা পৰিত্ৰাণ পাবলৈ মহাব্ৰত অনুষ্ঠান অনুষ্ঠিত কৰি অগ্নি পূজা কৰিছিল।\nঅসমৰ মাঘ বিহু উদ্‌যাপিত হৈ থকা সময়ছোৱাত ভাৰতৰ অন্যান্য জাতি-জনগোষ্ঠীৰ মাজতো অগ্নি পূজা চলি থকা দেখিবলৈ পোৱা যায়। বাঙালীসকলে মাঘ বিহুক পৌষ সংক্রান্তি বুলি কয়। তেনেদৰে উড়িয়াসকলেও পৌষ সংক্রান্তি অনুষ্ঠিত কৰে। তামিলসকলে ‘পুংগল’ নামেৰে এক ভোগৰ উৎসৱ পালন কৰে। পৌষ সংক্রান্তিত চাহ জনগোষ্ঠীসকলে উদযাপন কৰা ‘টুচু পৰৱ" অগ্নিৰ লগত জড়িত।\nঅগ্নি উংসৱ কেৱল ভাৰততে নহয় বিশ্বৰ অন্যান্য প্ৰান্ততো পালন কৰা হয়। শস্যৰ শ্ৰীবৃদ্ধিৰ হেতু জাৰ্মানীৰ কোনো কোনো অঞ্চলত অগ্নি পূজা অনুষ্ঠিত কৰা হয়। ছুইজাৰলেণ্ডত লেণ্ট'ৰ প্রথম দেওবাৰে জুমুঠি বা মেঘৰ জ্বলোৱাৰ পৰম্পৰা অতি পুৰণি। ফ্ৰান্সৰ কোনো কোনো অঞ্চলত শস্য পথাৰত সোমাওঁতে জোঁৰ লৈ যোৱাটো এক প্ৰকাৰৰ নিয়ম। ইয়ো অগ্নি পূজাৰে নামান্তৰ। তেনেদৰে ‘বিড়লী দাহ’ নামৰ একপ্ৰকাৰৰ প্ৰথা ইউৰোপৰ অঞ্চলবিশেষে পালন কৰা দেখা যায়।\nমেজি জ্বলোৱাৰ আগদিনা নিশা সকলোৱে মিলিজুলি দেখা শুনাকৈ ভোজ খাই সকলোৱে সমন্বয়ৰ সাকোঁডাল অধিক সুচল কৰিব বিচাৰে। ঢোল, পেঁপা, বাঁহী আদি বজাই সকলোৱে পুহ মাহৰ শীতকো নেওচি আনন্দত মতলীয়া হৈ পৰে।\nঅসমৰ মানুহে বিভিন্নধৰণৰ আলু খাবলৈ পায়। যেনে— মোঁৱা আলু, মিৰি আলু, বাদাম আলু, গুটি আলু, ৰহা আলু, কাঠ আলু, গঁৰিয়া আলু, পাঁচপতিয়া আলু, ৰঙা বা মিঠা আলু আদি। ইয়াৰ ভিতৰত মাঘ বিহুত ৰঙা বা মিঠা আলু, কাঠ আলু, মোৱা আলু বিশেষভাৱে ব্যৱহৃত হয়। মাঘ বিহুত কাঠ আলু নাখালে পিছত গাহৰি জনম ল’ব লগা হয় বুলি গ্ৰামাঞ্চলৰ লোকসকলে বিশ্বাস কৰে। মোৱা আলুৰ ওপৰৰ অংশত অসংখ্য দাড়িৰ দৰে শিপা থাকে। খাবলৈ সুস্বাদু মোঁৱা আলু মাঘ বিহুত খোৱাটো একপ্ৰকাৰৰ নিয়ম। মিঠা আলুৰ খেতি সম্প্রতি অসমত কমি আহিছে যদিও কোনো কোনো অঞ্চলত অৱশ্যে কম-বেছি পৰিমাণে এই খেতি কৰা দেখিবলৈ পোৱা যায়। অতি সুস্বাৰু এই আলুৰ চালখন দেখিবলৈ ৰঙা হোৱাৰ বাবেই ইয়াক ৰঙা আলু বুলিও কোৱা হয়। জুইত পুৰি অথবা গৰম পানীত সিজাই গৰম গাখীৰ লগত খালে বৰ তৃপ্তিদায়ক হয়। মাঘ বিহুত কোনো কোনো অঞ্চলত কণী যুঁজ, ম'হ যুঁজ, কুকুৰা যুঁজ, বুলবুলি যুঁজ, শেন যুঁজ আদি অনুষ্ঠিত হয়। নগাঁও, মৰিগাঁও আৰু গোলাঘাট জিলাৰ কছাৰীহাটৰ বনগাঁও আৰু জীয়ামৰীয়া গাঁৱত ম’হ যুজ পতা দেখিবলৈ পোৱা যায়। অসমৰ ম’হবোৰক টাকুৰীশিঙীয়া, হাতীশিঙীয়া, বগলীশিঙীয়া, লোডোৰা, তেজী আদি নামেৰে জনা যায়। ম'হ যুঁজে দৈহিক শক্তিৰ উমান দিয়ে। তেনেদৰে কণী হ’ল প্ৰজনন শক্তিৰ প্ৰতীক। বহুতে মাঘ বিহুত অনুষ্ঠিত কৰা কণী যুঁজ অষ্ট্ৰিকসকলৰ দান বুলি ক’ব বিচাৰে।\nমাঘ বিহুৰ লগত বহুতো লোকবিশ্বাস নিহিত হৈ থাকে। বহুতে বিশ্বাস কৰে যে মাঘ মাহত মৃত্যুবৰণ কৰিলে যমৰ কোনো হাত নাথাকে। মাঘী সপ্তমীৰ দিনা আৰৈ চাউল, অলোকৰ পাত, বগৰীৰ পাত, তিল আদি মূৰত লৈ গা ধুলে বসন্ত ৰোগৰ পৰা গোটেই বছৰটোলৈ হাত সাৰি থাকিব পাৰি। জনবিশ্বাস অনুসৰি মাঘ মাহত ভঁৰাল চুব নাপায়। সেয়ে পুহ মাহতে খেতি চপাই সকলোৱে ভঁৰালত ধানবোৰ ভৰাই থান-থিত লগাই থয়। মাঘ মাহত কাঠ আলু খোৱাটো নিয়ম। লোকবিশ্বাস অনুসৰি এই মাহত কাঠ আলু নাখালে পৰজন্মত গাহৰি হৈ জনম পাবলগীয়া হয়। তদুপৰি মিৰি আলু, গৰিয়া আলু আদি সিজাই দৈ, গুৰ আদিৰ লগত অসমৰ ৰাইজে এই মাহতে তৃপ্তিৰে পৰিৱেশন কৰে। উৰুকাৰ দিনা দোকমোকালি সকলোৱে নিজ নিজ বাৰীৰ লাগনি (নাৰিকল, তামোল, বেল, শিলিখা ইত্যাদি) গছবোৰ নৰা বা ধানখেৰেৰে বন্ধাটো একপ্ৰকাৰৰ নিয়ম। লোকবিশ্বাস অনুসৰি এনেদৰে গছবোৰ নাবান্ধিলে গছৰ গুটি নালাগে। এই গছ বন্ধা (মাঘ বন্ধা) নিয়মটো অষ্ট্ৰিকসকলে পোনতে আৰম্ভ কৰিছিল বুলি বহুতে ক'ব বিচাৰে। গছ বন্ধা শেষ হোৱাৰ পিছত ‘মাঘ ঐ মাঘ, ডাল ভৰি লাগ” আৰু মাটিৰ দলিচপৰা কেইটামান বাৰীখনৰ সকলো ফালে দলিয়াই ‘হুৰ হুৰ টক কৈ গংগালৈ নাযাবি– এইদৰে কৈ ঘৰলৈ উভতে। লোকবিশ্বাস অনুসৰি এনেদৰে ক’লেহে গুটি লগাটো নিশ্চিত। বহুতে ঘৰৰ খুঁটা, ভঁৰাল ঘৰ, বাক আদি সামগ্ৰীবোৰ খেৰৰ জৰীৰে বান্ধিলে ঘৰৰ পৰা লক্ষ্মী ওলাই নাযায় বুলি বিশ্বাস কৰে। লোকবিশ্বাস অনুসৰি মেজিৰ উত্তাপ শৰীৰত লাগিলে শাৰীৰিক কষ্ট নিৰাময় হয়। মেজি জ্বলি শেষ হোৱাৰ পিছত যিবোৰ আধাপোৰা খৰি ৰৈ যায়, সেইবোৰ গছৰ গুৰিত আঁৰি থ’লে গছৰ উৰ্বৰা শক্তি বৃদ্ধি পায়। তদুপৰি মেজিৰ অঙঠা বাৰীৰ চাৰিওফালে দলিয়ালে অপদেৱতাই অনিষ্ট কৰিব নোৱাৰে বুলি সকলোৱে বিশ্বাস কৰে। লোকবিশ্বাস অনুসৰি মাঘ বিহুত ব্যৱহৃত মাহ কৰাই মঙলবাৰে খোৱাটো নিষেধ। আগৰ মানুহে কৈছিল 'মংগলে নাখাবা কৰাই। ৰতিকান্ত ডেকাই ‘ভোগালী বিহুৰ পৰম্পৰা আৰু লোকাচাৰ'ত (সাপ্তাহিক মঙ্গল বাতৰি) মাঘ বিহুৰ এক লোকাচাৰৰ বিষয়ে এইদৰে লিখিছে- ‘বছৰৰ বাৰমাহৰ বাবে কচুপাত বাৰটা ধান খেৰ একোডালেৰে ওপৰ মুৱাকৈ উৰুকাৰ নিশা বান্ধি থয়। বিহুৰ দিনা কচুপাতকেইটাৰ গাঁথি খুলি চাই যিকেইটা পাতৰ ভিতৰত নিয়ৰৰ পানী জমা হোৱা দেখা পায়, সেই মাহকেইটাত বৰষুণ হয় বুলি ঠাৱৰ কৰে।\nমাঘ বিহুত অসমৰ বোৱাৰী-জীয়ৰীয়ে নানা তৰহৰ পিঠা-পনা তৈয়াৰ কৰে। ঢেঁকীৰ শব্দই চৌদিশ ৰজন্‌জনাই তোলে। খোলাত নাচি উঠে গাভৰুৰ সুকোমল হাত। ওঁঠৰ ফাকেৰে বৈ অহা খুন্দা তামোলৰ পিকখিনি পুনৰ ভিতৰলৈ নি আইতাহঁতে ৰোমন্থন কৰে শৈশৱৰ দিনবোৰৰ কথা। সংস্কৃত ‘পিষ্টক' শব্দৰ পৰা পিঠা শব্দটো আহিছে বুলি বহুতে ক’ব খোজে। অষ্ট্ৰিকসকলে চুঙা পিঠা, চুঙা চাউল, চেৱা দিয়া ভাত, সান্দহ, হুৰুম আদি নানা তৰহৰ পিঠাপনা, জা-জলপান তৈয়াৰ কৰিছিল। যি কি নহওক, অসমৰ বোৱাৰী-জীয়াৰী, আইতাহঁতে উল্লিখিত জা-জলপান, পিঠা-পনা আদিৰ লগতে তেতেলাপতীয়া চিৰা, বৰা ধানৰ সান্দহ, নিয়ৰ কদম, ৰঙা বৰাৰ আখৈ, ভজা চাইল, কোমল চাউল, ভাপত দিয়া পিঠা, খোলাচপৰীয়া বা তিল পিঠা, সুতুলী পিঠা, তেল পিঠা, জোন পিঠা, ভুৰুকীয়া পিঠা, ফেনী পিঠা, তিলৰ লাড়ু, নাৰিকলৰ লাড়ু আদি বিহুৰ সময়ত তৈয়াৰ কৰি অভ্যাগতক আপ্যায়ন কৰে। মাঘ বিহুত মাহ কৰাই খোৱাটো নিয়ম। ডাকৰ বচনত উল্লেখ আছে-‘পুহত পিঠা, মাঘত কৰাই৷ গাঁৱৰ কণ কণ ল’ৰা-ছোৱালীহঁতে নতুন নতুন কাপোৰ পৰিধান কৰি অনা মাহ কৰাই মেজিৰ জুইলৈ অৰ্পণ কৰাৰ পিছতহে আনে খাব পায়। তেওঁলোকে মাহ কৰাই খাই খাই আনন্দতে দৌৰি এনেদৰে গীত গায়-\nমাহ কৰাই খাওঁ বাটে বাটে যাওঁ,\nআমাৰ লগত যি যায় তাকো এগাল দিওঁ।\nমাটি মাহ আৰু চাউল একেলগে ভাজি মাহ কৰাই বনোৱা হয়। বহুতে মাহ কৰাই সুস্বাদু কৰিবলৈ সৰু সৰুকৈ আদা আৰু নাৰিকল কুটি দিয়ে। সম্প্রতি পশ্চিমীয়া সংস্কৃতিক অন্ধভাৱে আঁকোৱালি লৈ বহুতে নিজৰ শিপাকে পাহৰি পেলাইছে। আধুনিক প্রযুক্তিবিদ্যাৰ ন ন উদ্ভাৱনে গ্রামাঞ্চলৰ নদাই-ভাইকো চুই গৈছে, যাৰ ফলত আমাৰ সাংস্কৃতিক জীৱন বেপৰোৱা-মূল্যবোধহীন হৈ পৰিছে। অসমীয়াৰ বাপতিসাহোন জাতীয় উৎসৱকেইটাৰ ফালে পিঠি দি কিছুসংখ্যক পশ্চিমীয়া আদব-কায়দাবোৰ বিচাৰবিহীনভাৱে অনুকৰণ কৰিছে। ভেলাঘৰ বা মেজিঘৰ ৰখা মাদকতা মোবাইল-বাইক-কম্পিউটাৰৰ আঙুলিত চলা আজিৰ প্ৰজন্মই কোনোকালেই উপলব্ধি কৰিব নোৱাৰে। আধুনিকতাৰ নামত গুৰু-গোসাই নমনা আজিৰ প্ৰজন্মই এঘৰৰ চকী-মেজ, ডলা-চালনি আন এঘৰত ৰাখি পিছদিনা বস্তুবোৰ বিচাৰি নাপাই হুলস্থুল কৰা আৰু তাকে দেখি ৰং-ৰহইচ মুহুৰ্তবোৰত কিমান আমেজ নিহিত হৈ থাকে, তাক অনুভৱ কৰিব পাৰিবনে? কণদাইটিৰ পিছফালৰ আলুবাৰীখনৰ পৰা আন্ধাৰ ৰাতি ডিম্বেশ্বৰ-মহেশ্বৰহঁতে চুৰি কৰি অনা আলুকেইটা ভেলাঘৰৰ একোণত থকা খেজুইত পুৰি নিমখ অলপৰ সৈতে লোৱা জুতি হোটেল-ৰেস্তোৰাঁত ফ্রাইড ৰাইচ, পোলাও খোৱা আজিৰ প্ৰজন্মই পাবনে ?\nলিখক: থগেন্দ্ৰ চুতীয়া।


চাৰো তৰফ গোপিয়া বীচ মেঁ কানহাইয়া-পংকজ কুমাৰ নেওগ – ফটাঢোল\nআমি মাস্কাট, ওমানলৈ অহা প্ৰায় ২০ বছৰেই হ’ব এতিয়া। বৰ্তমান আমি থকা ঘৰটোৰ মালিক এজন ওমানী ভদ্ৰলোক; অৱসৰৰ আগেয়ে তেখেতে ওমান ৰিফাইনেৰীত কাম কৰিছিল। চৌহদ বুলিবলৈ বিশেষ নাই যদিও ঘৰটো দুমহলীয়া আৰু কোঠাবোৰ বেছ আহল-বহল; আজি ৯ বছৰে এইটো ঘৰতে আছোঁ। ইয়াৰ আগৰ ঘৰটোত আছিলোঁ চাৰি বছৰ। কোনো এজন লোকৰ ব্যক্তিগত ঘৰ ভাড়া ল’লে এটাই সমস্যা; সৰু-সুৰা বা ডাঙৰ যিকোনো কামৰ বাবে ঘৰৰ মালিকক মাতি আনি মেৰামতি কৰিবলগীয়া কামখিনি দেখুৱাব আৰু বুজাব লাগে আৰু সেইমতে তেওঁ পানী কলৰ মিস্ত্ৰী, বাঢ়ৈ বা বিদ্যুৎ কাৰিকৰ ইত্যাদিসকলক মাতি পঠিয়ায়। ‘ৰিয়েল এষ্টেট’ প্ৰতিষ্ঠানৰ পৰা ঘৰ ভাড়ালৈ ল’লে চিন্তা কৰিবলগীয়া একো নাই; তেওঁলোকৰ অফিচলৈ ফোন কৰি সমস্যাটো বুজাই দিলেই লগে লগে নিজ কোম্পানীৰ মিস্ত্ৰী বা কাৰিকৰ পঠিয়াই দিয়ে। কিছুমান নামজ্বলা আৰু নিৰ্ভৰযোগ্য প্ৰতিষ্ঠানে তেওঁলোকৰ ভাড়াঘৰবোৰত ২৪ ঘণ্টাই সেৱা আগবঢ়ায়। ঘৰ বিচৰাৰ সময়ত মালিকৰ বৰ এটা বিচাৰ-খোচাৰ নকৰি ঘৰটো পছন্দ হোৱাত আমি লগে লগে ভাড়ালৈ ল’লোঁ। যোৱা ন বছৰৰ ভিতৰত চাৰি-পাঁচটামানৰ বাহিৰে তেনে কোনো ডাঙৰ মেৰামতিৰ কাম ওলোৱা নাই। সৰু সুৰা কম খৰচী মেৰামতিৰ আৱশ্যক হ’লে নিজৰ পইচাৰে কেতিয়াবা কৰাই লওঁ; কেতিয়াবা কামটো নিজে কৰাই উঠি মেকানিকে দি যোৱা বিলৰ পৰিমাণটো মালিকক জনালে সেইখিনি পইচা ঘৰভাড়াৰ পৰা অব্যাহতি দিয়ে। ডাঙৰ কিবা মেৰামতি কৰাবলগীয়া হ’লে কিন্তু ঘৰৰ মালিকক অৱধাৰিতভাৱে ফোন কৰি মাতি পঠিয়াওঁ।\nএনে এটা কাৰণত ঘৰৰ মালিক চাইফ লাৱাতিক মাতি পঠিয়াইছিলোঁ। ওপৰ মহলাৰ আমাৰ শোৱনি কোঠাৰ সংলগ্ন টয়লেটটোৰ ‘ফ্লাছ’ বেয়া হৈছিল, এবাৰ ফ্লাছ কৰিলে পানী হুৰহুৰাই গৈয়েই থাকে। মাস্কাট পৌৰনিগমে নলেৰে পঠিওৱা পানী ‘ৱাটাৰ-মিটাৰ’ৰ যোগে ঘৰে ঘৰে প্ৰৱেশ কৰে আৰু খৰচ হোৱা পানীৰ পৰিমাণ মাহৰ শেষত হিচাব হৈ পৌৰনিগমৰ অফিচ পায়গৈ। সেয়েহে প্ৰতি টোপাল পানীৰ অপচয় মানে পইচাৰ ডাঙৰ অপচয়। ‘ফ্লাছ’টোৰ ভিতৰৰ সলনি কৰিবলগীয়া কিবা এটা বস্তুৰ মাপ ভালকৈ নোপোৱাত পানী কলৰ মিস্ত্ৰীজনৰ সৈতে চাইফ দুবাৰমান দোকানলৈ দৌৰাদৌৰি কৰিব লগা হ’ল যদিও অৱশেষত সমস্যাটোৰ সমাধান হ’ল। মন কৰিছিলোঁ প্ৰত্যেকবাৰ তেওঁ ‘বাথৰুম’ৰ পৰা ওলাই শোৱনি কোঠাটোৰ মাজেদি পাৰ হৈ যাওঁতে বেৰত ওলমাই থোৱা ডাঙৰ কেলেণ্ডাৰখনলৈ লক্ষ্য কৰি যায়। কেলেণ্ডাৰখনত আছে শিশু কৃষ্ণৰ এখন ছবি; মাটিৰ চৰু এটাৰ পৰা নৱনীত চুৰ কৰি আৰু গালে-মুখে সানি গো-গ্ৰাসে ভক্ষণ কৰি আছে। কেইবা বছৰৰ আগেয়ে তিনিচুকীয়ালৈ যাওঁতে কোনোবা ট্ৰেভেল এজেন্সী এটাই দিছিল। কেলেণ্ডাৰখন কিবা মৰম লগাত পেলাই নিদি শোৱনি কোঠাৰ বেৰতে ওলমাই থৈছিলোঁ। কাম-বন শেষ হৈ যোৱাৰ পিছত চাইফে মোক সুধিলে – “পংকজ, বেৰত ওলমাই থোৱা কেলেণ্ডাৰখনত যে শিশু এজনৰ ফটো দেখিছোঁ সেইখন কাৰ ফটো আৰু শিশুজনেনো কি কৰি আছে?” উত্তৰ দিলোঁ – “সেইজনা আমাৰ ভগৱান শ্ৰীকৃষ্ণৰ শৈশৱৰ ফটো আৰু তেখেতে চৰুৰ দৈ আৰু মাখন চুৰ কৰি খাইছে!” চাইফে আচৰিত হৈ মোক সুধিলে – “কি? যদিহে তেখেত ভগৱান, চুৰ কৰি কিয় খাব লগা হ’ল?”\nমই কথাটো অলপ বুজাই ক’লোঁ – “চাওক, ভাৰতবৰ্ষত আমি শুনি অহা পুৰণি আখ্যানবোৰৰ মতে শ্ৰীকৃষ্ণ ভগৱান বিষ্ণুৰ অষ্টম অৱতাৰ। তেখেতে সেইটো অৱতাৰত মনুষ্য ৰূপে জন্ম লভি গোপ-গোপীসকলৰ মাজত ডাঙৰ-দীঘল হৈছিল। শৈশৱৰে পৰা অলৌকিক শক্তি দেখুৱালেও শিশু হিচাবে তেওঁ মহা উৎপতীয়া আছিল। আখ্যানবোৰত পোৱা মতে শ্ৰীকৃষ্ণই নিজৰ ঘৰত মাকে তৈয়াৰ কৰা দৈ-মাখন ইত্যাদি খাই তহিলং কৰাৰ উপৰি ওচৰৰ বাকীবোৰ ঘৰৰ পৰাও দৈ-মাখন চুৰ কৰি খাইছিল আৰু লগৰীয়াবোৰকো বিলাইছিল। শ্ৰীকৃষ্ণৰ উৎপাতত অতীষ্ঠ হৈ মাকে তেওঁক এদিন উৰাল এটাত ৰচীৰে বান্ধি থ’লে; তৎসত্বেও উৰালটো চোঁচৰাই চোঁচৰাই তেওঁ গছ এজোপাৰ ফেৰেঙণিৰ মাজেৰে পাৰ হৈ গ’ল আৰু উৰালটো ফেৰেঙণিত লাগি ধৰাত এটা জোকাৰণিতে প্ৰকাণ্ড গছজোপা ভাঙি পেলালে। শ্ৰীকৃষ্ণৰ শৈশৱৰ এনে ধৰণৰ অনেক কীৰ্তি-কাহিনী আছে।”\nমোৰ কথাবোৰ চাইফে মন দি শুনি আছিল কিন্তু তেওঁৰ মুখৰ আৱ-ভাৱবোৰ দেখি কথাবোৰ বিশ্বাস কৰিলে নে নাই, ভাল পালে নে বেয়া একো ধৰিব নোৱাৰিলোঁ। কিছুপৰ টলকা মাৰি থকাৰ পিছত অলপ অবিশ্বাসত মূৰটো লৰাই তেখেত যাবলৈ ওলাল। যোৱাৰ আগেয়ে ‘ফ্লাছ’টো সাৱধানে ব্যৱহাৰ কৰিবলৈ আৰু কিবা সমস্যা হ’লে লগে লগে তেওঁক ফোন কৰি জনাবলৈ সোঁৱৰাই দিলে। চাইফ ওলাই যোৱাৰ পাছত তেওঁক শুনোৱা শ্ৰীকৃষ্ণৰ শিশুলীলাৰ কথাখিনিকে পাগুলিয়াবলৈ ধৰিলোঁ। মানুহজনে আমাৰ ভগৱন্তৰ শিশুলীলাৰ কাহিনী শুনি মুঠেই আনন্দিত বা অভিভূত নহ’ল যেন লাগিল। হাজাৰ হওক, ভগৱানৰ কথা! শ্ৰীকৃষ্ণৰ কথা-কাণ্ডবোৰ তেনেই তৰাং যেন পালে নেকি তেখেতে? শিশু হ’ল বুলিয়েই ভগৱানে ইমান পিলিঙামি কৰিব লাগে নে? লগে লগে মোৰ মনত আৰু এটা কথা বিদ্যুৎ বেগেৰে খেলি গ’ল! শিশুলীলা শুনি যদি চাইফে সঁচাকৈয়ে ভাল নাপালে, তেখেতক শিশুলীলাৰ সৈতে শ্ৰীকৃষ্ণৰ যৌৱনলীলাও যদি শুনালোহেঁতেন তেনেহলে তেওঁৰ মানসিক অৱস্থা কি হ’লহেঁতেন? মই যদি ভগৱান শ্ৰীকৃষ্ণই পুষ্কৰিণীত স্নানৰতা গোপিনীসকলৰ বস্ত্ৰহৰণৰ কথা, আঠ গৰাকী প্ৰধান পত্নীৰ উপৰিও ষোল্লহাজাৰ উপ-পত্নী ৰখা আৰু পূৰ্ণিমা নিশাৰ মন-প্ৰাণ হৰি নিয়া ব্যাকুল পৰিবেশত সহস্ৰ গোপিনীৰ সৈতে কেলিত মগ্ন হৈ পৰা কাহিনীবোৰ কৈ শুনালোঁহেঁতেন, চাইফে বাৰু কি ভাবিলেহেঁতেন? মোৰ দৃঢ় বিশ্বাস, চাইফ ডাঙৰীয়া আমাৰ ঘৰতে মূৰ আচন্দ্ৰাই কৰি পৰিলেহেঁতেন আৰু আমি তেখেতক তেল-টেঙা আৰু বিছনিৰ বা দি হুঁচলৈ আনিব লগা হ’লহেঁতেন !\nএইবোৰ কথাকে ভাবি-চিন্তি চ’ৰা ঘৰৰ দীঘল চ’ফাখনত পৰি ভাৱ সাগৰত বুৰ যাওঁতে চিলমিলকৈ টোপনি আহিল। সমাজিকতে দেখিলোঁ এটা অপূৰ্ব দৃশ্য – ফৰিংফুটা জোনাকত সমস্ত ধৰিত্ৰীয়ে শুভ্ৰতাৰে অৱগাহন কৰিছে; ৰিৱ ৰিৱ মলয়া বতাহত দূৰৈৰ পৰা অহা কোনোবা অজান পুষ্পৰ সদ্য প্ৰস্ফুটিত এটা স্নিগ্ধ গোন্ধৰে ধৰণী আপ্লুতা। পটভূমিত সু-সজ্জিতা বহুগৰাকী নৃত্যৰতা সুন্দৰী ললনা আৰু তেওঁলোক গভীৰ আগ্ৰহেৰে কোনোবা প্ৰিয়তমৰ বাবে যেন অপেক্ষাৰতা। এনেতে পটভূমিত বহু অপেক্ষাৰত সেই সুন্দৰ পুৰুষৰ আবিৰ্ভাৱ; তেখেতৰ শিৰত কিৰিটি আৰু হাতত বাঁহী। সুন্দৰ পুৰুষে বাঁহীত ফুঁ দিয়াৰ লগে লগে প্ৰকৃতি যেন অধিক মায়াময় বাঙ্ময় হৈ পৰিল, চন্দ্ৰমাৰ স্নিগ্ধালোক আৰু ৰহস্যঘন হৈ আহিবলৈ ধৰিলে। নৃত্যৰতা ললনাবৃন্দৰ নৃত্যৰ লহৰ আৰু মধুৰ হৈ আহিল; তেওঁলোকে সুন্দৰ পুৰুষক চক্ৰাকাৰে ঘেৰি স্বৰ্গীয় বাঁহীৰ সুৰত মোহাবিষ্টা হৈ নৃত্যৰতা হৈ ৰ’ল! মই কিছু আচৰিত হৈ এই সুন্দৰ পুৰুষলৈ ৰ লাগি চালোঁ – ক’ৰবাত যেন তেখেতক দেখিছোঁ, ক’ৰবাত যেন লগ পাইছোঁ! হঠাতে সেই সুন্দৰ পুৰুষজনাৰ পৰিচয় মোৰ সন্মুখত ফটফটীয়াকৈ উন্মোচিত হৈ পৰিল। উৱা, এখেত দেখোন আমি থকা ভাড়াঘৰটোৰ মালিকজন ! চাইফ লাৱাতিৰ শৰীৰ উজ্জ্বল গৌৰবৰ্ণৰ – কেতিয়াৰ পৰা তেওঁ বংশীধাৰী শ্যামকানু হ’ল? মুখমণ্ডল আৰু সমস্ত শৰীৰৰে পৰিৱৰ্তন ঘটি গোটেই মানুহজন চফল ডেকা হৈ পৰিছে। শিৰত উজ্জ্বল কিৰিটিৰে চাইফক চিনি পোৱাই টান হৈ পৰিছিল। এই সকলোবোৰ দৰ্শনৰ পশ্চাৎ নিজৰে মূৰ আচন্দ্ৰাই কৰিবলৈ ধৰিলে; মোকহে তেল-টেঙ্গা দি বিচনীৰ বা দিব লগীয়া হ’ল। বিৰবিৰাই প্ৰভু ঈশ্বৰক মাথোঁ প্ৰাৰ্থনা কৰিবলৈ ধৰিলোঁ – “হে প্ৰভু ! এইবোৰ কি মায়া ৰচিছা!”\nশ্ৰীকৃষ্ণলীলাৰ কৃষ্ণৰ বংশীবাদন আৰু নৃত্যৰতা গোপিনীসৱৰ নূপুৰৰ মধুৰ ধ্বনিয়ে হয়তো বহু নিশালৈ বিমল স্বৰ্গীয় আনন্দ নমাইছিল, কিন্তু মোৰ বাবে সেই মধুৰ ধ্বনি লাহে লাগে তাহানিতে শুনা হিন্দী চিনেমাৰ গানৰ কলি এফাঁকিলৈকে পৰিৱৰ্তিত হৈ বাৰে বাৰে কৰ্ণকুহৰত আঘাত কৰিবলৈ ধৰিলে – “বংশী বজাইয়ো বংশী বজাইয়া….. চাৰো তৰফ গোপিয়া বিচ মেঁ কানহাইয়া…\n« মূল বাংলা গল্প-অভ্যাস,লেখক- অজ্ঞাত: অনুবাদ-সুস্মিতা দাস


কথা-বাৰ্তাঃ আছু আৰু অসমৰ ছাত্ৰ ৰাজনীতিঃ কিছু চিন্তা-দুঃচিন্তাঃ নিৱন্ধকাৰ দীপাংকৰ মল্ল বৰুৱাৰ সতে সুখ-দুখ.কমৰ কথা-বাৰ্তা - অসমীয়াৰ সুখ-দুখ\nHome DIPANKAR MALLA BARUAH INTERVIEW KATHA-BARTA কথা-বাৰ্তা দীপাংকৰ মল্ল বৰুৱা কথা-বাৰ্তাঃ আছু আৰু অসমৰ ছাত্ৰ ৰাজনীতিঃ কিছু চিন্তা-দুঃচিন্তাঃ নিৱন্ধকাৰ দীপাংকৰ মল্ল বৰুৱাৰ সতে সুখ-দুখ.কমৰ কথা-বাৰ্তা\nxukhdukh.com March 27, 2015 DIPANKAR MALLA BARUAH, INTERVIEW, KATHA-BARTA, কথা-বাৰ্তা, দীপাংকৰ মল্ল বৰুৱা,\nআছু আৰু অসমৰ ছাত্ৰ ৰাজনীতিঃ\nনিৱন্ধকাৰ দীপাংকৰ মল্ল বৰুৱাৰ সতে সুখ-দুখ.কমৰ কথা-বাৰ্তা\nপ্ৰশ্নঃ১ অৰাজনৈতিক ছাত্ৰ সংগঠন সদৌ অসম ছাত্ৰ সন্থাই নিজৰ দ্বায়িত্ব পালনত যোৱা দশকটোত কিমান সফল বুলি আপুনি ভাবে? দুধনৈ অধিবেশনত নেতৃত্ব নতুনৰ হাতলৈ যাব আছু। নতুন নেতৃত্বৰ সমুখত আপোনাৰ মতে প্ৰত্যাহ্বান সমূহ কেনে ধৰণৰ?\nউত্তৰ: অসমৰ জাতীয় সমস্যা বুলি বিবেচিত বিষয় সমূহত সদৌ অসম ছাত্ৰ সন্থাই (আছু) মাত মাতি আহিছে যদিও সমস্যা সমূহৰ সমাধানৰ পথ দেখুওৱাত সফল হোৱা নাই। এটা ছাত্ৰ সংগঠন হিচাপে আছুৱে অসমৰ শিক্ষা খণ্ডৰ সংস্কাৰ আৰু উন্নয়নৰ ক্ষেত্ৰত থকা দ্বায়িত্ব পালনত সফল হৈছে বুলি মই নাভাবো। আছুৰ নতুন নেতৃত্বৰ সন্মুখত আটাইতকৈ ডাঙৰ প্ৰত্যাহ্বান হ’ল অসমৰ জনজীৱনত আছুৰ গ্ৰহণযোগ্যতা আৰু প্ৰভাৱ অক্ষুন্ন ৰখাটো। আছুক অসমৰ সকলো ছাত্ৰ ছাত্ৰীক প্ৰতিনিধিত্ব কৰিব পৰা সংগঠন হিচাপে গঢ়ি তুলিব পৰাটোও এটা বৃহৎ প্ৰত্যাহ্বান।\nপ্ৰশ্নঃ২ খিলঞ্জীয়াৰ অস্তিত্ব ৰক্ষাৰ অৰ্থে সাংবিধানিক সুৰক্ষা সঁচাই সম্ভৱনে? বাস্তৱত এনে ৰক্ষা কৱচ ৰাইজে সঁচাই পাবনে, নে এয়া এক চিৰন্তন ৰাজনীতিৰ বিষয় হৈ ৰৈ যাব।\nউত্তৰ: মোৰ ব্যক্তিগত মতামত হ’ল, অসমীয়া হিচাপে বা খিলঞ্জীয়া হিচাপে এনে সাংবিধানিক সুৰক্ষা কবচ সম্ভৱ নহয়। অসম চুক্তিত খিলঞ্জীয়া শব্দটোৰেই উল্লেখ নাই। তদুপৰি সাংবিধানিক সুৰক্ষাৰ বাবে আছুৱে পৰামৰ্শ দিয়াৰ দৰে আসন সংৰক্ষণৰ ব্যৱস্থা কৰিবলৈ দেশৰ সংসদৰ অনুমোদনৰ প্ৰয়োহন হ’ব। একোটা সমষ্টিৰ জনবিন্যাসক আওকাণ কৰি খিলঞ্জীয়াৰ বাবে আসন সংৰক্ষণ কৰাটো অবাস্তৱ আৰু অগণতান্ত্ৰিক। অসম চুক্তিত লিখিত ‘অসমীয়া’ শব্দৰ সৰ্বজনগ্ৰাহ্য সংজ্ঞা নিৰ্ণয় কৰাটোৱেই সম্ভৱ হোৱা নাই। গতিকে এনে সুৰক্ষা প্ৰাপ্তি সদায় এক ৰাজনীতিৰ বিষয় হিচাপে থাকি যোৱাটোৱেই সম্ভৱ।\nপ্ৰশ্নঃ৩ বিগত দশকত থৰক বৰক হৈছে নেকি আছুৰ জনশক্তি? বিভিন্ন নৃ-গোষ্ঠীয় ছাত্ৰ সংগঠন সমূহৰ উত্থানে কিমান প্ৰভাৱ পেলাইছে? আছুৰ সৈতে ২৬টা জনগোষ্ঠীয় সংগঠনৰ সহযোগিতা, অথচ এতিয়া অসমীয়াৰ গাৰ্জেন বুলি মানি লবলৈ অস্বীকাৰ কৰা সংগঠন আমছুৰ দৰে সংগঠনেও প্ৰত্যাহ্বান জনাইছে। এনে প্ৰত্যাহ্বান আৰু ইয়াৰ ভৱিষ্যত সন্দৰ্ভত আপোনাৰ কেনে অনুভৱ।\nউত্তৰ: অসম আন্দোলনৰ আগতে আছুৰ যি স্থিতি আছিল, আন্দোলনটোৰ পিছত সেই স্থিতিৰ নি:সন্দেহে যথেষ্ট পৰিৱৰ্তন হৈছে। অসম আন্দোলনৰ সময়ত অসমত আছুৰ বাহিৰে আন কোনো ছাত্ৰ সংগঠনৰ অস্তিত্বই নাছিল বুলি ক’ব পাৰি। কিন্তু অসম আন্দোলন আৰু অসম চুক্তিৰ সম্পূৰ্ণ কৃতকাৰ্যতা দাবী কৰাৰ পিছত আছুৰ নেতা সকলে যেতিয়া ৰাজনৈতিক ক্ষমতা হস্তগত কৰি অসমীয়াবাদ প্ৰতিস্থা কৰিবলৈ প্ৰয়াস কৰিলে, তেতিয়াই অসমত বিভিন্ন জাতি জনগোষ্ঠীৰ পৃথক ছাত্ৰ সংগঠনে গঁজালি মেলে। এতিয়া যদিও আছুৱে ২৬ টা জনগোষ্ঠীয় সংগঠনৰ সহযোগত কাম কৰি আছে বুলি প্ৰচাৰ কৰিছে, তথাপিও আছুৰ কৰ্তৃত্ব মানিবলৈ অস্বীকাৰ কৰা ছাত্ৰ সংগঠনৰ সংখ্যা যথেষ্ট বৃদ্ধি হৈছে। আছুৱে সকলোকে একেলগে লগত লৈ আগবাঢ়িব পাৰিলেহে আন সংগঠন সমূহৰ সমীহ আদায় কৰিব পাৰিব।\nপ্ৰশ্নঃ ৪ ৰাজনৈতিক ঘৃণাৰ সৃষ্টি তথা ধৰ্মীয় মেৰু বিভাজনৰ ৰাজনীতিয়ে অসমত গা কৰি উঠিছে। এই ক্ষেত্ৰত আছুৰ স্থিতি কি হোৱা উচিত? ৰাজনৈতিক শিক্ষাৰে শিক্ষিত কৰিব পাৰিছেনে সংগঠনটোৱে অসমৰ ছাত্ৰ সমাজক?\nউত্তৰ: আছুৱে সাম্প্ৰতিকতাবাদক সদায় গৰিহণা দি আহিছে। ১৯৭১ চনৰ ২৫ মাৰ্চৰ পিছত অহা হিন্দু মুছলমান নিৰ্বিশেষে সকলো বিদেশী নাগৰিক অসমৰ পৰা বহিষ্কাৰ কৰাৰ বাবে আছুৱে দাবী উত্থাপন কৰি আহিছে। কিন্তু অসমৰ সামূহিক ছাত্ৰ সমাজক অৰাজনৈতিক ভাৱে কোনো লক্ষ্যৰ প্ৰতি বান্ধি ৰখাটো পৰিলক্ষিত হোৱা নাই। ৰাজনৈতিক শিক্ষাৰে ছাত্ৰ সমাজক পুৰঠ কৰিব পৰা সফলতাও দৃষ্টিগোচৰ হোৱা নাই।\nপ্ৰশ্নঃ ৫ ৰাজনৈতিক দল সমূহে ধনে-জনে ছাত্ৰ ৰাজনীতিত কব্জা কৰিবৰ বাবে চেষ্টা চলাই আহিছে। কৃষক মুক্তিৰ ছাত্ৰ মুক্তিয়েও যথেষ্ট প্ৰসাৰতা লভিছে। কিন্তু আছুৰ প্ৰাসংগিকতা অসমৰ স্কুল-কলেজৰ পৰা কমি যোৱা নাই। ছাত্ৰ ৰাজনীতিত ৰাজনৈতিক দলৰ পৃষ্ঠপোষকতাপুষ্ট শক্তি সমূহৰ সমুখত অৰাজনৈতিক শক্তি হিচাবে আছুৱে সফল ভাৱেই যুঁজ দি অহা বুলি আপুনি ভাবেনে?\nউত্তৰ: এই ক্ষেত্ৰত আছুৱে নিশ্চয়কৈ সফলতা দাবী কৰিব পাৰে। এতিয়াও স্কুল কলেজৰ নিৰ্বাচনত আছুৱে সদায় শক্তিশালী প্ৰতিদ্বন্দিতা আগবঢ়াই আহিছে।\nপ্ৰশ্নঃ ৬ অসমৰ বিভিন্ন যুৱ-ছাত্ৰ সংগঠনে অসমৰ নৱ-প্ৰজন্মক চান্দা-বৰঙণিৰ অপসংস্কৃতিৰ মাজলৈ লৈ গৈছে। অলপ আগৰণুৱা ল'ৰা মানেই হাতত পেড-ৰছিদ থকা অৱস্থালৈ পৰ্যবসিত হোৱাৰ অভিযোগ। এই সহজ ধনেই সামাজিক কাম-কাজ প্ৰতি আকৰ্ষণৰ এটা কাৰণ আৰু ন ন সংগঠনৰ সৃষ্টি হোৱা ধাৰাটো বিষয়ত আপুনি কি ভাবে। এনে অপ-সংস্কৃতিয়ে জাতিটোক কলৈ লৈ যাব।\nউত্তৰ: আছু শক্তিশালী হোৱাৰ পিছৰে পৰা চান্দা-বৰঙণিৰ অপসংস্কৃতি অসমত আৰম্ভ হৈছে। এই অপসংস্কৃতি গঢ়ি উঠাৰ এটা মূল কাৰণ হ’ল অসমৰ ভয়াবহ নিবনুৱা সমস্যা। নিবনুৱা সমস্যাৰ সমাধান কৰিব পাৰিলে এই অপ-সংস্কৃতি বহুখিনি ম্লান হৈ পৰিব বুলি মোৰ বিশ্বাস।\nপ্ৰশ্নঃ ৭ বৃহৎ নদী-বান্ধ বিষয়ক আছুৰ স্থিতিক কৈ কি কব। নীতিগত কথাত আছুৱে আপোচ কৰাৰ সম্ভাৱনা কিমান?\nউত্তৰ: নদী-বান্ধ বিষয়ত আছুৱে এতিয়ালৈকে গ্ৰহণ কৰা স্থিতিৰ বিৰুদ্ধে মোৰ ক’বলগীয়া একো নাই। নদী-বান্ধটো যদি বিশেষজ্ঞৰ দৃষ্টিত বিপদজনক হয়, তেনেহ’লে নদী-বান্ধৰ নিৰ্মাণৰ বিৰোধিতা কৰিবই লাগিব। মই ভাবো অসমৰ জনতাৰ বৃহৎ স্বাৰ্থ জড়িত থকা নদী-বান্ধ বিষয়ত আছুৱে কেতিয়াও আপোচ নকৰে।\nপ্ৰশ্নঃ ৮ বিদেশী বহিস্কাৰ বাস্তৱত কোনো কালেই সম্ভৱ নহয়। আমেৰিকাৰ দৰে দেশেই এইকাম কৰিব নোৱাৰি অনুপ্ৰৱেশকাৰীক লিগেলাইজ কৰাৰ দিশে কাম কৰিছে। এই বাস্তৱ সত্যক মানি লবলৈ আছুৰ দৰে সংগঠনে কেনে স্থিতি গ্ৰহণ কৰা উচিত।\nউত্তৰ: আছুৱে সীমান্ত সম্পূৰ্ণ ভাৱে ছীল কৰাত অধিক গুৰুত্ব দিয়াটো প্ৰয়োজনীয়, যাতে নতুন অনুপ্ৰৱেশ বন্ধ হয়। বাংলাদেশৰ লগত ভাৰতৰ সীমা বিবাদ নিষ্পত্তি কৰি সীমাত স্থায়ী বেৰ নিৰ্মাণৰ স্বাৰ্থত ভূমি হস্তান্তৰ প্ৰক্ৰিয়াৰ সমৰ্থন কৰাটোও অতি প্ৰয়োজনীয়। বাংলাদেশৰ লগত অবৈধ নাগৰিকৰ প্ৰত্যাৰ্পন চুক্তি কৰিবলৈ কেন্দ্ৰীয় চৰকাৰক তীব্ৰ হেঁচা দিব লাগে আৰু প্ৰয়োজন হ’লে জন আন্দোলন গঢ়ি তুলিব লাগে। অন্যথা বিদেশী চিনাক্তকৰণ আৰু বহিষ্কৰণৰ নামত এচাম মানুহক হাৰাশাস্তি কৰি থকাটো অনুচিত।\nপ্ৰশ্নঃ ৯ অসমত উন্নত মানৱ সম্পদ গঢ়াৰ ক্ষেত্ৰত আছুৱে লব লগা ভূমিকা সঠিককৈ পালন কৰিব পাৰিছে বুলি আপুনি ভাবেনে? গোলকীকৰণ, পৰিবৰ্তিত বজাৰ আৰু প্ৰযুক্তি, প্ৰতিযোগিতামূলক পৰিবেশ আদিৰ সৈতে ফেৰ মাৰিব পৰাকৈ অসমৰ নৱ-প্ৰজন্মক কেনেদৰে দিশ দেখুওৱা উচিত?\nউত্তৰ: এই ক্ষেত্ৰত আছুৰ কৰিবলগীয়া যথেষ্ট কৰিবলগীয়া আছে। আছুৱে অসমৰ ছাত্ৰ ছাত্ৰীৰ শিক্ষা, খেলা-ধূলা, গীত, নৃত্য আদি বিভিন্ন ক্ষেত্ৰৰ প্ৰতিভা সমূহ চিনাক্তকৰণ, প্ৰতিভা সমূহৰ উপযুক্ত প্ৰতিপালন আৰু ৰাষ্ট্ৰীয় পৰ্যায়ত পাৰদৰ্শিতা প্ৰদৰ্শনত গুৰুত্ব দিয়া উচিত।\nপ্ৰশ্নঃ ১০ ছাত্ৰ ৰাজনীতিৰ পৰা অৱসৰৰ নিৰ্দিষ্ট বয়স থকা উচিত নে? গণতান্ত্ৰিক ভাৱে নিৰ্বাচনৰ জৰিয়তে দুই-তিনি বছৰৰ মূৰে মূৰে যি কোনো সংগঠনৰে নেতৃত্ব সলনি হোৱাটো উচিত নহয়নে? ফাঁচী বজাৰেই হওক বা দালাল ঠিকাদাৰেই হওক, চান্দা নিৰ্ভৰ সংগঠন হোৱা বাবেই অসমৰ ছাত্ৰ সংগঠন সমূহে নৈতিক ভাৱে দুৰ্নীতিৰ বিৰুদ্ধে যুঁজত নামিব পৰা নাই নেকি?\nউত্তৰ: নিশ্চয়কৈ মানুহৰ আস্থা অটুট ৰাখিবলৈ হ’লে ছাত্ৰ ৰাজনীতিৰ পৰা এক নিৰ্দিষ্ট বয়সত অৱসৰ লোৱাটো প্ৰয়োজনীয়। সমুজ্জ্বল ভট্টাচাৰ্যই দীৰ্ঘদিন ধৰি আছুৰ সৰ্বে সৰ্বা হৈ থকা কথাটো জনতাৰ বাবে দৃষ্টিকটু হৈ পৰিছিল। গণতান্ত্ৰিক ভাৱে নিৰ্বাচনৰ জৰিয়তে দুই তিনি বছৰৰ মুৰে মূৰে যিকোনো সংগঠনৰ নেতৃত্ব সলনি নহ’লে সেই নেতা সকলৰ উদ্দেশ্যৰ বিষয়ে নেতিবাচক বাৰ্তা প্ৰচাৰ হয়। আছু চান্দা নিৰ্ভৰ হোৱাৰ বাবেই দুৰ্নীতিৰ বাবে যুঁজিব নোৱাৰাটো সঁচা কথা। আছুৱে কৰা আন্দোলন ব্যৱসায়ী বা উদ্যোগপতিৰ সৈতে হোৱা লেন দেনেৰে শেষ হয় বুলি বদনাম আছে।\nউত্তৰ: অসমৰ ছাত্ৰ ৰাজনীতিয়ে ৰাজ্যখনৰ সকলো স্তৰৰে লোকক প্ৰভাৱিত কৰিব পৰা নাই। আছুৰ পৰা অৱসৰ লোৱা ছাত্ৰ নেতা সকলে আঞ্চলিকতাবাদৰ সপক্ষে অৱস্থান লোৱা ৰাজনৈতিক শিবিৰত যোগদান কৰিলে ভাল হয়, কাৰণ অন্যথা ৰাষ্ট্ৰীয় দলৰ মতাদৰ্শৰ লগত আদৰ্শগত সংঘাত হোৱাটো অনিবাৰ্য।\nপ্ৰশ্নঃ ১২ আৰু এটা দশকৰ পাছত অসমৰ ছাত্ৰ ৰাজনীতিৰ ৰূপৰেখা কি হবগৈ বুলি আপুনি অনুভৱ কৰে। অসমীয়া জাতি বুলি এটা ধাৰণাৰ ধৰি ৰাখিব পৰাকৈ অসমৰ নৱ-প্ৰজন্মই নিজকে নেতৃত্ব দিব পাৰিবনে? আপোনাৰ মতে অনাগত দশকৰ বাবে পাঁচটো মূল প্ৰত্যাহ্বান কি কি হব?\nউত্তৰ: অহা দহ বছৰৰ ভিতৰত অসমৰ ছাত্ৰ ৰাজনীতি বহুদা বিভক্ত আৰু প্ৰভাৱহীন হৈ পৰিব যেন লাগে। অসমীয়া জাতি বুলি এটা ধাৰণাৰে নৱ প্ৰজন্মই নিজকে নেতৃত্ব দিব পাৰিবনে নাই সেয়াও সন্দেহৰ বিষয়।\nমোৰ মতে অনাগত দশকৰ বাবে ছাত্ৰ ৰাজনীতিৰ পাঁচোটা মূল প্ৰত্যাহ্বান হ’ল –\n১) ছাত্ৰ ছাত্ৰীৰ মাজত ছাত্ৰ সংগঠনৰ জনপ্ৰিয়তা বৃদ্ধি কৰা।\n২) জনসাধাৰণক নেতৃত্ব দিব পৰা উপযুক্ত নেতাৰ সৃষ্টি কৰা।\n৩) ছাত্ৰ সংগঠন সমূহক ৰাজনৈতিক হস্তক্ষেপৰ পৰা আঁতৰাই ৰখা।\n৪) শিক্ষা খণ্ডৰ সংস্কাৰ আৰু উন্নয়নৰ জৰিয়তে ছাত্ৰ ছাত্ৰীৰ প্ৰতিভা বিকাশৰ ব্যৱস্থা কৰা।\n৫) জনতাৰ মাজত ঐক্য, সংহতি আৰু সহযোগিতাৰ মনোভাৱৰ উত্তৰণ কৰা।\nTags # DIPANKAR MALLA BARUAH # INTERVIEW # KATHA-BARTA # কথা-বাৰ্তা # দীপাংকৰ মল্ল বৰুৱা


"সোনকালে সমগ্ৰ বিশ্বৰ মুছলমানসকলৰ ওচৰত ক্ষমা বিচাৰিব! - VOICE 24x7\n“সোনকালে সমগ্ৰ বিশ্বৰ মুছলমানসকলৰ ওচৰত ক্ষমা বিচাৰিব!\nকোনে কাক আৰু কিয় দিলে সকিয়নী?\nথানে মহানগৰ আৰক্ষী আয়ুক্ত কাৰ্যালয়ৰ ৱেবছাইট হেক কৰাৰ অভিযোগ ৷ থানে মহানগৰ আৰক্ষী আয়ুক্ত কাৰ্যালয়ৰ ৱেবছাইটটো হেক কৰা হৈছে বুলি ইতিমধ্যে এক অভিযোগ উত্থাপন কৰা হৈছে ৷ আজি এজন জ্যেষ্ঠ আৰক্ষী বিষয়াই ৱেবছাইটটো হেক কৰা হৈছে বুলি নিশ্চিত কৰিছে ।\nএই সন্দৰ্ভত বিষয়াগৰাকীয়ে কয় ,”আমি প্ৰয়োজনীয় পদক্ষেপৰ বাবে সংশ্লিষ্ট সংস্থাসমূহৰ সৈতে যোগাযোগ কৰিছোঁ। থানে চাইবাৰ অপৰাধ দলে ইয়াৰ ওপৰত কাম কৰি আছে,”\nআনহাতে আজি প্ৰকাশ পোৱা এটা বাৰ্তাই স্পষ্টতঃ ভাৰত চৰকাৰৰ ফালে আঙুলিয়াই দিছে ৷ বাৰ্তাটোত সমগ্ৰ বিশ্বৰ মুছলমানসকলৰ ওচৰত ক্ষমা বিচাৰিবলৈ নিৰ্দেশ দিয়া হৈছে ৷\nৱেবছাইটটো খোলাৰ সময়ত স্ক্ৰীণত থকা এটা বাৰ্তাৰ যোগেদি এই কথা কোৱা হৈছিল, যে ৱেবছাইটটো “এটা চাইবাৰ দলৰ দ্বাৰা হেক কৰা হৈছে।”( Hacked by one hat cyber team) ৷লগতে উক্ত বাৰ্তাটোত চৰকাৰক উদ্দেশ্য কৰি স্পষ্টকৈ কোৱা হৈছে, “নমস্কাৰ ভাৰত চৰকাৰ, সকলোকে নমস্কাৰ। আপোনালোকে বাৰে বাৰে ইছলাম ধৰ্মক লৈহে সমস্যাৰ সৃষ্টি কৰিছে।”\nআনহাতে এই বাৰ্তাৰ যোগেদি ভাৰত চৰকাৰক সতৰ্ক কৰি দি স্পষ্টকৈ কোৱা হৈছে যে “সোনকালে সমগ্ৰ বিশ্বৰ মুছলমানসকলৰ ওচৰত ক্ষমা বিচাৰিব! যেতিয়া আমাৰ ধৰ্মক অপমান কৰা হয় তেতিয়া আমি স্থিৰ হৈ নাথাকো”।\nএতিয়া পৰৱৰ্তী সময়ত হে লক্ষণীয় হ’ব উক্ত বাৰ্তা সংক্ৰান্তত কেনে ধৰণৰ পদক্ষেপ ল’ব বা কেনেদৰে ধৰ্ম-সংক্ৰান্তীয় এই মতানৈক্যৰ পৰা দেশক উদ্ধাৰ কৰিবলৈ সক্ষম হ’ব শাসনাধিস্থিত চৰকাৰখন !\nচাৰি বছৰৰ বাবে সশস্ত্ৰ বাহিনীত চাকৰি কৰিব বিচাৰিছে নেকি !! তেনেহ’লে কেন্দ্ৰই আনিছে এই সুবিধা, মুকলি নতুন আঁচনি\nআই পি এলৰ প্ৰতিখন মেচ প্ৰচাৰৰ বাবদ প্ৰদান কৰিব লাগিব ৫৭.৫ কোটি , কোনে ক্ৰয় কৰিলে মিডিয়া ৰাইটছ্


অসমৰ মুখ্যমন্ত্ৰীৰ বিৰুদ্ধে হত্যাৰ অপচেষ্টাৰ গোচৰ মিজোৰাম আৰক্ষীৰ! – Pratham Khabar\nঘৰ/ৰাজনৈতিক/অসমৰ মুখ্যমন্ত্ৰীৰ বিৰুদ্ধে হত্যাৰ অপচেষ্টাৰ গোচৰ মিজোৰাম আৰক্ষীৰ!\n২০০ গৰাকী অসম আৰক্ষীৰ লোকৰ বিৰুদ্ধেও গোচৰ মিজোৰাম আৰক্ষীৰ\n২৬ জুলাইৰ অসম আৰু মিজোৰাম ৰাজ্যৰ সীমান্তত সংঘটিত হোৱা গুলিয়াগুলি ঘটনাৰ চাঞ্চল্য মাৰ যোৱা নাই। অসম-মিজো সীমা বিবাদৰ মাজতে মিজোৰাম আৰক্ষীয়ে অসমৰ মুখ্যমন্ত্ৰী ড০ হিমন্ত বিশ্ব শৰ্মাৰ বিৰুদ্ধে ৰুজু কৰিলে গোচৰ। তাৰ লগতে অসম আৰক্ষী বিষয়াৰ ওপৰতো গোচৰ ৰুজু কৰিছে মিজোৰাম আৰক্ষীয়ে। হত্যাৰ অপচেষ্টা আৰু অপৰাধমূলক ষড়যন্ত্ৰ ৰচনাৰ গোচৰ তৰা হৈছে মুখ্যমন্ত্ৰী আৰু শীৰ্ষ পৰ্যায়ৰ অসম আৰক্ষী বিষয়াৰ বিৰুদ্ধে।\nমুখ্যমন্ত্ৰীৰ লগতে চাৰি গৰাকী শীৰ্ষ অসম আৰক্ষীৰ বিষয়া, দুগৰাকী আমোলা আৰু ২০০ গৰাকী অসম আৰক্ষীৰ লোকৰ বিৰুদ্ধেও গোচৰ তৰিছে মিজোৰাম আৰক্ষীয়ে।\nAssam assamesenews BorderDispute CM complicated Himanta Biswa Sarma Mizoram newstimeassam prathamkhabar24X7 prathamkhabartv


August 1, 2020 ফটা প্ৰশ্ন\tOne comment\n১) ববিতা শৰ্মা:- আজিকালি মানুহে কয় মনৰ জোখাৰে সুখী হোৱা,\nএই মনৰ জোখটো কিমান আৰু কেনেকুৱা?\nউত্তৰঃ- মন লৈ লৈ বেলেগ বেলেগ জোখ হয়। কোনোবা এপোৱাতে সুখী হয়, কোনোবা আকৌ দহ লিটাৰ পালেও সুখী নহয়, ২০ লিটাৰ কিয় নেপালো বুলি। আচলতে এইটো এনে এটা জোখ যিটো জোখ বিচাৰি উলিয়াব নোৱাৰি, চালে বেৰে কোবোৱা কথা এষাৰ।\n২) মিৰাণ্ডা কাকতি:- গছবোৰৰ পাতৰ ৰং সেউজীয়া নহয় ক’লা হোৱাহে‌তেন আমাৰ চকুৰ পাৱাৰ কি হ’লহে‌তেন?\nউত্তৰঃ- তেতিয়া হয়তো আমাৰ চকুবোৰো ক’লা ৰং চালেই ভাল হ’লহেতেন। প্ৰকৃতিয়ে সকলো ইটোৰ সৈতে সিটো মিলাই থৈছে।\n৩)অঞ্জু মহন্ত:- সৰু ল’ৰা ছোৱালীয়ে নাখাই কাহি-বাটিত এৰা খাদ্যখিনি মাকহঁতে কিয় খাই পেলায়?\nউত্তৰঃ- কেতিয়াবা লোভ, আৰু প্ৰায়ে নষ্ট হ’ব বুলি ভয়। কিন্তু এটা কথা ঠিক, আমাৰ পেটটো ডষ্টবিন নহয়। সেইটো মই নহয়, ডাঙৰ ডাঙৰ মণিষীয়ে কোৱা কথা।\n৪) বন্দিতা জৈন:- চুলি পকিলে পকাবোৰ নসৰে কেঁচা চুলিবোৰ কিয় সৰে….আচলতে পকাবোৰ সৰিব লাগিছিল?\nউত্তৰঃ- একদম ঠিক কথা, গছৰ গুটি পকাটোহে সৰে। এইটো ভগৱানৰ এটা বৃহৎ ভুল। ইয়াৰ প্ৰতিবাদ কৰি আমি এক জংগী আন্দোলন গঢ়ি তোলা উচিত।\n৫) দীক্ষিতা বৰা:- ফটহু কাইয়ে যে সদায় ফটা প্ৰশ্নৰহে উত্তৰ দিয়ে, নফটা প্ৰশ্নৰ উত্তৰ কিয় নিদিয়ে?”\nএইবাৰলৈ এইটোৰ উত্তৰ পালেই পিছত বেলেগ প্ৰশ্ন সুধিব পাৰিম। মানে কনচেপ্তটো ক্লিয়েৰ হ’ব লাগিব যে বিষয়বস্তু সম্বন্ধে।\nউত্তৰঃ- আপুনি যি সোধে সোধক, প্ৰশ্নটো নফটা হ’লে, ফালি লোৱাৰ দ্বায়িত্ব আমাৰ।\n৬)ভূপালী দেৱী:- আমাৰ উপাধিবোৰ যেনে দাস, শৰ্মা, কাকতি, শইকীয়া, বৰা ইত্যাদি সকলোবোৰ ইংৰাজীতো একেই হয় কিন্তু সন্দিকৈ উপাধিটো ইংৰাজীত ‘Handique’ হয় কিয়?\nউত্তৰঃ- আপুনি নিজকে বৃটিছ বুলি ভাবি লওকচোন, বুজি পাই যাব তেওঁ‌লোকৰ কি অৱস্থা হৈছিল। আধা নুবুজাকৈ ফৰফৰাই ইংলিছত কথা পাতি থকা জিভাখনে দাস, বৰা আদি উপাধিবোৰ মুখত ফুটাওতেই জান বাহিৰ হৈ গৈছিল। শেষত যেতিয়া সন্দিকৈ পালেগৈ, তেওঁ‌লোকে হাৰ মানিলেগৈ- ইম্পছিবল। সেইবাবে উপাধিটোকে সলাই নিজৰ মু‌খত ফুটা কৰি ল’লে।\nআৰু বাকী উপাধিবোৰনো ক’ত শুদ্ধকৈ লিখে! দাসটো লিখে দাচ, শৰ্মাটো চৰ্মা, বৰাটো আকৌ বোৰাহ দত্তটো লিখে দুট্টা! হয়নে নহয়? মুঠতে বৃটিছে আমাৰ সকলোকে নতুন উপাধি দি গ’ল।\n৭) দিলীপ আৰ কাকতি:- পতিসকলে পত্নীৰ বান্ধৱীবোৰক যি ধৰণৰ সুন্দৰ ব্যৱহাৰ কৰে, পত্নীবোৰে পতিৰ বন্ধুবোৰক কিয় তেনে ব্যৱহাৰ নকৰে?\nউত্তৰঃ- বেয়া ব্যৱহাৰ কৰি লঘোণে থকাৰ ভয়ত পতিসকলে পত্নীৰ বান্ধৱীক ভাল ব্যৱহাৰ কৰে। আনহাতে পতিৰ বন্ধুবিলাকে অফিচ ছুটিৰ পাছত টানি নি অলপ ঘুটুং পানী খুৱাই ৰাতি ন বজাত পতিক বীৰ পুৰুষ বনাই ঘৰলৈ পঠিওৱাৰ বাবে পত্নীসকলে তেওঁ‌লোকক ভাল ব্যৱহাৰ নকৰে।\n৮)নিৰ্মালী বৰমুদৈ:- ৰামঠগন কিয় দিয়ে? সীতাঠগন কিয় নিদিয়ে?\nউত্তৰঃ- ৰামেহে ঠগিছিল সীতাক, সীতাই ৰামক ঠগা নাছিল নহয়।\n৯) সোমেশ্বৰ বৰা: -অসমীয়া বৰ্ণমালাৰ ‘ঈ’ আখৰটো মহিলাৰ বাবে বিশেষ ভাৱে সংৰক্ষিত। যেনে নাৰী, বৰানী, হাজৰীকানী, শইকীয়ানী, বৰ্ণালী, নিৰ্মালী, ভূপালী আদি।\nএতিয়া প্ৰশ্ন হয় ‘ঈ’ৰে আৰম্ভ হোৱা ঈশ্বৰ, পুৰুষ নে মহিলা?\nউত্তৰঃ- শেষত ঈ লগালে যদি মহিলা হয়, প্ৰথমতে ঈ লগালে পুৰুষেই হ’ব। কাৰণ পুৰুষ আৰু মহিলা ১৮০° পাৰ্থক্যত অৱস্থান কৰে।\n১০)অণিমা দাস:- আমক ফলৰ ৰজা বুলি কোৱা হয়।\nফলৰ ভিতৰতেই কঁঠাল বেছি ডাঙৰ আৰু এটা কঁঠাল বেছি মানুহে খাব পাৰে।।\nকঁঠালক কিয় ফলৰ ৰজা বুলি কোৱা নহয়?\nউত্তৰঃ- আকাৰ ডাঙৰ হ’লেই ৰজা হ’ব পাৰি জানো? তেনেহ’লেচোন বনৰ ৰজা বাঘ নহৈ জলহস্তী হ’লহেতেন, ভাৰতৰ প্ৰধানমন্ত্ৰী নৰেন্দ্ৰ মোডী নহৈ ‘দ গ্ৰেট খলি:’ হ’লহেতেন।\nপুৰুষসকলৰ বাবে থকা যোজনাটো… …\nনাই পো মুখে\nনাই পো গোফে\nনাই পো লনি\nনাই পো ধনী\nমোৰ প্ৰশ্নটো হ’ল… নাৰীসকলৰ বাবে এনেকুৱা মিল থকা যোজনা কি হ’ব?\nনাই জী ৰূপে,\nনাই জী গুণে,\nনাই জী মাতে,\nনাই জী জ্ঞানে,\nএনেকুৱাই হ’ব চাগে।\n১২)ৰীতা শইকীয়া:- বহুতে কয় ফেচবুকৰ ইনবক্সত নাৰদ-নাৰদনী আছে। ফটাঢোলত নাৰদনী আছেনে?\nউত্তৰঃ- নাৰদ সকলোলৈকে যাব পাৰে, তেওঁ‌ৰ গতি অনিৰূদ্ধ।\n১৩)সোণটো ৰঞ্জন বৰুৱা: -মানুহে যি কোনো বিষয়ত কাৰোবাৰ পৰা ‘মতামত’ বিচাৰে, ‘মাইকীমত’ নিবিচাৰে কিয়?\nউত্তৰঃ- সেইটো ল’লে খেলি মেলি আৰু বাঢ়িবহে বুলি ৰাইজে গম পাই আকৌ।\n১৪) কমলা দাস:- আকালৰ ভাত, নিদানৰ মাত।\nএইখিনি আজিকালি NGO বোৰেহে দিয়ে নেকি?\nউত্তৰঃ- হয়, এইবোৰ কামো আজিকালি ব্যৱসায় ভিত্তিতহে কৰিব লগা হৈছেগৈ।\n১৫)জিতা ফুকন:- অসমীয়া ছোৱালীয়ে যদি বিউতিপাৰ্লাৰ খুলিব পাৰে অসমীয়া ল’ৰাই চেলুন খুলিব নোৱাৰে কিয় ?\nউত্তৰঃ- পাৰে, খুলিছেও। লাহে লাহে কথাবোৰ সলনি হৈছে আজিকালি।\n১৬)বিতোপন কলিতা:- মিঠাতেল মিঠা হোৱাহেতেন কি কি সুবিধা/অসুবিধা হ’ল হয় বাৰু?\nউত্তৰঃ- চাহত দিবলৈ চেনীৰ প্ৰয়োজন নহ’লহে‌তেন, আৰু আমি সকলোৱে বইল ভাত, বইল শাক পাচলি খাই জীৱন নিৰ্বাহ কৰিলোঁ‌হেতেন। ইনবক্সত চেনী দিয়া বুলি নকৈ মিঠাতেল দিয়া বুলি ৰাইজে স্ক্ৰীণশ্বট বিলালেহে‌তেন। অৱশ্যে ডায়েবেটিছ ৰোগী বাঢ়িলেহেঁতেন।\n১৭)অণিমা দাস:- কাউৰী যদি বুধিয়ক তেনেহ’লে কুলি চৰাইবোৰে কাউৰীৰ বাহত কণী পাৰে কেনেকৈ?\nউত্তৰঃ- অতি চালাকীৰ গলাত ফাঁচী বুলি কথা এষাৰ আছে। নিজৰ বেছি টেঙৰামিৰ যহতে কাউৰীৰ এনে দূৰ্গতি হয়।\n১৮)লোপামুদ্ৰা মিশ্ৰ:- ইমানদিনে হাতত চেনিটাইজাৰ লগাই ফুৰিলোঁ। কালি নিউজ এটাত দেখিলোঁ কৰ’না বোলে বতাহতো বিয়পে। মনত এটা গভীৰ প্ৰশ্ন আহিছে – বতাহক এতিয়া কেনেকৈ চেনিটাইজ কৰা যায়!\nউত্তৰঃ- কাইলে কোনোবাই ক’ব, পেটৰ ভিতৰতহে আচল মালটো আছে, তেনে কি আপুনি চেনিটাইজাৰ খাব নেকি? বতাহৰ পৰা বিয়পা ৰোগ প্ৰতিৰোধ কৰাৰ আন বেলেগ উপায় আছে।\n১৯) দ্বিজেন তামূলী:- বহুতৰ ল’ৰা ছোৱালীয়ে দেউতাকক ‘পাপা’ ‘দাদি মাতে আৰু তাৰ তুলনাত মাকক ‘মামী’ বা ‘মম’ নুবুলি ‘মা’ বা ‘মাই’ বোলে কিয়?\nউত্তৰঃ- বাপেকবোৰ অলপ বেছি বৃটিছ যে। আচলতে মা শব্দটোৰ গভীৰতা বহুত বেছি, সেইটো শব্দ সহজে এৰিব নোৱাৰি।\n২০)পূৰৱী কটকী:- ফৰিঙটোৰ নাম কাকতি ফৰিং কিয় হ’ল?\nউত্তৰঃ- মোৰ বিশ্বাস কোনোবা কাকতি উপাধিৰ মানুহে লেবৰেটৰীত উলিয়াইছিল চাগে এই ফৰিঙবিধ। উহান লেবৰেটৰীত কৰ’না উলিওৱাৰ পাছত মোৰ এই মানুহ জাতি আৰু লেবৰেটৰী এই দুটা বস্তুৰ ওপৰত বিশ্বাস নোহোৱা হ’ল।\n২১)লখিমী হাজৰিকা:- অতিমানৱ আৰু মহামানৱ যে থাকে, অতিমানৱী কিয় নাথাকে?\nউত্তৰঃ- থাকে থাকে, ময়ে কেইবাগৰাকীও লগ পাইছোঁ। পিছে মেকআপত থকা বাবে ৰাইজে চিনি নেপায়।\n২২)গীতিমল্লিকা গগৈ:- অসমৰ দৰে গাঁৱলীয়া গোহালি যেন ৰাষ্টাবোৰত চলোৱা গাড়ী‌বোৰত ‘পিটপিট, টিটি, টেটে’ জাতীয় সুৰীয়া হৰ্ণৰ সলনি ‘ঘূৰঘূৰ, চেইচেই, চু চু’ জাতীয় হৰ্ণ লগাবলৈ ফটাঢোলৰ ফালৰ পৰা আবেদন এখন দিব নোৱাৰি নে?\nউত্তৰঃ- হয় হয়, স্বদেশী হৰ্ণ কিছুমানৰ বৰ আৱশ্যক হৈছে। অসমীয়া জাতিৰ সমুখত দেখা দিয়া সকলোতকৈ গুৰুত্বপূৰ্ণ সমস্যাটো উপস্থাপন কৰাৰ বাবে আপোনাক অশেষ ধন্যবাদ।\n২৩)জয়ন্ত শৰ্মা:- অবিবাহিতসকলে যে ঘৈণীয়েকৰ শব্দ প্ৰদূষণৰ পৰা সমাজখনক বচোৱা, ল’ৰা ছোৱালী জন্ম নিদি জনসংখ্যা কমোৱাত অৰিহণা, দেশৰ খাদ্য বস্তু বচোৱাত অৰিহণা যোগায়, দেশে তেওঁলোকক বিশেষ ভাৱে সন্মান জনাই কোটা ৰাখিব নালাগেনে?\nউত্তৰঃ- তেওঁ‌লোকে নিজৰ কোটা পায়েই আছে। এই যে শান্তি, টেনচন ফ্ৰী জীৱন, এইবোৰ কি ইনচেণ্ঠিভ নহয়!\n২৪) উৎপলা কৌৰ:- এদিনৰ কাৰণে যদি ফটহু চীনৰ প্ৰেচিডেণ্ট হয়, প্ৰথমতে কি কৰিব?\nউত্তৰঃ- গোবী মাঞ্চুৰীয়ান, চাওমিন চিঙাৰা আদি খাদ্য আৱিষ্কাৰ কৰি চীনৰ পৰম্পৰাগত খাদ্য প্ৰণালী বিকৃত কৰা বাবে ইণ্টাৰনেচনেল কৰ্ট অৱ জাষ্টিছত ভাৰতৰ বিৰুদ্ধে মোকৰ্দমা কৰিম।\n২৫)পৰীস্মিতা বৰদলৈ গোস্বামী:- ৰাৱণৰ যদি আজিৰ যুগত জন্ম হ’লহেঁতেন আৰু যদি ৰাৱণৰ মূৰৰ বিষৰ বাবে ডাক্টৰৰ ওচৰলৈ গ’লহেতেন , ডাক্টৰে বাৰু কেনেকৈ অনুমান কৰিলেহেতেন ৰাৱণৰ কোনটো মূৰৰ কোনখিনিত বিষ হৈছে?\nউত্তৰঃ- দহমূখীয়া চি টি স্কেনাৰ লগালেহেতেন। স্বৰ্ণলংকাৰ ৰজাৰ কথা, পইচা যিমান লাগে সিমান দিব।\n২৮) নয়নজ্যোতি বৰঠাকুৰ:- মানুহে কয়, “ছোৱালী আনিবা মাক ভাল, মাটি কিনিবা মাজ খাল।” মাটিৰ মাজতে খালটো থাকিলে মাটি কিনি কি লাভ হ’ব বাৰু?\nউত্তৰঃ- গণ্ডগোল প্ৰথমটোতহে আছে, মাক ভাল বুলি গম পাব কেনেকৈ? আৰু পালেও ছোৱালী ভাল হ’ব বুলি কোনো গেৰাণ্টি নাই। অৱশ্যে ইটো ঠিকেই আছে যেন লাগে, মাটিৰ মাজত খালটো থাকিলে মাটি কমিলেও পানীৰ ব্যৱস্থা ভাল হ’ব, মাটি সাৰুৱা হ’ব।\nসংখ্যাটোৰ আঁ‌ৰৰ কথা »\nসাংঘাতিক উত্তৰ, ৯ নম্বৰটো আচল। ১৮০°ৰ পাৰ্থক্য।


চাৰি মাহত ঋণ ৮,৪০০ কোটি! তথাপি বাস্তৱ বিমুখিতাৰে বিলাসিতাত ব্যস্ত চৰকাৰ! -\nHomeআঞ্চলিকচাৰি মাহত ঋণ ৮,৪০০ কোটি! তথাপি বাস্তৱ বিমুখিতাৰে বিলাসিতাত ব্যস্ত চৰকাৰ!\nচাৰি মাহত ঋণ ৮,৪০০ কোটি! তথাপি বাস্তৱ বিমুখিতাৰে বিলাসিতাত ব্যস্ত চৰকাৰ!\nডিজিটেল ডেস্ক : কংগ্ৰেছৰ পোন্ধৰ বছৰীয়া শাসনে যিদিনাই শোষণৰ নাম পাইছিল সেইদিনাই অসমৰ জনগণ তৎপৰ হৈ পৰিছিল কংগ্ৰেছৰ শাসন ওফৰাই ৰাজ্যত নতুন এখন চৰকাৰক শাসনত অধীষ্ঠিত কৰিবলৈ। তাৰ পাছত ২০১৬ চনত মুখ্যমন্ত্ৰী সৰ্বানন্দ সোণোৱালৰ নেতৃত্বত প্ৰথমবাৰৰ বাবে গঠন হৈছিল বিজেপি চৰকাৰ। প্ৰথমটো কাৰ্যকাল তিতা-কেঁহাৰ মাজেৰে অতিক্ৰম কৰাৰ পাছতো পুনৰ বিজেপি ৰাজ্যত শাসনলৈ আহিল আৰু এইবাৰ চৰকাৰৰ মুৰব্বী ৰূপে অধীষ্ঠিত হ’ল হিমন্ত বিশ্ব শৰ্মা।\nএইবাৰ নতুন চৰকাৰে কিছুমান নতুন পৰম্পৰা আৰম্ভ কৰিলে। তাৰ ভিতৰত অন্যতম হৈছে ৰাজ্যৰ বিভিন্ন ঠাইত কেবিনেট বৈঠক অনুষ্ঠিত কৰা অন্যতম। এই কথাটো অনস্বীকাৰ্য যে, চৰকাৰ এখন জনমুখী হোৱাটো অতি বাঞ্চনীয়। চৰকাৰখন হাততে ঢুকি পোৱাৰ দায়িত্বত থকাটোও বাঞ্চা কৰে সাধাৰণ ৰাইজে। তাৰ বাবে বিভিন্ন সময়ত বিভিন্ন চৰকাৰে জনমুখী পদক্ষেপ গ্ৰহণ কৰি অহাৰ কথা জনা যায়। পূৰ্বৰ কংগ্ৰেছ চৰকাৰৰ দিনত ৰাইজৰ পদূলিত ৰাইজৰ চৰকাৰৰ দৰে কাৰ্যসূচী গ্ৰহণ কৰাৰ কথা আমাৰ অবিদিত নহয়।\nতাৰো আগলৈ গ’লে অসমৰ ৰাজনীতিৰ এগৰাকী কিংবদন্তী প্ৰতিনিধি শৰৎ সিংহয়ো ৰাইজৰ কাষলৈ লৈ গৈছিল তেওঁৰ কেবিনেট মন্ত্ৰীসকলক। পিছে একেবাৰে সাধাৰণ ৰাইজৰ বেশেৰে, তেওঁলোকৰ কাষলৈ গৈছিল শৰৎ সিংহ মন্ত্ৰীসভাৰ মন্ত্ৰীসকল। তেওঁলোকে সাধাৰণ লোকৰ দৰে ৰাতি যাপন কৰিছিল চৰকাৰী স্কুলঘৰত। খাইছিল ৰাইজে ৰন্ধা সাধাৰণ ভোজ-ভাত। এইবোৰ আজিৰ সময়ত একো একোটা সাধুসদৃশ কথা। এতিয়াৰ মন্ত্ৰী বা কেবিনেট প্ৰতিনিধিয়ে সেই সময়লৈ পশ্চাৎগমন কৰিব লাগিব বুলি কোৱাৰ যুক্তি নাই। কিন্তু তেওঁলোকে ৰাইজৰ কৰৰ ধন খৰচ কৰাত নিশ্চয় কিছু দায়বদ্ধতা প্ৰদৰ্শন কৰাৰ প্ৰয়োজন আছে।\nচৰকাৰৰ শেহতীয়া বঙাইগাঁও কেবিনেট বৈঠকৰ পাছতে তীব্ৰ চৰ্চা চলিছে হিমন্ত বিশ্ব শৰ্মাৰ কেবিনেটৰ লাহ-বিলাসক লৈ। অতি আড়ম্বৰপূৰ্ণভাৱে আয়োজিত এই বৈঠকত কোনো বিশেষ সিদ্ধান্ত বা পদক্ষেপ লোৱাটোও কাৰো দৃষ্টিগোচৰ নহ’ল। বঙাইগাঁৱলৈ গৈ জনজাকিকৰণৰ দৰে অতি স্পৰ্শকাতৰ আৰু প্ৰয়োজনীয় বিষয় সন্দৰ্ভত একো কথা উত্থাপন নকৰিলে কেবিনেটে। তাৰ সলনি সাধাৰণ কিছুমান ঘোষণা কৰিয়েই এই আনু্ষ্ঠানিকতা সামৰিলে। যিবোৰ ঘোষণাৰ বাবে ৰাজকোষৰ ইমানবোৰ ধন খৰচ কৰি আড়ম্বৰপূৰ্ণ আয়োজন কৰাৰ প্ৰয়োজনেই হয়তো নাছিল। কিন্তু ইলিচ মাছৰ পৰা পাঁচবিধ মাংসৰ ভোজ-ভাত আয়োজন কৰা কেবিনেট প্ৰতিনিধিসকলে বঙাইগাঁৱৰ জলন্ত সমস্যাবোৰৰৰ কথা ভাবিবলৈ সময় নাপালে।\nএই অভিযোগ এতিয়া সৰ্বত্ৰে উঠিছে। এইকথা পাহৰা উচিত নহয় যে, বিগত কেইটামান মাহত চৰকাৰৰ ৰাজকোষৰ অৱস্থা কি তাৰ উমান এতিয়া ৰাইজে নোপোৱাকৈ থকা নাই। সংবাদ মাধ্যমত প্ৰকাশ পোৱা মতে বিগত মাত্ৰ চাৰি মাহতে ৰাজ্যই ঋণ লৈছে ৮,৪০০কোটি টকা। অৰ্থাৎ ঋণৰ ওপৰত নিৰ্ভৰ কৰিয়েই ৰাজ্যৰ অৰ্থব্যৱস্থা চলি আছে। কিয়নো ইতিমধ্যেই ইন্ধনৰ দামৰ বোজাৰে জুৰুলা কৰি পেলোৱা হৈছে ৰাজ্যৰ জনগণক। আৰু কৰৰ ভাৰ দিয়া মানেই সকলোৰে কান্ধ উঠিব নোৱৰাকৈ বেঁকা হৈ যোৱা। উন্নয়নো স্থবিৰ হৈ পৰা বুলি কোৱা হৈছে সেই একেখন প্ৰতিবেদনতে। এতিয়া কেৱল হিতাধিকাৰীক সন্তুষ্ট কৰা আৰপ দা-দৰমহা দিয়াতে চৰকাৰৰ কাম-কাজ সীমাবদ্ধ হৈ পৰিছে। এনে পৰিস্থিতিত ৰাজ্যৰ জনগণৰ কৰৰ ধন ব্যয় কৰি চৰকাৰে এনে বিলাসবহুত উৎসৱ আয়োজন কৰি থকাটো সাধাৰণভাৱে ল’বপৰা নাই সচেতন লোকলকলে।\nPrevious articleটকাৰ উজান! পাইপেৰে পানীৰ সলনি নিগৰিল টকা…ক’ত?\nNext articleহিমন্ত বিশ্ব শৰ্মা বনাম প্ৰশান্ত কিশোৰ! উত্তৰ-পূবৰ ৰাজনীতিত নতুন সমীকৰণ!


স্বপ্না চৌধুৰীৰ বিৰুদ্ধে লক্ষ্ণৌ আদালতে জাৰি কৰিছে Arrest Warrant !– News18 assam\nস্বপ্না চৌধুৰীৰ বিৰুদ্ধে লক্ষ্ণৌ আদালতে জাৰি কৰিছে Arrest Warrant ! জানক কি হৈছে ?\nস্বপ্না চৌধুৰীয়ে (Sapna Chaudhary) তেওঁৰ গানেৰে মানুহৰ হৃদয় নচুৱাই দিয়ে, কিন্তু শেহতীয়াকৈ তেওঁ কিবা এটা কৰিছিল, যাৰ পিছত লক্ষ্ণৌৰ এখন আদালতে নৃত্যশিল্পী আৰু গায়িকা স্বপ্না চৌধুৰীৰ বিৰুদ্ধে Arrest Warrant (Arrest Warrant Against Sapna Chaudhary) জাৰি কৰিছে।\nLast Updated : November 18, 2021, 10:12 IST\nস্বপ্না চৌধুৰীয়ে (Sapna Chaudhary) তেওঁৰ গানেৰে মানুহৰ হৃদয় নচুৱাই দিয়ে, কিন্তু শেহতীয়াকৈ তেওঁ কিবা এটা কৰিছিল, যাৰ পিছত লক্ষ্ণৌৰ এখন আদালতে নৃত্যশিল্পী আৰু গায়িকা স্বপ্না চৌধুৰীৰ বিৰুদ্ধে Arrest Warrant (Arrest Warrant Against Sapna Chaudhary) জাৰি কৰিছে। স্বপ্নাৰ বিৰুদ্ধে এটা অনুষ্ঠান বাতিল কৰা আৰু দৰ্শকক টকা ঘূৰাই নিদিয়াৰ অভিযোগ আছে। অতিৰিক্ত মুখ্য ন্যায়িক দণ্ডাধীশ শান্তনু ত্যাগীয়ে (Additional Chief Judicial Magistrate Shantanu Tyagi) হাৰিয়ানাৰ নৃত্যশিল্পী আৰু গায়িকা স্বপ্না চৌধুৰীৰ বিৰুদ্ধে গ্ৰেপ্তাৰি পৰোৱানা জাৰি কৰি গোচৰটোৰ পৰৱৰ্তী শুনানি নোহোৱালৈকে আৰক্ষীক ব্যৱস্থা ল'বলৈ কৈছে। গোচৰটোৰ পৰৱৰ্তী শুনানি ২২ নৱেম্বৰত অনুষ্ঠিত হ'ব।\nঅভিযোগটো খাৰিজ কৰিবলৈ আবেদনখন দিয়া হৈছিল\nস্বপ্না চৌধুৰীক গ্ৰেপ্তাৰ কৰা হ'ব আৰু আৰক্ষী আদালতত হাজিৰ কৰোৱা হ'ব কিয়নো আদালতে এই বিষয়ত স্বপ্নাৰ বিৰুদ্ধে অভিযোগ আৰোপ কৰিব লাগিব, সেয়েহে তেওঁৰ বাবে আদালতত হাজিৰ হোৱাটো অতি গুৰুত্বপূৰ্ণ। বাতৰি অনুসৰি, গোচৰটোত এজাহাৰ দাখিল কৰাৰ পিছত স্বপ্নাই অভিযোগটো খাৰিজ কৰিবলৈ আবেদন কৰিছিল, যাক খাৰিজ কৰা হৈছিল।\n৪ বছৰ পুৰণি গোচৰৰ ওপৰত এতিয়া পদক্ষেপ\nস্বপ্না চৌধুৰীৰ বিৰুদ্ধে ৰুজু কৰা গোচৰটো প্ৰায় ৪ বছৰ পুৰণি। দৰাচলতে, স্বপ্না চৌধুৰীৰ বিৰুদ্ধে ১৪ অক্টোবৰ, ২০১৮ তাৰিখে আছিয়ানা আৰক্ষী থানাত এটা অভিযোগ দাখিল কৰা হৈছিল। অভিযোগ কৰা হৈছিল যে সংগঠনটোৱে ১৩ অক্টোবৰত লক্ষ্ণৌৰ স্মৃতি উপবনত আবেলি ৩ বজাৰ পৰা ১০ বজালৈ অনুষ্ঠানটো পৰিচালনা কৰিছিল, কিন্তু স্বপ্না অনুষ্ঠানটোত উপস্থিত হোৱা নাছিল।\nটিকট ৩০০ টকাত বিক্ৰী কৰা হৈছিল\nস্বপ্না চৌধুৰীৰ উপৰিও, অনুষ্ঠানটোত আয়োজক জুনেদ আহমেদ, নবীন শৰ্মা, ইৱাদ আলী, অমিত পাণ্ডে আৰু ৰত্নাকৰ উপাধ্যায়ৰ দৰে নাম আছে। অভিযোগ কৰা হৈছে যে দৰ্শকে ৩০০ টকা পৰিশোধ কৰি অনুষ্ঠানটোৰ টিকট ক্ৰয় কৰিছিল। স্বপ্না চৌধুৰীৰ অনুষ্ঠান চাবলৈ হাজাৰ হাজাৰ লোক উপস্থিত আছিল কিন্তু যেতিয়া স্বপ্না চৌধুৰী নিশা ১০ বজাৰ ভিতৰত অহা নাছিল, দৰ্শকে হুলস্থুল সৃষ্টি কৰিবলৈ আৰম্ভ কৰিছিল। এইটো অভিযোগ কৰা হৈছে যে হুলস্থূলৰ পিছতো মানুহৰ ধন ঘূৰাই দিয়া হোৱা নাছিল।\nFirst published: November 18, 2021, 10:12 IST\nArrest WarrantlucknowSapna choudhary


बाइबिल छंद विषय पर: लूसिफ़ेर -> स्वर्गदूत और राक्षस\nस्वर्गदूत और राक्षस: [लूसिफ़ेर]\n২ কৰিন্থীয়া 4:4\nঈশ্বৰৰ প্ৰতিমূৰ্তি যি খ্ৰীষ্ট, তেওঁৰ গৌৰৱ প্ৰকাশক শুভবাৰ্তাৰ দীপ্তি যেন প্ৰকাশিত নহয়, এই কাৰণে এই যুগৰ দেৱতাই সেই অবিশ্বাসী লোক সকলৰ জ্ঞান-চকু অন্ধ কৰিলে।\n২ কৰিন্থীয়া 11:14\nএই কথা আচৰিত নহয়, কিয়নো চয়তানে নিজেও দীপ্তিময় দূতৰ বেশ ধৰে।\n ঈশ্বৰৰ আটাই যুদ্ধৰ সাজ পিন্ধি লওঁক যাতে চয়তানৰ নানা বিধ কৌশলৰ বিৰুদ্ধে থিয় হব পাৰে। কিয়নো ৰক্ত আৰু মাংসৰ সৈতে আমাৰ মালযুদ্ধ হোৱা নাই; কিন্তু আধিপত্য, ক্ষমতা, এই অন্ধকাৰ যুগৰ শাসনকৰ্তা, আৰু স্বৰ্গীয় ঠাইবোৰৰ মন্দ শক্তিৰ দলবোৰৰ সৈতে হৈছে।\nএতেকে আপোনালোক ঈশ্বৰৰ বশীভুত হওক আৰু চয়তানক প্ৰতিৰোধ কৰক; তাতে সি আপোনালোকৰ মাজৰ পৰা পলাই যাব।\nচয়তান আপোনালোকৰ পিতৃ আৰু আপোনালোক তাৰ পৰা হৈছে। সেই কাৰণে আপোনালোকে আপোনালোকৰ সেই পিতৃৰ অভিলাষ পূর্ণ কৰিবলৈ ইচ্ছা কৰে। চয়তান আদিৰে পৰা নৰবধী; সি সত্যত নাথাকে, কিয়নো তাৰ ভিতৰত সত্য নাই। সি যেতিয়া মিছা কথা কয়, তেতিয়া সি নিজৰ স্বভাৱৰ পৰাই কয়। কাৰণ সি মিছলীয়া আৰু সকলো মিছাৰ বাপেক।\n আৰু যি স্বৰ্গৰ দূত সকলে নিজৰ আধিপত্য নাৰাখি, নিজ বাসস্থান ত্যাগ কৰিলে, তেওঁলোকক তেওঁ মহা-দিনৰ সোধ-বিচাৰৰ অৰ্থে, অনন্ত দণ্ডৰ বন্ধনেৰে বান্ধি অন্ধকূপৰ অধীনত ৰাখিলে। এইটো ঠিক চদোম আৰু ঘমোৰা নগৰৰ নিচিনা, আৰু ইয়াৰ চাৰিওফালৰ নগৰবোৰ তেওঁলোকৰ দৰে বেশ্যাগমন আৰু পুংমৈথুনৰ অভিলাষত লিপ্ত হ’ল। তেওঁলোকে অনন্ত জুইৰ শাস্তি ভোগ কৰি আমাৰ আগত আর্হি হৈ আছে। তথাপি এইদৰে এই লোক সকলে সপোন দেখি তেওঁলোকৰ শৰীৰক অশুচি কৰে, প্ৰভুত্বক অৱহেলা কৰে আৰু মহিমাৰ অধিকাৰী সকলৰ বিৰুদ্ধে নিন্দা কৰে। কিন্তু প্ৰধান স্বৰ্গৰ দূত মীখায়েলে যেতিয়া মোচিৰ শৰীৰৰ বিষয়ে চয়তানৰ লগত বাদানুবাদ কৰি বাগযুদ্ধ কৰিলে, তেতিয়া তাৰ বিৰুদ্ধে তেওঁ দোষাৰোপ বা অপমান নকৰিলে; কিন্তু তাৰ পৰিৱর্তে তেওঁ ক’লে, “প্রভুৱে তোমাক ডবিয়াওক৷”\nতেতিয়া চয়তানে আহি তেওঁক ক’লে, “আপুনি যদি ঈশ্বৰৰ পুত্ৰ হয়, তেনেহলে এই শিলবোৰ পিঠা হবলৈ আজ্ঞা দিয়ক।”\nফৰীচী সকলে যীচুৰ এই আচৰিত কার্যৰ কথা শুনি ক’লে, “এই মানুহে ভূতবোৰৰ ৰজা বেলচবূবৰ সহায় অবিহনে ভূতক নেখেদায়।”\nপ্ৰকাশিত বাক্য 3:9\nচোৱা! চয়তানৰ সমাজৰ যি লোক সকলে নিজকে ইহুদী বোলে, কিন্তু ইহুদী নহয়, বৰং মিছাকৈয়ে কয়; এনেকুৱা মানুহক উপস্থিত কৰাই মই তোমাৰ চৰণত প্ৰণিপাত কৰাম, তাতে মই যে তোমাক প্ৰেম কৰিলোঁ, সেই বিষয়ে তেওঁলোকে জানিব।\nপ্ৰকাশিত বাক্য 20:10\nআৰু সিহঁতক ভুলুৱা চয়তানক, গন্ধক আৰু জুইৰ সৰোবৰত পেলোৱা হ’ল যত সেই পশু আৰু ভাঁৰি-কোৱা ভাববাদীও আছে; আৰু সিহঁতে চিৰকাললৈকে দিনে-ৰাতিয়ে যাতনা ভোগ কৰিব।\nআৰু শান্তিৰ আকৰ ঈশ্বৰে অতি সোনকালে চয়তানক আপোনালোকৰ ভৰিৰ তলত মৰ্দ্দন কৰিব। আমাৰ প্ৰভু যীচু খ্ৰীষ্টৰ অনুগ্ৰহ আপোনালোকৰ লগত থাকক।\n তোমাৰ বাণিজ্যৰ বাহুল্যত তোমাৰ ভিতৰখন অত্যাচাৰেৰে পৰিপূৰ্ণ হোৱাৰ কাৰণে তুমি পাপ কৰিলা! মই তোমাক অশুচি বুলি ঈশ্বৰৰ পৰ্ব্বতৰ পৰা বাহিৰ কৰিলোঁ; আৰু হে ঢাকি ধৰোঁতা কৰূব, জুইৰ দৰে চক্‌মকীয়া পাথৰবোৰৰ মাজৰ পৰা মই তোমাক লুপ্ত কৰিলোঁ। তোমাৰ সৌন্দৰ্য্যৰ কাৰণে তোমাৰ হৃদয় গৰ্ব্বিত হৈছিল; তোমাৰ উজ্জ্বলতাৰ কাৰণে তুমি নিজ জ্ঞান নষ্ট কৰিলা! মই তোমাক মাটিৰ সমান কৰিলোঁ! ৰজাসকলে তোমাক দেখা পাবলৈ তোমাক তেওঁলোকৰ সন্মূখত ৰাখিলোঁ।\nপ্ৰকাশিত বাক্য 12:7-9\n এতিয়া স্বৰ্গত যুদ্ধ হ’ল৷ মীখায়েল আৰু তেওঁৰ দূত সকলে সেই ড্ৰেগনৰ সৈতে যুদ্ধ কৰিলে; সেই ড্ৰেগন আৰু তাৰ দূত সকলেও যুদ্ধ কৰিলে৷ কিন্তু সেই ড্ৰেগন যথেষ্ট শক্তিশালী নোহোৱাত বলে নোৱাৰিলে; সেয়েহে স্বৰ্গত সি আৰু তাৰ দূত সকলে অধিক সময় থাকিবৰ বাবে ঠাই নাপালে। সেই ড্ৰেগন, যি দিয়াবল আৰু চয়তান নামেৰে বিখ্যাত; সেই পুৰণি সাপে গোটেই জগতৰ ভ্ৰান্তি জন্মায়, তাক পৃথিৱীলৈ পেলোৱা হ’ল; আৰু তাৰ দূত সকলকো তাৰ লগতে পেলোৱা হ’ল।\n যীচুৱে তেওঁলোকক ক’লে, “স্বৰ্গৰ পৰা বিজুলীৰ নিচিনাকৈ, মই চয়তানক পৰা দেখিলোঁ। চোৱা, সাপ আৰু কেঁকোৰা-বিছা গচকিবলৈ আৰু শত্ৰুৰ সকলো পৰাক্ৰমৰ ওপৰত তোমালোকক ক্ষমতা দিলোঁ; তাতে একোৱে তোমালোকৰ কোনো প্ৰকাৰে অন্যায় কৰিব নোৱাৰিব। তথাপি ভূতৰ আত্মাবোৰ যে তোমালোকৰ বশীভূত হ’ল, সেই কথাত আনন্দ নকৰি, তোমালোকৰ নাম যে স্বৰ্গত লিখা হৈছে, সেই বাবেহে অধিক আনন্দ কৰা।”\n তুমি আকাশ মণ্ডল, নক্ষত্র, আৰু প্ৰভাতীয় তৰাৰ পৰা কেনেকৈ পৰিলা! দেশবোৰক জয় কৰা জন যি তুমি বিছিন্ন হৈ মাটিত কেনেকৈ পৰিলা! তুমি তোমাৰ মনতে কৈছিলা, ‘মই স্বৰ্গলৈ উঠিম, ঈশ্বৰৰ তৰাবোৰৰ ওপৰত মই মোৰ সিংহাসন উন্নত কৰিম; আৰু মই উত্তৰ দিশৰ অন্তভাগত সভা বহা পাহাৰত বহিম। মই মেঘবোৰতকৈয়ো ওখ ঠাইত উঠিম; মই নিজকে সৰ্ব্বোপৰি জনাৰ তুল্য কৰিম।’ তথাপি তোমাক এতিয়া চিয়োলৰ গাতৰ অন্তভাগলৈকে নমোৱা হ’ল।\nপ্ৰকাশিত বাক্য 13:1-18\n তেতিয়া মই সাগৰৰ পৰা এটা পশুক উঠা দেখিলোঁ৷ তাৰ দহোটা শিং, সাতোটা মূৰ আছিল৷ তাৰ শিঙত দহোটা কিৰীটি আৰু মূৰত ঈশ্বৰক নিন্দা কৰা কিছুমান নাম লিখা আছিল। সেই যি পশু মই দেখিলোঁ, সি নাহৰফুটুকী বাঘৰ নিচিনা আছিল৷ তাৰ ভৰি ভালুকৰ নিচিনা আৰু সিংহৰ মুখৰ নিচিনা তাৰ মুখ৷ সেই ড্ৰেগনে নিজৰ শক্তি সেই পশুক দিলে, আৰু তাৰ নিজৰ সিংহাসন আৰু ক্ষমতা চলাবলৈ অধিকাৰো তাক দিলে৷ পাছত পশুৰ মূৰবোৰৰ মাজৰ এটা মূৰত মৰাকৈ কটা এটা ঘা যেন দেখিলোঁ; কিন্তু সেই মৃত্যুজনক ঘা সুস্থ কৰা হ’ল, ইয়াকে দেখি গোটেই জগত খনে সেই পশুৰ কথাত আচৰিত মানিলে আৰু তাক অনুসৰণ কৰিলে। তাতে সকলোৱে সেই ড্ৰেগনকো প্ৰণিপাত কৰিলে, কিয়নো সি পশুক নিজৰ ক্ষমতা দিলে, আৰু তেওঁলোকে পশুকো প্ৰণিপাত কৰি ক’লে, “এই পশুৰ তুল্য কোন আছে, আৰু ইয়াৰে সৈতে কোনে যুদ্ধ কৰিব পাৰে?” সেই পশুক বৰ বৰ কথা কবলৈ আৰু ঈশ্বৰক নিন্দা কৰা বাক্য কোৱা মুখ দিয়া হ’ল৷ বিয়াল্লিশ মাহলৈকে কাৰ্য কৰিবলৈ তাক ক্ষমতা দিয়া হ’ল। তাতে সেই পশুৱে নিজ মুখ মেলি ঈশ্বৰৰ বিৰুদ্ধে নিন্দা কৰিব ধৰিলে, তেওঁৰ নাম, তেওঁৰ বাসস্থান আৰু তেওঁৰ সৈতে নিবাস কৰা স্বৰ্গনিবাসী সকলোকে নিন্দা কৰিবলৈ ধৰিলে। সেই পশুক পবিত্ৰ লোকৰ সৈতে যুদ্ধ কৰিবলৈ আৰু তেওঁলোকক জয় কৰিবলৈ তাক শক্তি দিয়া হ’ল। ইয়াৰ উপৰি সকলো ফৈদ, লোক, ভাষা আৰু সকলো জাতিৰ ওপৰত তাক অধিকাৰ দিয়া হ’ল। তাতে জগত স্থাপনৰ পুৰ্ব্বৰে পৰা হত হোৱা সেই মেৰ-পোৱালিৰ জীৱন পুস্তকত যি সকলৰ নাম লিখা নাই, পৃথিৱী নিবাসী সেই সকলো লোকে তাক প্ৰণিপাত কৰিব। কাৰোবাৰ যদি কাণ আছে, তেওঁ শুনক। কোনোৱে যদি বন্দী অৱস্থাৰ কাৰণে হয়, তেওঁ বন্দী অৱস্থালৈ যাব৷ কোনোৱে যদি তৰোৱালেৰে বধ কৰে, তেৱোঁ তৰোৱালেৰে হত হ’ব লাগিব। ইয়াত পবিত্ৰ লোক সকলৰ ধৈৰ্য আৰু বিশ্বাস আছে। তাৰ পাছত মই আন এটা ড্ৰেগনক পৃথিৱীৰ পৰা উঠা দেখিলোঁ। তাৰ মেৰ-পোৱালিৰ নিচিনা দুটা শিং আছে আৰু সি ড্ৰেগনৰ দৰে কথা কয়৷ সি এই প্ৰথম পশুটোৰ সকলো অধিকাৰ, প্ৰথম পশুটোৰ উপস্থিতে পালন কৰে আৰু যি প্ৰথম পশুৰ মৃত্যুজনক ঘা সুস্থ কৰা হ’ল, সেই পশুক পৃথিৱী আৰু তাত নিবাস কৰা সকলোকে প্ৰণিপাত কৰিবলৈ বাধ্য কৰালে। সি নানা আলৌকিক চিন দেখুৱায়; এনে কি, লোক সকলৰ সাক্ষাতে স্বৰ্গৰ পৰা পৃথিৱীলৈ অগ্নি নমায়৷ এইদৰে সেই পশুৰ সাক্ষাতে যি যি চিন দেখুৱাবলৈ তাক ক্ষমতা দিয়া হ’ল, তাৰ দ্বাৰাই সি পৃথিৱীত বাস কৰা সকলক ভ্ৰান্তি জন্মায়; বিশেষকৈ, যি পশু তৰোৱালৰ আঘাতৰ ঘা পায়ো জীয়াই উঠিল, সেই পশুৰ এটা প্ৰতিমূৰ্তি নিৰ্ম্মাণ কৰিবলৈ পৃথিৱী নিবাসী সকলক ক’লে। তাক সেই পশুৰ প্ৰতিমূৰ্তিত প্ৰাণ-বায়ু দিবলৈ ক্ষমতা দিয়া হ’ল, যাতে সেই প্ৰতিমূৰ্তিয়ে কথা ক’ব পাৰে আৰু সেই পশুৰ প্ৰতিমূৰ্তিক প্ৰণিপাত নকৰা সকলক যেন বধ কৰাৰ আদেশ দিব পাৰে৷ তাতে সি গুৰুত্বহীন আৰু ক্ষমতাশালী, ধনী আৰু দৰিদ্ৰ, স্বাধীন আৰু দাস, প্ৰত্যেকৰে সোঁ হাতত বা কপালত এটা বিশেষ চিহ্নৰ ছাব লবলৈ বাধ্য কৰালে; যি সকলৰ সেই পশুৰ ছাব, অৰ্থাৎ সেই পশুৰ নাম, বা তাৰ নামৰ সংখ্যা নাই, তাক এনে কৰিলে যে, তেওঁ কিনা-বেচা কৰাতো অসম্ভৱ হ’ল৷ ইয়াত জ্ঞানৰ কথা আছে; যদি কাৰোবাৰ বুদ্ধি আছে, তেওঁ সেই পশুৰ সংখ্যা গণনা কৰক; কিয়নো এইটো এজন মানুহৰ সংখ্যা৷ তেওঁৰ সংখ্যা হ’ল ছয় শ ছয়ষষ্টি।


First News Report – Page 1269 – Journalism for Social Change\nসহস্ৰাধিক ৰাইজৰ উপস্থিতিত বোকাখাতত বিজেপিৰ মিত্ৰজোঁটৰ শক্তি প্ৰদৰ্শন ৷ বোকাখাতত মিত্ৰজোঁটৰ বিশাল সংকল্প সমাৰোহ, লক্ষ্য …\nএ পি এছ চি কেলেংকাৰীত অসম আৰক্ষীৰ তদন্ত প্ৰক্ৰিয়া এতিয়া সন্দেহৰ আৱৰ্তত — অখিল গগৈ\nষ্টাফৰিপোৰ্টাৰ: এ পি এছ চি কেলেংকাৰীত অসম আৰক্ষীৰ তদন্ত প্ৰক্ৰিয়া এতিয়া সন্দেহৰ আৱৰ্তত। অসম আৰক্ষীৰ হাতত নাই আৰু গ্ৰেপ্তাৰ হ’বলগীয়া নতুন তালিকা৷ ৰাকেশ পালে দিয়া নিযুক্তিত আছিল ৯০ শতাংশ কেলেংকাৰী৷ সৰহসংখ্যক প্ৰাৰ্থী গ্ৰেপ্তাৰ নহ’ল, ৰাজনৈতিকভাৱে প্ৰভাৱিত হৈছে তদন্তকাৰী বিষয়া সুৰজিৎ সিং পানেছৰ৷ বিজেপি চৰকাৰে দিয়া ,এ পি এছ চি কেলেংকাৰীৰ …\nহিন্দু সন্ত্ৰাসবাদী আছে যদি তথ্য দিয়ক অখিল গগৈয়ে —পল্লৱ ভট্টাচাৰ্য\nষ্টাফৰিপোৰ্টাৰ: কোনো সন্ত্ৰাসবাদীকে প্ৰশ্ৰয় নিদিয়ে আৰক্ষীয়ে । গোপনে সাংগঠনিক কাম চলাইছে ইছলামিক সন্ত্ৰাসবাদীয়ে। হিন্দু সন্ত্ৰাসবাদী আছে যদি তথ্য দিয়ক অখিল গগৈয়ে। সংবাদমেলত এই মন্তব্য বিশেষ শাখাৰ আৰক্ষী সঞ্চালকপ্ৰধান পল্লৱ ভট্টাচাৰ্যৰ।\nPage 1,269 of 1,362« প্ৰথম...1,2401,2501,2601,2671,2681,2691,2701,271»1,2801,2901,300...শেষ «\nসহস্ৰাধিক ৰাইজৰ উপস্থিতিত বোকাখাতত বিজেপিৰ মিত্ৰজোঁটৰ শক্তি প্ৰদৰ্শন ৷ বোকাখাতত মিত্ৰজোঁটৰ বিশাল সংকল্প সমাৰোহ, লক্ষ্য ২০২১ বোকাখাতৰ পৰা পলিমা চেতিয়া বসুমতাৰী, ২৪ জানুৱাৰী: ভাৰতীয় জনতা পাৰ্টী, অসম গণ পৰিষদ আৰু মিত্ৰজোঁটৰ উদ্যোগত বোকাখাত ৰাজহুৱা খেলপথাৰত উদযাপন কৰা হয় বিশাল সংকল্প সমাৰোহ ৷ প্ৰায় চল্লিশ হাজাৰোধিক ৰাইজৰ উপস্থিতিত সভাত ভাষণ প্ৰদান …\nসহস্ৰাধিক ৰাইজৰ উপস্থিতিত বোকাখাতত বিজেপিৰ মিত্ৰজোঁটৰ শক্তি প্ৰদৰ্শন ৷\nবোকাখাতত মিত্ৰজোঁটৰ বিশাল সংকল্প সমাৰোহ, লক্ষ্য ২০২১\nবোকাখাতৰ পৰা পলিমা চেতিয়া বসুমতাৰী, ২৪ জানুৱাৰী: ভাৰতীয় জনতা পাৰ্টী, অসম গণ পৰিষদ আৰু মিত্ৰজোঁটৰ উদ্যোগত বোকাখাত ৰাজহুৱা খেলপথাৰত উদযাপন কৰা হয় বিশাল সংকল্প সমাৰোহ ৷ প্ৰায় চল্লিশ হাজাৰোধিক ৰাইজৰ উপস্থিতিত সভাত ভাষণ প্ৰদান কৰে অসমৰ মাননীয় মুখ্যমন্ত্ৰী শ্ৰীযুত সৰ্বানন্দ সোনোৱাল, নেডাৰ আহ্বায়ক ড০ হিমন্ত বিশ্ব শৰ্ম্মা, অসম গণ পৰিষদৰ কেন্দ্ৰীয় সভাপতি তথা অসম চৰকাৰৰ জেষ্ঠ মন্ত্ৰী শ্ৰীযুত অতুল বৰা, ভাৰতীয় জনতা পাৰ্টিৰ ৰাজ্যিক সভাপতি শ্ৰীযুত ৰঞ্জিত দাসেে ৷ অসম চৰকাৰৰ জেষ্ঠ মন্ত্ৰী শ্ৰীযুত কেশৱ মহন্ত, ফণীভূষণ চৌধুৰী,মিচিং স্বায়ত্ত পৰিষদ মূখ্য কাৰ্যবাহী সদস্য শ্ৰীযুত পৰমানন্দ চায়েঙীয়া আৰু অসম চৰকাৰৰ অন্যান্য কেইবাগৰাকীও মন্ত্ৰী তথা বহু কেইজন সাংসদ, বিধায়ক তথা তিনিওটা দলৰ জেষ্ঠ নেতা উপস্থিত থকা এই সংকল্প সভাত বহু কেইটা নতুন নতুন চৰকাৰী আঁচনিৰ কথা ঘোষণা কৰা হয় ৷ উক্ত সংকল্প সমাৰোহত অংশ গ্ৰহণ কৰি মুখ্যমন্ত্ৰী সৰ্বানন্দ সোণোৱালে চাহ বাগিচাৰ দহ হাজাৰ শিক্ষিত নিবনুৱাক স্বনিয়োজনৰ বাবে ২৫ হাজাৰকৈ সাহায্য প্ৰদান কৰাা হব বুলি ঘোষণা কৰে ৷ একেদৰে কালি কৰুণ মৃত্যুক সাৱটি লোৱা ঈশ্বান আৰু ইবনৰ মৃত্যুৰ তদন্ত ঘোষণা কৰাৰ কথা সাংবাদিকৰ আগত প্ৰকাশ কৰে। অসম আৰু অসমীয়াৰ স্বাৰ্থ সুৰক্ষিত কৰাৰ বাবে বিজেপি চৰকাৰে কাম কৰি আছে আৰু কৰি যাব, ইয়াত খিলঞ্জীয়া ৰাইজ শংকিত হোৱাৰ কোনো কাৰণ নাই বুলিও মুখ্যমন্ত্ৰী সোণোৱালে ভাষণত উল্লেখ কৰাৰ সমান্তৰালভাৱে “কা বিৰোধী আন্দোলনৰ সকলো দল-সংগঠনকে অসমৰ ভৱিষ্যত প্ৰজন্মৰ প্ৰতি দৃষ্টি ৰাখি সুস্থ সৱল শৈক্ষিক পৰিবেশ তথা গণতান্ত্ৰিক বাতাবৰণ যাতে অসমত বৰ্তি থাকে তাৰ প্ৰতি দৃষ্টি ৰাখিবলৈ আহ্বান জনায়। লগতে পূৰ্বতকৈ এতিয়া অসমলৈ শান্তিৰ বাতাৱৰণ ঘূৰি আহিছে বুলি মন্তব্য কৰি কেইবাটাও নিষিদ্ধ ঘোষিত সংগঠনৰ কেইবা শতাধিক সদস্য মূল সূঁতিলৈ ঘূৰি আহিছে বুলিও মুখ্যমন্ত্ৰী গৰাকীয়ে জানিবলৈ দিয়ে। ইফালে বিকল্প আঞ্চলিক ৰাজনৈতিক দলৰ প্ৰসংগৰ ক্ষেত্ৰত সাংবাদিকে সোধা প্ৰশ্নৰ উত্তৰত মুখ্যমন্ত্ৰী সৰ্বানন্দ সোণোৱালে তাৎপৰ্যপূৰ্ণভাৱে আগন্তুক দিনত ভাৰতীয় জনতা পাৰ্টীৰ ৰাজনৈতিক পথাৰত যিয়ে প্ৰত্যাহ্বান নাহক কিয় বিজেপি দলে ইতিবাচক দৃষ্টিভংগীৰে সেই প্ৰত্যাহ্বানৰ যোগ্য প্ৰত্যুত্তৰ দিব বুলিও মন্তব্য কৰে। ইপিনে, উক্ত সমাৰোহ কাৰ্যসূচীত উপস্থিত থাকি স্বাস্থ্য মন্ত্ৰী ড°হিমন্ত বিশ্ব শৰ্মাই কয় যে, অসমৰ জনতাই অসমলৈ পুনৰ শান্তিৰ পৰিৱেশ ঘুৰাই আনিছে। বৰ্তমান অসম সৰ্বশ্ৰেষ্ঠ পাঁচখন ৰাজ্যৰ ভিতৰত এখন ৰাজ্য বুলি কোৱাৰ লগতে তেখেতে অসমত যদি কোনো দল-সংগঠনে আন্দোলন কৰিব বিচাৰে তেন্তে শিক্ষাৰ লগতে বিভিন্ন দিশ অনিষ্ট নকৰাকৈ আন্দোলন কৰিবলৈ আহ্বান জনায় । অন্যহাতে, অসমৰ জনপ্ৰিয় কণ্ঠশিল্পী জুবিন গাৰ্গকো তীব্ৰ সমালোচনা কৰি মন্ত্ৰী হিমন্ত বিশ্ব শৰ্মাই কয় যে, জুবিন গাৰ্গৰ পলিটিক্স নকৰিবা বন্ধু নামৰ গানটো, হিমন্ত বিশ্ব শৰ্মাই নিজৰ কথাৰে কয় “মিছা কথা নকবা বন্ধু” বুলিহে আখ্যা দিয়ে উক্ত সভাত । লগতে সংশোধিত “কা” ক লৈ বিৰোধী তথা বহু দল-সংগঠনেে মিছা প্ৰচাৰ চলোৱা বুলি উল্লেখ কৰি কয় যে, প্ৰায় দহ লাখ পাঞ্জাব বডী ট্ৰাক থাকিলেহে বাংলাদেশত থকা এক কোটি মানুহ আনিব পৰা যাব। সংশোধীত নাগৰিত্ব আইনত নতুনকৈ বাংলাদেশী অনাৰ কথা উল্লেখ নাই বুলিও জানিবলৈ দিয়ে । অসমৰ ৰাইজে উন্নয়ন বিচাৰে বিজেপি মিত্ৰজোঁট চৰকাৰে উন্নয়নৰ কাম কৰিছে বুলি উল্লেখ কৰি বৰ্তমান সময়ত বিজেপি চৰকাৰক ৰাইজে আদৰি লৈছে বুলি উক্ত সভাতেই মন্তব্য প্ৰদান কৰে ৷অসমৰ ৰাইজে শান্তিৰ পৰিৱেশ বিচাৰিছে আৰু বিজেপিয়ে অসমত শান্তি অটুত ৰাখিছে সেয়ে আজি হাজাৰ হাজাৰ জনতা এই সংকল্প সমাৰোহলৈ স্বতঃস্ফূৰ্ত ভাৱে ওলাই আহিছে বুলি উল্লেখ কৰি কয় যে কংগ্ৰেছৰ শাসন কালত বোকাখাতত ব্যাপক দুৰ্নীতি হৈছিল। কংগ্ৰেছৰ দিনত ব্যাপক কেলেংকাৰী হোৱা বুলি মন্ত্ৰী হিমন্তই উক্ত সভাতেই কংগ্ৰেছক তীব্ৰ ভাষাৰে সমালোচনা কৰে আৰু কংগ্ৰেছৰ নেতা কৰ্মী সকলৰ মুখত ভালকৈ “মাঁ” শব্দটোও নুফুটে বুলিও উল্লেখ কৰে। বোকাখাত আগতে প্ৰজাৰ শাসন নাছিল, এজন ৰজাৰ শাসন আছিল ৷ ইপিনে, গঁড় হত্যাৰ সম্পৰ্কত কয় যে, কাজিৰঙাত কংগ্ৰেছৰ দিনত বহু বেছি গড় হত্যা কৰা হৈছিল বৰ্তমান বিজেপি চৰকাৰে বাবে ইয়াক ৰোধ কৰা হ’ল ৷ ৰাষ্ট্ৰীয় উদ্যানখনৰ দাঁতিকাষৰীয়া অঞ্চল সমূহত সন্দেহ জনক নাগৰিকে ভৰি আছিল কিন্তু বিজেপি চৰকাৰে সেয়া উচ্ছেদ কৰিছে বুলি উল্লেখ কৰে ৷ শিক্ষাৰ ক্ষেত্ৰত মন্ত্ৰী গৰাকীয়ে কয় যে, সতী সাধনী নামৰ বিশ্ববিদ্যালয় গোলাঘাটত স্থাপনৰ বাবে বৰ্তমান চৰকাৰখনে ঘোষণা কৰিছে। কংগ্ৰেছে এইবোৰ দেখা নাই, কংগ্ৰেছ আমাৰ মূল শত্ৰু, বুলি কৈ কয় সংকল্প লঁও অসমত আৰু কংগ্ৰেছ আহিব নোৱাৰে বুলি উক্ত সভাতেই উনুকিয়াই দিয়ে ৷\nষ্টাফৰিপৰ্টাৰ,,,,২৪ জানুৱাৰীউত্তৰ-পূৱৰ আগশাৰীৰ তথা প্ৰতিষ্ঠিত চলাৰ প্ৰতিষ্ঠান নটছাকী ইনকৰ্পোৰেচনে লাভ কৰিলে দুটাকৈ ৰাষ্ট্ৰীয় বঁটা। শুকুৰবাৰে নতুন দিল্লীত ইণ্ডিয়া ৰুফটোপ চলাৰ কংগ্ৰেছে আয়োজন কৰা এক গাম্ভীৰ্যপূৰ্ণ অনুষ্ঠানত নটছাকী ইনকৰ্পোৰেচনে ‘ৰুফটোপ’ চলাৰ ইপিচি’ কোম্পানী বঁটা লাভ কৰাৰ লগতে প্ৰতিষ্ঠানটোৱে চিষ্টেম ইণ্টিগ্ৰেটৰ অফ দ্যা ইয়াৰৰ বঁটা লাভ কৰিবলৈ সক্ষম হৈছে। ভাৰত চৰকাৰৰ নতুন আৰু নৱীকৰণ যোগ্য শক্তি মন্ত্ৰালয়ৰ হীৰেন চন্দ্ৰ বৰুৱাই নতুন দিল্লীত আয়োজিত কৰা অনুষ্ঠানত নটছাকী ইনকৰ্পোৰেচনৰ স্বত্বাধিকাৰী আকাশ গাৰ্গক উক্ত ৰাষ্ট্ৰীয় বঁটাৰে সন্মানিত কৰে। উল্লেখযোগ্য যে, এনেধৰণৰ ৰাষ্ট্ৰীয় পৰ্যায়ত উজলি উঠা উত্তৰ পূৱৰ ক্ষুদ্ৰ প্ৰতিষ্ঠানসমূহৰ ভিতৰত নটছাকী ইনকৰ্পোৰেচনেই প্ৰথম।\nষ্টাফৰিপোৰ্টাৰ, ২৪ জানুৱাৰী ‘: বোকাখাতত আজি অসম গণ পৰিষদ আৰু বিজেপি দলৰ সংকল্প সমাৰোহ। সভাত উপস্থিত আছে দুয়োটা দলৰে শীৰ্ষস্থানীয় নেতৃত্ব। সভাত অংশগ্ৰহণ কৰি মুখ্যমন্ত্ৰী সৰ্বানন্দ সোণোৱালে অসমৰ প্ৰতি প্ৰধানমন্ত্ৰী নৰেন্দ্ৰ মোদীয়ে দেখুওৱা মৰমৰ বাবে বিশেষ ভাবে শলাগ লয়। মুখ্যমন্ত্ৰী সৰ্বানন্দ সোণোৱালে কয় যে, ‘কংগ্ৰেছে ৫৫ বছৰে নোৱাৰা কাম, মোদীয়ে চমু ৫ বছৰীয়া কাৰ্যকালতে কৰি দেখুৱাইছে। এয়াই বিজেপিৰ অসমৰ প্ৰতি থকা আস্থা, মৰম, আন্তৰিকতা। অসমৰ ৰাইজৰ বাবে হিয়া উজাৰি মৰম দিছে নৰেন্দ্ৰ মোদীয়ে। ফলত টোপনি নোহোৱা হৈছে কংগ্ৰেছ আৰু বাঁওপন্থী দল–সংগঠন সমূহৰ। অসমত আৰু কোনো দিন কংগ্ৰেছ চৰকাৰ হ’ব নোৱাৰে। সৰ্বকালৰ বাবে অসমত বিজেপি চৰকাৰেই হ’ব।’\nভাষণ প্ৰসংগত মুখ্যমন্ত্ৰীয়ে কংগ্ৰেছ দলক সমালোচনা কৰি কয় যে, ‘ বিজেপিয়ে খিলঞ্জীয়াৰ বিৰুদ্ধে কাম কৰা নাই আৰু কোনো দিন নকৰে। ৫৫ বছৰে অসমত কেৱল বিদেশী সোমোৱালে কংগ্ৰেছে। কোনেও লক্ষ্য ভেদ কৰিব নোৱাৰে বিজেপি চৰকাৰৰ।’\nষ্টাফৰিপোৰ্টাৰ, ২৪ জানুৱাৰী : টেট উত্তীৰ্ণ চাকৰি প্ৰাৰ্থীলৈ সুখবৰ কঢ়িয়াই আনিছে ৰাজ্যৰ শিক্ষা বিভাগে। নিম্ন প্ৰাথমিক আৰু উচ্চ প্ৰাথমিক বিদ্যালয়ৰ বাবে ৯,৬৩৫ টা পদৰ বাবে বিচৰা হৈছে আবেদন পত্ৰ। তাৰে ভিতৰত নিম্ন প্ৰথমিক বিদ্যালয়ত ৫,৫১৫ আৰু উচ্চ প্ৰাথমিক বিদ্যালয়ত ৪,১২০টা খালী হোৱাৰ বিজ্ঞাপন জাৰি কৰা কৰিছে শিক্ষা বিভাগে। ২৭ জানুৱাৰীৰ পৰা আৰম্ভ হ’ব অনলাইন আবেদন প্ৰক্ৰিয়া।\n১. আবেদন কৰিবলৈ সাধাৰণ প্ৰাৰ্থীৰ ন্যূনতম বয়স ১৮ বছৰ হোৱাৰ লগতে সৰ্বাধিক ৩৮ বছৰ। সৰ্বাধিক ৪১ বছৰ OBC/MOBCৰ প্ৰাৰ্থীৰ বাবে আৰু ST/SCৰ প্ৰাৰ্থীৰ বাবে সৰ্বোচ্ছ বয়সৰ সীমা ৪৩ বছৰ।\n২. যোগ্যতা থকা প্ৰাৰ্থী টেট উত্তীৰ্ণ হ’ব লাগিব।\n৩.আবেদনৰ অন্তিম তাৰিখ ১১–০২–২০২০।\nষ্টাফৰিপোৰ্টাৰ,,,২৪ জানুৱাৰী ।।: গুৱাহাটীৰ আঠগাঁও স্থিত মাৰোৱাৰী হাস্পতালৰ উদ্যোগত শুকুৰবাৰে মৰিগাঁও জিলাৰ জাগীৰোড, বাকজাপত এক বিনামূলীয়া স্বাস্থ্য পৰীক্ষা শিবিৰৰ আয়োজন কৰা হয়। এই শিবিৰত মুঠ ১৩০গৰাকী লোকক বিনামূলীয়াকৈ স্বাস্থ্য পৰীক্ষা কৰাৰ লগতে বিনামূলীয়াকৈ ডায়েবেটিক স্ক্ৰীনিঙ কৰাৰ উপৰিও ৰক্তচাপ, ওজন জোখাৰ লগতে বিভিন্ন পৰামৰ্শ আগবাঢ়োৱা হয়। লগতে বিনামূলীয়াকৈ ঔষধো বিতৰণ কৰা হয়। এই শিবিৰটো ডাঃ বিপুল কান্ত বৰুৱা ডাঃ শঙ্কৰ বৰাৰ নেতৃত্বত অনুষ্ঠিত হয়।\nষ্টাফৰিপোৰ্টাৰ, ২৪ জানুৱাৰী : সন্তানৰ সু শিক্ষাক লৈ সচেতন অভিভাৱক সকলৰ বাবে বিদ্যালয় পৰ্য্যায়ৰ উচ্চ মানৰ আবাসিক শিক্ষানুষ্ঠান বাছনি কৰাৰ ক্ষেত্ৰত সহায়ক হোৱাকৈ কাইলৈৰ পৰা গুৱাহাটীত অনুষ্ঠিত হ’ব প্ৰিমীয়াৰ স্কুলছ এক্সিভিছন । দেশৰ চি বি এছ ই আৰু আই এছ চি ই বৰ্ডৰ অধীনৰ ২৫ খনৰো অধিক সুখ্যাত আবাসিক বিদ্যালয় ( বৰ্ডিং স্কুল) ৰ অংশগ্ৰহণেৰে ২৫ আৰু ২৬ জানুৱাৰীত দুয়োদিনেই পুৱা ১০ বজাৰ পৰা গুৱাহাটীৰ তাজ ভিৱাণ্টা হোটেলত এই বিদ্যালয় প্ৰদৰ্শনী অনুষ্ঠিত হ’ব। ইয়াৰ জৰিয়তে অভিভাৱক সকলে বিভিন্ন বিদ্যালয়ৰ কৰ্তৃত্বশীল প্ৰতিনিধি তথা বিষয়াৰ সৈতে পোন পতিয়াকৈ কথা বতৰা পাতি পছন্দৰ বিদ্যালয়ৰ পাঠ্যক্ৰম, মাছুল, আন্ত:গাথঁনি আৰু আবাসীক সা-সুবিধা, শিক্ষণ প্ৰণালী আৰু বিদ্যালয়ৰ শৈক্ষিক সাফল্য আদিৰ বিষয়ে বুজ ল’ব পাৰিব প্ৰিমীয়াৰ স্কুলছ এক্সিভিছনৰ আয়োজক এফেয়াৰ্ছ গোষ্ঠীয়ে এক বিবৃতি যোগে জনাইছে।\nষ্টাফৰিপোৰ্টাৰ, ২৪ জানুৱাৰী :বিশিষ্ট ভাষাবিদ, সাহিত্যাচাৰ্য, ড০ গোলক চন্দ্ৰ গোস্বামীৰ মৃত্যুত গভীৰ শোক প্ৰকাশ কৰে অসম প্ৰকাশন পৰিষদৰ সচিব প্ৰমুখ্যে বিষয়া কৰ্মচাৰী সকলে। এই উপলক্ষে এখন শোক সভা অনুষ্ঠিত কৰা হয়। সভাত ড০\nগোলক চন্দ্ৰ গোস্বামীৰ মৃত্যুত এক মিনিট সময় মৌন প্ৰাৰ্থনা কৰি মৃতকৰ প্ৰতি গভীৰ শ্ৰদ্ধা জ্ঞাপন কৰাৰ লগতে শোক সন্তপ্ত পৰিয়াল বৰ্গলৈ গভীৰ সমবেদনা জ্ঞাপন কৰা হয়। সভাই ড০\nগোলক চন্দ্ৰ গোস্বামীৰ মৃত্যুত অসমে এগৰাকী পথিকৃত ভাষা বিজ্ঞানীয়েই নহয় অসম হিতৈষী পুৰুষো হেৰুৱালে বুলি মন্তব্য কৰে। বিশিষ্ট ভাষাবিদ, সাহিত্যাচাৰ্য, ড০ গোলক চন্দ্ৰ গোস্বামীৰ মৃত্যুত গভীৰ শোক প্ৰকাশ কৰিছে বিৰোধী দলপতি দেৱব্ৰত শইকীয়াই। এক বিবৃতি যোগে তেওঁ কয় ” বিশিষ্ট ভাষাবিদ, সাহিত্যাচাৰ্য, ড০ গোলক চন্দ্ৰ গোস্বামীৰ মৃত্যু অসমৰ জাতীয় জীৱনৰ বাবে এক অপুৰুণীয় ক্ষতি। অসমীয়া ভাষাৰ উন্নতিৰ লগতে ক্ষুদ্ৰ জাতি-জনগোষ্ঠীৰ ভাষাৰ অধিকাৰ সুৰক্ষিত কৰাটো তেওঁ বিশ্বাসী আছিল। তেওঁৰ বিদেহ আত্মাৰ সদ্গতিৰ বাবে ঈশ্বৰৰ ওচৰত প্ৰাৰ্থনা কৰিছোঁ আৰু শোক সন্তপ্ত পৰিয়াল বৰ্গলৈ গভীৰ সম বেদনা জ্ঞাপন কৰিছোঁ।” বিশিষ্ট ভাষাবিদ, সাহিত্যাচাৰ্য, ড০ গোলক চন্দ্ৰ মৃত্যুত গভীৰ শোক প্ৰকাশ কৰিছে অসম প্ৰদেশ কংগ্ৰেছ কমিটিয়ে। এক বিবৃতি যোগে অসম প্ৰদেশ কংগ্ৰেছ কমিটিয়ৰ সভাপতি ৰিপুন বৰাই কয় ” ভাষা গৱেষণাৰ ক্ষেত্ৰত দেশৰ ভিতৰতে এগৰাকী আগশাৰীৰ পণ্ডিত হিচাপে সুনাম থকা গোস্বামীৰ মৃত্যুত অসমীয়া ভাষা সাহিত্যৰ যি ক্ষতি হ’ল সেয়া অপুৰণীয়। তেওঁৰ বিদেহ আত্মাৰ সদ্গতিৰ বাবে ঈশ্বৰৰ ওচৰত প্ৰাৰ্থনা কৰিছোঁ আৰু শোক সন্তপ্ত পৰিয়াল বৰ্গলৈ গভীৰ সম বেদনা জ্ঞাপন কৰিছোঁ”।\nষ্টাফৰিপোৰ্টাৰ, ২৪ জানুৱাৰীঃ লেখিকা দিব্যজ্যোতি ডেকাৰ দুখন গ্ৰন্থ গুৱাহাটী প্ৰেছ ক্লাৱত উন্মোচন কৰা হয়। মহানগৰীৰ হাতীগাঁৱৰ শতদল নৱাৰুণ শাখা সাহিত্য সভাৰ উদ্যোগত অনুষ্ঠিত এক মনোজ্ঞ অনুষ্ঠানত গ্ৰন্হ দুখন উন্মোচন কৰা হয়। নৱাৰুণ শাখা সাহিত্য সভাৰ প্ৰাক্তন সম্পাদক সাংবাদিক আজিজুৰ ৰহমান শইকীয়াই আঁত ধৰা গ্ৰন্থ উন্মোচনী অনুষ্ঠানটোত দিব্যজ্যোতি ডেকাৰ কাব্য গ্ৰন্থ “মাতৃস্নেহ” উন্মোচন কৰে বিশিষ্ট কবি সদৌ অসম কবি সন্মিলনৰ প্ৰাক্তন সভাপতি, বিশিষ্ট কবি আনিছ উজ জামানে। দিব্যজ্যোতি ডেকাৰ ৰচিত নাটক “পঞ্চকন্য” উন্মোচন কৰে বিশিষ্ট কবি সদৌ অসম কবি সন্মিলনৰ উপ সভাপতি মনজিৎ সিঙে। “মাতৃস্নেহ” উন্মোচন কৰে বিশিষ্ট কবি সদৌ অসম কবি সন্মিলনৰ প্ৰাক্তন সভাপতি, বিশিষ্ট কবি আনিছ উজ জামানে কয় ” কবিতাৰ এটা জন্মবধি চেতনা আছে যিটো মানুহৰ হৃদয়ত থাকি যায়। কবিতা প্রাণৰ বস্তু। কবিতাই যুদ্ধ বিগ্ৰহৰ পাছতো নিজাববীয়াকৈ এখন ঠাই অধিকাৰ কৰি আছে। আমাৰ লোক সাহিত্য সমৃদ্ধিশালী। কবি, লেখিকা দিব্যজ্যোতি ডেকাই এনেদৰে সাহিত্য চৰ্চা কৰি যাব বুলি আশা কৰিলোঁ।” আনহাতে “পঞ্চকন্য” উন্মোচন কৰে বিশিষ্ট কবি সদৌ অসম কবি সন্মিলনৰ উপ সভাপতি মনজিৎ সিঙে কয় ” লেখিকা অসমৰ সাহিত্য জগতৰ চিনাকি নাম নহয় যদিও তেওঁ সাহিত্য সাধনাত নিৰলস ভাৱে লাগি আছে। তেওঁ বাস্তৱ জীৱন ভিত্তিত কৰিবতা লিখে। সাহিত্য জীৱনত নাটকৰ ভূমিকা কোনো পধ্যে অনস্বীকাৰ্য নহয়। মহাপুৰুষ শ্ৰীমন্ত শংকৰদেৱ নাটকৰ জৰিয়তে জন জীৱনৰ মাজত সুমাই পৰিছিল। “পঞ্চকন্যা” সামাজিক ঘটনাক কেন্দ্ৰ কৰি মূলত পৰিয়াল কেন্দ্ৰিক ঘটনাক লৈ লিখা নাটক। পাঠক সমাজে লেখিকাৰ দুয়োখন গ্ৰন্থ আদৰি ল’ব বুলি আশা কৰিলোঁ। ”\nশতদল নৱাৰুণ শাখা সাহিত্য সভাৰ সভাপতি ভাস্বতী কলিতাৰ সভাপতিত্বত অনুষ্ঠিত হোৱা গ্ৰন্হ উন্মোচনী অনুষ্ঠানটোত মুখ্য অতিথি ৰূপে উপস্হিত থাকে কামৰূপ মহানগৰ জিলা সাহিত্য সভাৰ নৱ নিৰ্বাচিত সভাপতি দাসো কলিতা। বিশিষ্ট অতিথি ৰূপে অনুষ্ঠানটিত উপস্হিত থাকে গল্পকাৰ বিকাশ ৰায়মেধি। সাহিত্যাচাৰ্য ডঃ গোলোকচন্দ্ৰ গোস্বামী আৰু কালি অগ্নিকাণ্ডত শোকাৱহ ভাবে প্ৰাণ হেৰুওৱা ঈশান আৰু ইৱন নামৰ শিশু দুটিৰ স্মৃতিত অনুষ্ঠানৰ আৰম্ভণিতে এক মিনিট মৌন প্ৰাৰ্থনা কৰা হয় । অনুষ্ঠানত বৰগীত পৰিৱেশন কৰে বিজু দাসে। গ্ৰন্হকাৰ দিব্যজ্যোতি ডেকা আৰু তেওঁ স্বামী প্ৰফুল্ল ডেকাইও অনুষ্ঠানত বক্তব্য আগবঢ়াই । চিৰ চেনেহী মোৰ ভাষা জননী শীৰ্ষক গীতেৰে আৰম্ভ হোৱা অনুষ্ঠানটি অসম সংগীতেৰে সামৰণি পৰে।\nষ্টাফৰিপোৰ্টাৰ, ২৪ জানুৱাৰী : সৰ্বভাৰতীয় ৰাজনৈতিক দল বিশেষকৈ বিজেপি, কংগ্ৰেছ দলে অসমীয়া জাতিৰ ঐক্যত বাধা দিব বিচাৰিছে।সৰ্বভাৰতীয় ৰাজনৈতিক দলৰ ওপৰত সচেতন ৰাইজে আস্থা হেৰুৱাই পেলাইছে। এই সময় চোৱাত ৰাজনৈতিক দল গঠন কৰা সমীচিন বুলি আমি নাভাবো– এইদৰে কয় সদৌ অসম নিবনুৱা পৰিষদৰ উপদেষ্টা বাবুল বৰুৱাই। শুকুৰবাৰে গুৱাহাটী প্ৰেছ ক্লাৱত পৰিষদৰ উদ্যোগত অনুষ্ঠিত এখন সংবাদমেল যোগে পৰিষদৰ উপদেষ্টা বাবুল বৰুৱাই লগতে কয় ” কিছুমান স্বাৰ্থলম্বী মহলে ৰাজনৈতিক উদ্দেশ্যৰে কিছুমান চন তাৰিখৰ কথাৰে খিলঞ্জীয়াৰ সংজ্ঞা নিৰ্ধাৰণৰ দাবী জনাইছে। যিটো অসমৰ খিলঞ্জীয়াৰ অস্তিত্বৰ প্ৰতি ভাবুকি স্বৰূপ। কা আইন বাতিল নহলে অসমত খিলঞ্জীয়াৰ অস্তিত্ব নাথাকে আৰু কিবা কাৰণত অসমৰ বাবে সংশোধন হলেও প্ৰতিবেশী ৰাজ্যত গ্রহণ কৰা নাগৰিকত্বৰ দ্বাৰা অসমত প্ৰৱেশ কৰি নিগাজীকৈ থাকি তেওঁলোকৰ ভাষা, সংস্কৃতি অসমত বিস্তাৰিত কৰিব।গতিকে ভূমিপুত্রই আন্ত: ৰাজ্যিক পাৰপত্ৰ অসমৰ বাবে অপৰিহাৰ্য বুলি দাবী কৰে। অসম চুক্তিৰ ৬ নং দফা সম্পৰ্কীয় উচ্চ পৰ্যায়ৰ সমিতিক অৱগত কৰিব লাগে। ৰাজনৈতিক, অৰ্থনৈতিক, সাংস্কৃতিক দিশত নেতৃত্ব দিবলৈ এটা বৈদিক সমূহীয়া সংগঠনৰ অতিকৈ প্ৰয়োজন। লগতে আমাৰ নিয়োগ আৰু ব্যৱস্যায়ত থলুৱাক অগ্ৰাধিকাৰ দিয়া, প্ৰতিটো পৰিয়ালত কম পক্ষেও এজনক কর্মসংস্থাপন দিয়া আৰু অসমৰ মানৱ সম্পদক উপযুক্ত ভাৱে ব্যৱহাৰ কৰাৰ দাবী জনালোঁ।” সংবাদ মেলত পৰিষদৰ উপসভাপতি হিতেশ কলিতা,\nসম্পাদক দ্বিজেন কামান, উপস্থিত থাকে।\nষ্টাফৰিপোৰ্টাৰ, ২৪ জানুৱাৰী : “চৰকাৰে দমনমূলক নীতি চলাই আছে।\nসংবিধান খন অপষ্ট হৈ পৰিছে। তেওঁলোকে সংবিধান খন নৎস্যা কৰি এখন নতুন সংবিধান কৰিব বুলি আমাৰ তেনেকুৱা অনুমান হৈছে—এইদৰে কয় বিশিষ্ট বুদ্ধিজীৱী তথা নাগৰিকত্ব সংশোধনী আইন ( কা) বিৰোধী সমন্বয় সমিতি, অসমৰ, আহ্বায়ক সমিতিৰ সভাপতি ড০ হীৰেণ গোঁহাই য়ে। শুকুৰবাৰে হেদায়েটপূৰ স্থিত এন চি পিৰ কাৰ্যালয়ত সমিতিৰ উদ্যোগত অনুষ্ঠিত এখন সংবাদমেল যোগে ড০ হীৰেন গোহাঁইয়ে লগতে কয় ” শেহতীয়াকৈ জে এন ইউৰ ঘটনাৰ ফলত শিক্ষাৰ্থী, অধ্যাপক কোনো সাৰি নগ’ল। অসম বাসীৰ কা বিৰোধি প্ৰতিবাদ অব্যাহত আছে। এইবোৰ কথাই প্ৰমাণ কৰে চৰকাৰৰ জাতিদ্ৰোহ, তেওঁ লোকৰ উদ্দেশ্য কেনেকুৱা, তেওঁলোক যে গণৰাজ্য বিৰোধী তাত কোনো সন্দেহ নাই। কৃষক মুক্তি সংগ্ৰাম সমিতি যথেষ্ট সংগ্ৰামী। উজনি অসমত কা বিৰোধী সংগ্ৰামক বলিষ্ঠ কৰি তোলাত অখিল গগৈয়ে বিপুল বৰঙণি দিছে। অসমৰ জাতি ৰক্ষাৰ আন্দোলনত অসমৰ সৰ্বস্তৰৰ লোক ওলাই আহিছে। কিন্তু কেৱল কৃষক মুক্তি সংগ্ৰাম সমিতিক মূল লক্ষ্য কৰি লৈছে চৰকাৰ খনে। চৰকাৰ খনে দেশৰ বিভিন্ন সংগ্ৰামী মানুহক সন্ত্ৰাসবাদী সজাই এফালৰ পৰা নিৰ্যাতন চলাই আছে । এই চৰকাৰ খনে গাৰ জোৰেৰে কিছুমান নাভূত নাশ্ৰুত কথা কয়। কংগ্ৰেছ আৰু বাওঁদল চৰকাৰৰ শত্ৰু আৰু মুখ্যমন্ত্ৰী সৰ্বানন্দ সোণোৱালে মাতৃৰ পেটতে জাতীয়তাবাদ শিকি অহা বুলি কোৱা কথা হাস্যকৰ।সদৌ অসম ছাত্ৰ সন্থা আৰু অসম জাতীয়তাবাদী যুৱ পৰিষদ কংগ্ৰেছী নে বামপন্থী? জাতীয় অস্তিত্বৰ বিপদ বুলি জানি সকলো ওলাই আহিছে আন্দোলন কৰিবলৈ। গণতন্ত্ৰ মানে যান্ত্ৰিক প্ৰক্ৰিয়া নহয়।\nনিয়াৰ গোচৰবোৰ অদ্ভুত গোচৰ। এইয়া আইনৰ অপ প্ৰয়োগ। কোনো চার্জশীত নোহোৱাকৈ বছৰ বছৰ ধৰি আন্দোলনকাৰী নেতাক সন্ত্ৰাসবাদী সজাই জেলত ভৰাই থৈছে। এইটো বৰ হাস্যকৰ কথা। গাৰ জোৰেৰে কথা কয় যদিও যাৰ কোনো ভিত্তি নাই। এন আৰ চি ৰ বাবে আবেদন নকৰা মানুহৰ সংখ্যা প্রায় ২০ লাখ হ’ব। সেইসকলক যদি আবেদনৰ সুযোগ দিয়ে তেন্তে সংখ্যাটো বহুত বৃদ্ধি হৈ যায়।\nআইনখনত এক সুৰুঙা আছে।\nগণৰাজ্য দিৱসৰ দিনা অৰ্থাৎ ২৬ জানুৱাৰীত সংবিধান সুৰক্ষা দিৱস পালন কৰা হ’ব। গণতন্ত্ৰৰ ভৱিষ্যতৰ কথা জড়িত হৈ আছে। এই সংবিধানে গণতান্ত্ৰিক ধাৰা বৰ্তাই ৰাখিছে। সংবিধান খনে এনে এক ব্যৱস্থা দাঙি ধৰিলে যি ব্যৱস্থাৰ জৰিয়তে শাসন কৰিলে জনতাৰ মঙ্গল হ’ব। যি ধৰণৰ শাসন চলিছে সংবিধানৰ মূল্য ৰাইজে পাহৰি পেলাইছে। নামত থকা সংবিধানৰ মূল্য ৰাইজৰ আগত দাঙি ধৰিবলৈ এই সংবিধান দিৱস। এনেকুৱা দিন আহিব যে এই সংবিধান নস্যাত কৰি চৰকাৰে নতুন সংবিধান প্ৰস্তুত কৰিব, এনে এক আশংকা হয়। অসম বাসীৰ ক্ষোভ প্ৰতিবাদৰ পাছতো কা আইনখন চৰকাৰে আমাৰ ওপৰত জাপি দিছে। আমাৰ চকুৰ সন্মুখতে গণতন্ত্ৰ লোপ কৰিব বিচৰা হৈছে। ২৬ জানুৱাৰীত লক্ষীধৰ বৰা ক্ষেত্ৰত ১১ বজাত হ’ব সংবিধান সুৰক্ষা দিৱস। “সংবাদমেল যোগে আহ্বায়ক সমিতিৰ সমন্বয়ক দেবেন তামুলীয়ে কয় ”\nএই আন্দোলন আৰম্ভ হোৱা দিন ধৰি কৃষক মুক্তি সংগ্ৰাম সমিতিৰ নেতাক ষড়যন্ত্ৰমূলকভাৱে গ্ৰেপ্তাৰ কৰিছে। ২০২১ ৰ নিৰ্বাচনলৈকে কৃষক মুক্তিৰ নেতাৰ ওপৰত উৎপীৰন চলাই যাব বুলি সন্দেহ। এই কথাৰ গৰিহণা দিছো। এই\nষড়যন্ত্ৰ বন্ধ কৰক আৰু কৃষক মুক্তি সংগ্ৰাম সমিতিৰ নেতা অখিল গগৈ আৰু অন্য নেতাক মুকলি কৰি দিবলৈ আহ্বান জনাইছোঁ। লগতে গণতন্ত্ৰ ধংসী কা বাতিল কৰা, জে এন ইউ ৰ ছাত্ৰ ছাত্রী, শিক্ষকৰ ওপৰত চলোৱা বৰ্বৰ আক্ৰমণৰ ঘটনাৰ ন্যায়িক তদন্ত কৰা, অখিল গগৈ প্ৰমুখ্যে গণতান্ত্ৰিক প্ৰতিবাদ কাৰিক বিনাচৰ্তে মুক্তি দিয়া আৰু অসমৰ সংবাদ মাধ্যমৰ ওপৰত চৰকাৰী হেঁচা উঠাই লোৱাৰ দাবী জনালোঁ।আনহাতে ২৬ জানুৱাৰীৰ কাৰ্যসূচী অনুসৰি পুৱা ১১ পৰা অনুষ্ঠান আৰম্ভ কৰা হ’ব। সিদিনা পুৱা পতাকা উত্তোলন, জাতীয় সংগীত পৰিবেশন, সংবিধান সম্পৰ্কে আইনজ্ঞ সকলৰ বক্তব্য, সাংস্কৃতিক অনুষ্ঠান আৰু শেষত সংবিধান সুৰক্ষিত কৰাৰ বাবে শপত গ্ৰহণ কৰা হ’ব। ” সংবাদ মেলত সমিতিৰ অন্যান্য বিষয় ববীয়া উপস্থিত থাকে।\nগোৱালপাৰাৰ গজিয়াজানীৰ সৰবৰহী যুৱক বিজয় কুমাৰ নাথৰ পৰলোকপ্ৰাপ্তি\nগোৱালপাৰা জিলাৰ মৰনৈ আৰক্ষী থানাৰ অন্তৰ্গত গজিয়াজানীৰ সৰবৰহী যুৱক বিজয় কুমাৰ নাথৰ যোৱা নিশা প্ৰায় ১২:১৫ বজাত গুৱাহাটী চিকিৎসা মহাবিদ্যালয় হাস্পতালত পৰলোক প্ৰাপ্তি ঘটে ৷ মৃত্যুৰ সময়ত যুৱক জনৰ বয়স আছিল ৩৪ বছৰ ৷ স্বৰ্গীয় শিক্ষক টিকেন নাথ আৰু অৱসৰ প্ৰাপ্ত শিক্ষয়িত্ৰী তিলেশ্বৰী দেৱীৰ তৃতীয় সন্তান বিজয় কুমাৰ নাথে অঞ্চলটোৰ বিভিন্ন অনুষ্ঠান প্ৰতিষ্ঠানৰ লগত ওতঃপ্ৰতভাৱে জড়িত আছিল। অতি উদ্যোমী যুৱক জনে ভোজমালা গজিয়াজানী শাখা অগপৰ সম্পাদক তথা দহিকটা ভোজমালা আঞ্চলিক আছুৰ উপ সভাপতি হিচাপে কাৰ্যনিৰ্বাহ কৰাৰ লগতে গজিয়াজানী জে এন মজলীয়া বিদ্যালয়ত শিক্ষকৰ অভাৱ হোৱাত তিনি বছৰ অবৈতনিক ভাৱে শিক্ষকতা কৰিছিল ৷ স্থানীয় ৰঙা সূৰ্য সাংস্কৃতিক সংঘৰ দ্বাৰা উদযাপিত ৰঙালী বিহু সন্মিলনীৰ বিশেষ উদ্যোক্তা বিজয় কুমাৰ নাথৰ মৃত্যুত অঞ্চল জুৰি শোকৰ ছাঁ পৰে ৷ আজি শেষকৃত্য অনুষ্ঠানৰ প্ৰাক মুহূৰ্তত স্থানীয় আছু,অগপ তথা উপস্থিত ৰাইজে স্বৰ্গীয় বিজয় কুমাৰ নাথৰ প্ৰতি গভীৰ শ্ৰদ্ধাঞ্জলি জ্ঞাপন কৰে ৷\n××× ××× ××× ×××× ××××:×××:××× ×××\nকৃষ্ণাইত ৰেলৰ চেপাত নিহত মহিলা\nগোৱালপাৰা জিলাৰ কৃষ্ণাই আৰক্ষী থানাৰ অন্তৰ্গত ধাইগাঁৱৰ ডুমুনীপাৰাত আজি দুপৰীয়া এক অঘটন সংঘটিত হয় ৷ তীব্ৰ বেগী ৰে’লৰ খুন্দাত থিতাতে নিহত হয় এগৰাকী মহিলা ৷ পিন্ধনত মেখেলা-চাদৰ, চুৱেটাৰ পৰিহিতা মহিলা গৰাকীক এই বাতৰি লিখা পৰলৈকে চিনাক্ত কৰিব পৰা হোৱা নাই ৷ দুৰ্ঘটনাটো ইমানে ভয়ংকৰ আছিল যে মহিলত গৰাকীৰ মুৰ চিঙি যোৱাৰ লগতে চিন্ন-বিচিন্ন হৈ পৰিছে মৃতদেহটো ৷ যাৰ বাবে আৰক্ষী আৰু ৰে’ল আৰক্ষীও মৃতদেহটো চিনাক্ত কৰিব পৰা নাই ৷ ঘটনাস্থীলত ইতিমধ্যে আৰক্ষী উপস্থিত হৈছে আৰু তদন্ত আৰম্ভ কৰিছে ৷ স্থানীয় লোকে ৰেল পথ পাৰ হবলৈ লওঁতে তীব্ৰ বেগী ৰেলৰ খুন্দাতে মহিলা গৰাকী নিহত হোৱাৰ সন্দেহ প্ৰকাশ কৰিছে ৷\nনলবাৰীৰ ঘগ্ৰাপাৰত অসম গ্ৰামীণ বিকাশ বেংকৰ গ্ৰাহক সজাগতা সভা\n*নলবাৰীৰ ঘগ্ৰাপাৰত অসম গ্ৰামীণ বিকাশ বেংকৰ গ্ৰাহক সজাগতা সভা*\n*ৰূপক বৈশ্য, ফাৰ্ষ্ট নিউজ ৰিপোৰ্ট, নলবাৰী, ২৪ জানুৱাৰী*\nনলবাৰী জিলাৰ ঘগ্ৰাপাৰ হৰিমন্দিৰ প্ৰাঙ্গনত আজি অসম গ্ৰামীণ বিকাশ বেংকৰ গ্ৰাহক সজাগতামূলক সভা এখন অনুষ্ঠিত হয়। বিশিষ্ট সাংস্কৃতিক কৰ্মী ফনীধৰ দাসৰ সভাপতিত্বত অনুষ্ঠিত গ্ৰাহক সজাগতা সভাৰ উদ্দেশ্য ব্যাখ্যা কৰে অসম গ্ৰামীণ বিকাশ বেংকৰ ঘগ্ৰাপাৰ শাখাৰ পৰিচালক ৰতন দেৱে। বেংকৰ প্ৰায় পঞ্চাশটাৰো অধিক আত্মসহায়ক গোটৰ সভাপতি/সম্পাদিকা তথা সদস্যা সকলক বেংকৰ ঋণ আৰু পৰিশোধ কৰাৰ বিভিন্ন উপায় তথা ডিজিটেল ৰূপত বেংকৰ সুবিধা লাভ কৰা আৰু অসুবিধা সমুহৰ ওপৰত ব্যাখ্যা আগবঢ়ায়। আনহাতে বিশেষকৈ মহিলাসকলে এ টি এম আৰু মোবাইল ফোনৰ সুবিধাসমুহৰ ওপৰত বিতংভাৱে বক্তব্য প্ৰদান কৰে অসম গ্ৰামীণ বিকাশ বেংকৰ ঘগ্ৰাপাৰ শাখাৰ পৰিচালক ৰতন দেৱে। সজাগতা সভাত অতিথি হিচাপে উপস্থিত থকা অৱসৰী শিক্ষাবিদ প্ৰভাত শৰ্মা আৰু সাংবাদিক বীৰেন কলিতাই কেন্দ্ৰীয় চৰকাৰৰ ডিজিটেল ইন্দিয়াৰ ওপৰত বিতংভাবে আলোকপাত কৰে। বেংকৰ পৰা ঋণ লৈ বহুতো আত্মসহায়ক গোট আগবাঢ়ি গৈছে। বহুতে বেংকৰ পৰা ঋণ লৈ বিভিন্ন ধৰণৰ ব্যৱসায় কৰি লাভাম্বিত হৈছে আৰু বহুতে বেংকৰ ঋণ লৈ পৰিশোধ কৰিব নোৱাৰি সমস্যাত পৰিছে। অসম গ্ৰামীণ বিকাশ বেংক ৰাইজৰ কল্যাণ আৰু পৰিয়ালৰ অৰ্থনীতি টনকিয়াল কৰাৰ ক্ষেত্ৰত আগ্ৰহী বুলিও মতপোষণ কৰে অৱসৰী শিক্ষকগৰাকীয়ে। শাখা পৰিচালক ৰতন দেৱে বেংকৰ APY, PMJJBY, PMSBY আদি আঁচনিৰ ওপৰত আলোকপাত কৰি কয় যে বেংকৰ ঋণ বিষয়ক যিকোনো কথাবাৰ্তা পোনে পোনে শাখা পৰিচালকৰ লগত আলোচনা কৰাৰ পৰামৰ্শ আগবঢ়ায়। কোনো তৃতীয় পক্ষৰ কাষ নাচাপিবলৈ পৰিচালক ৰতন দেৱে গ্ৰাহক সকলক সজাগ কৰি দিয়ে।\n১৮ জানুৱাৰীৰ পৰা ২৬ জানুৱাৰীলৈ গ্ৰ’ফাৰ্ছৰ গ্ৰেণ্ড অৰেঞ্জ বেগ ডে’ৰ তৃতীয় সংস্কৰণ ঘোষণা\nজষ্টাফৰিপৰ্টাৰ,,,,২৩ জানুৱাৰী।। শেহতীয়াকৈ গুৱাহাটীলৈকে সেৱা সম্প্ৰসাৰণৰ পাছত এই মহানগৰৰ গ্ৰাহকৰ বাবে গ্ৰ’ফাৰ্ছে লৈ আহিছে ভাৰতৰ সৰ্ব বৃহৎ অনলাইন গ্ৰচাৰী বিক্ৰী কার্যক্ৰম গ্ৰেণ্ড অৰেঞ্জ বেগ ডে'(জিঅ’বিডি)ৰ তৃতীয় সংস্কৰণ। ১৮ জানুৱাৰীৰ পৰা ২৬ জানুৱাৰীলৈ অনুষ্ঠিত হ’বলগীয়া এই ন দিনীয়া বিক্ৰীৰ প্ৰতিশ্ৰুতি হৈছে গ্ৰ’ফাৰ্ছৰ সকলো অনলাইন আৰু অফলাইন প্লেটফৰ্মৰ প্ৰতিজন ক্ৰেতালৈ ১০০ শতাংশ (গ্যৰেণ্টেড ইনাম’)। নিশ্চিত পুৰস্কাৰৰ উপৰিও গ্ৰচাৰীৰ এই সৰ্ববৃহৎ অনলাইন বিক্রীয়ে বিভিন্ন পণ্যৰ ক্ষেত্ৰত ফ্লেট ৫০ শতাংশ অ’ফাৰ ,বাই ওৱান গেট ওৱান আৰু আন আকৰ্ষণীয় অফাৰৰ দৰে বহু বিক্ৰীক সাঙুৰি ল’ব। তাৰোপৰি এই বিক্ৰীত ৰন্ধন শালৰ গুৰুত্বপূৰ্ণ সামগ্ৰীৰ পৰা ম’বাইল ফোনলৈকে, ৱাছিং মেচিনৰ পৰা দুচকীয়া বাহনলৈকে গ্ৰ’ফাৰ্ছে ইয়াৰ গ্ৰাহক সকলৰ বাবে ৩০ লাখৰো অধিক নিশ্চিত প্ৰতিশ্ৰুতি প্ৰদান কৰিছে। “স্মাৰ্ট বচাট ক্লাবৰ গ্ৰ’ফাৰ্ছৰ লয়েল্টি প্ৰগ্ৰেম মেম্বাৰে তেওঁলোকৰ ক্ৰয়ত অতিৰিক্ত ৰেহাইৰ সৈতে ১৭ জানুৱাৰীৰ পৰা আগতীয়াকৈ এই সুবিধা লাভ কৰিব পাৰিব। ক্রেতাসকলে শীৰ্ষস্থানীয় বেংক আৰু পেমেণ্ট এপ তথা পে’টিএম, গুগল পে, আদি অন্যান্যৰ পৰা এই সুযোগ গ্ৰহণ কৰি অতিৰিক্ত ৰেহাই লাভ কৰিব পাৰিব । এই সম্পর্কে ঘোষণা কৰি গ্ৰ’ফাৰ্ছৰ সহ-প্ৰতিষ্ঠাপক আৰু চি ই অ’ অলবিন্দৰ ধিন্দছায়ে কয়-“অনলাইন শ্বপিঙৰ বিশ্বয়নত নতুন গ্ৰাহক সৃষ্টি কৰাত গ্ৰ’ফাৰ্ছৰ জিঅ’ বিডিয়ে এটা গুৰুত্বপূৰ্ণ ভূমিকা পালন কৰি আহিছে। অসমৰ গ্ৰাহক সকলক সৰ্বাধিক ৰাহিৰ সুবিধা প্ৰদান কৰাৰ উপৰিও এইবাৰ ১০০ শতাংশ গ্যৰেণ্টেড ইনামেৰে ইয়াক আমি অধিক ডাঙৰ আৰু অধিক ভাল কৰি তোলাৰ পৰিকল্পনা কৰিছোঁ”। উল্লেখযোগ্য যে,দিল্লী, গুৰগাঁও, কলকাতা, জয়পুৰ, নয়দা, আহমদাবাদ, মেৰট আদিকে ধৰি ২৭ খন ৰাজ্যত এই বিক্ৰী লাইভ কৰা হ’ব।\nপ্ৰকাশ কৈৰালাৰ গ্ৰন্থ “অসমৰ গোৰ্খাসকৰ ঐতিহ্যৰ অন্বেষণ” উন্মোচন\nষ্টাফৰিপোৰ্টাৰ, ২৪ জানুৱাৰী : পূৰ্বায়ণ প্ৰকাশনৰ দ্বাৰা প্ৰকাশিত উদীয়মান লেখক প্ৰকাশ কৈৰালাৰ গ্ৰন্থ “অসমৰ গোৰ্খাসকৰ ঐতিহ্যৰ অন্বেষণ” আজি অসম সাহিত্য সভাৰ গুৱাহাটীস্থিত লক্ষ্মীৰাম বৰুৱা সদনত উন্মোচন কৰা হয়। ভাৰতবৰ্ষৰ স্বাধীনতা সংগ্ৰামত গোৰ্খা সকলৰ অৱদান আৰু লগতে অসমৰ জাতীয় জীৱনত খিলঞ্জীয়া গোৰ্খা সকলৰ ত্যাগ আৰু বলিদানৰ এক জীৱন্ত দলিল এই গ্ৰন্থখন। সম্পূৰ্ণ তথ্যভিত্তিক আৰু ক্ষেত্ৰভিত্তিক গৱেষণা আৰু অধ্যয়ণৰ ফচল এই গ্ৰন্থখনে অসমৰ গোৰ্খাসকৰ গৌৰৱময় ঐতিহ্য অধ্যয়নৰ বাট মুকলি কৰিছে। আজিৰ এই উন্মোচনী অনুষ্ঠানত অসম সাহিত্য সভাৰ সভাপতি ড° পৰমানন্দ ৰাজবংশী আৰু বিশিষ্ট লেখক সুমন্ত চলিহাই উন্মোচন কৰা গ্ৰন্থ উন্মোচনী অনুষ্ঠানত শ দিলীপ কলিতা (সঞ্চালক আবিলেক), অধিবক্তা তথা বিশিষ্ট সাংবাদিক দীপক শৰ্মা,\nট্ৰাইবেল ৰিচাৰ্ছ ইন্সটিটিউচনৰ ৰিচাৰ্ছ বিষয়া\nঅসীম বৰা, বিশিষ্ট কবি মৌচম বুঢ়াগোহাঁই, কলাশ্ৰী শ্ বিনোদ খনাল, অসম গোৰ্খা সন্মিলনৰ কাৰ্যকৰী সভাপতি কৃষ্ণ ভুজেল, সদৌ অসম গোৰ্খা ছাত্ৰ সন্থাৰ সভাপতি প্ৰেম তামাং, মৰাণ ছাত্ৰ সন্থাৰ সভাপতি অৰুণজ্যোতি মৰাণ, গৰিয়া-মৰিয়া ছাত্ৰ সন্থাৰ সভাপতি, অসম জাতীয়তাবাদী যুৱ পৰিষদৰ সাধাৰণ সম্পাদক উদয়ন কুমাৰ গগৈ আদিকে প্ৰমূখ্য কৰি বিভিন্ন লেখক-সাহিত্যিক, দল-সংগঠনৰ প্ৰায় দুই শতাধিক লোক উপস্থিত থাকে।\nষ্টাফৰিপৰ্টাৰ,,,,২৪ জানুৱাৰীউত্তৰ-পূৱৰ আগশাৰীৰ তথা প্ৰতিষ্ঠিত চলাৰ প্ৰতিষ্ঠান নটছাকী ইনকৰ্পোৰেচনে লাভ কৰিলে দুটাকৈ ৰাষ্ট্ৰীয় বঁটা। শুকুৰবাৰে নতুন দিল্লীত ইণ্ডিয়া ৰুফটোপ চলাৰ কংগ্ৰেছে আয়োজন কৰা এক গাম্ভীৰ্যপূৰ্ণ অনুষ্ঠানত নটছাকী ইনকৰ্পোৰেচনে ‘ৰুফটোপ’ চলাৰ ইপিচি’ কোম্পানী বঁটা লাভ কৰাৰ লগতে প্ৰতিষ্ঠানটোৱে চিষ্টেম ইণ্টিগ্ৰেটৰ অফ দ্যা ইয়াৰৰ বঁটা লাভ কৰিবলৈ সক্ষম হৈছে। ভাৰত চৰকাৰৰ …\nষ্টাফৰিপোৰ্টাৰ, ২৪ জানুৱাৰী ‘: বোকাখাতত আজি অসম গণ পৰিষদ আৰু বিজেপি দলৰ সংকল্প সমাৰোহ। সভাত উপস্থিত আছে দুয়োটা দলৰে শীৰ্ষস্থানীয় নেতৃত্ব। সভাত অংশগ্ৰহণ কৰি মুখ্যমন্ত্ৰী সৰ্বানন্দ সোণোৱালে অসমৰ প্ৰতি প্ৰধানমন্ত্ৰী নৰেন্দ্ৰ মোদীয়ে দেখুওৱা মৰমৰ বাবে বিশেষ ভাবে শলাগ লয়। মুখ্যমন্ত্ৰী সৰ্বানন্দ সোণোৱালে কয় যে, ‘কংগ্ৰেছে ৫৫ বছৰে নোৱাৰা কাম, …\nষ্টাফৰিপোৰ্টাৰ, ২৪ জানুৱাৰী : টেট উত্তীৰ্ণ চাকৰি প্ৰাৰ্থীলৈ সুখবৰ কঢ়িয়াই আনিছে ৰাজ্যৰ শিক্ষা বিভাগে। নিম্ন প্ৰাথমিক আৰু উচ্চ প্ৰাথমিক বিদ্যালয়ৰ বাবে ৯,৬৩৫ টা পদৰ বাবে বিচৰা হৈছে আবেদন পত্ৰ। তাৰে ভিতৰত নিম্ন প্ৰথমিক বিদ্যালয়ত ৫,৫১৫ আৰু উচ্চ প্ৰাথমিক বিদ্যালয়ত ৪,১২০টা খালী হোৱাৰ বিজ্ঞাপন জাৰি কৰা কৰিছে শিক্ষা বিভাগে। ২৭ …\nষ্টাফৰিপোৰ্টাৰ,,,২৪ জানুৱাৰী ।।: গুৱাহাটীৰ আঠগাঁও স্থিত মাৰোৱাৰী হাস্পতালৰ উদ্যোগত শুকুৰবাৰে মৰিগাঁও জিলাৰ জাগীৰোড, বাকজাপত এক বিনামূলীয়া স্বাস্থ্য পৰীক্ষা শিবিৰৰ আয়োজন কৰা হয়। এই শিবিৰত মুঠ ১৩০গৰাকী লোকক বিনামূলীয়াকৈ স্বাস্থ্য পৰীক্ষা কৰাৰ লগতে বিনামূলীয়াকৈ ডায়েবেটিক স্ক্ৰীনিঙ কৰাৰ উপৰিও ৰক্তচাপ, ওজন জোখাৰ লগতে বিভিন্ন পৰামৰ্শ আগবাঢ়োৱা হয়। লগতে বিনামূলীয়াকৈ ঔষধো বিতৰণ …\nষ্টাফৰিপোৰ্টাৰ, ২৪ জানুৱাৰী : সন্তানৰ সু শিক্ষাক লৈ সচেতন অভিভাৱক সকলৰ বাবে বিদ্যালয় পৰ্য্যায়ৰ উচ্চ মানৰ আবাসিক শিক্ষানুষ্ঠান বাছনি কৰাৰ ক্ষেত্ৰত সহায়ক হোৱাকৈ কাইলৈৰ পৰা গুৱাহাটীত অনুষ্ঠিত হ’ব প্ৰিমীয়াৰ স্কুলছ এক্সিভিছন । দেশৰ চি বি এছ ই আৰু আই এছ চি ই বৰ্ডৰ অধীনৰ ২৫ খনৰো অধিক সুখ্যাত আবাসিক …\nষ্টাফৰিপোৰ্টাৰ, ২৪ জানুৱাৰী :বিশিষ্ট ভাষাবিদ, সাহিত্যাচাৰ্য, ড০ গোলক চন্দ্ৰ গোস্বামীৰ মৃত্যুত গভীৰ শোক প্ৰকাশ কৰে অসম প্ৰকাশন পৰিষদৰ সচিব প্ৰমুখ্যে বিষয়া কৰ্মচাৰী সকলে। এই উপলক্ষে এখন শোক সভা অনুষ্ঠিত কৰা হয়। সভাত ড০ গোলক চন্দ্ৰ গোস্বামীৰ মৃত্যুত এক মিনিট সময় মৌন প্ৰাৰ্থনা কৰি মৃতকৰ প্ৰতি গভীৰ শ্ৰদ্ধা জ্ঞাপন কৰাৰ …\nষ্টাফৰিপোৰ্টাৰ, ২৪ জানুৱাৰীঃ লেখিকা দিব্যজ্যোতি ডেকাৰ দুখন গ্ৰন্থ গুৱাহাটী প্ৰেছ ক্লাৱত উন্মোচন কৰা হয়। মহানগৰীৰ হাতীগাঁৱৰ শতদল নৱাৰুণ শাখা সাহিত্য সভাৰ উদ্যোগত অনুষ্ঠিত এক মনোজ্ঞ অনুষ্ঠানত গ্ৰন্হ দুখন উন্মোচন কৰা হয়। নৱাৰুণ শাখা সাহিত্য সভাৰ প্ৰাক্তন সম্পাদক সাংবাদিক আজিজুৰ ৰহমান শইকীয়াই আঁত ধৰা গ্ৰন্থ উন্মোচনী অনুষ্ঠানটোত দিব্যজ্যোতি ডেকাৰ কাব্য …\nষ্টাফৰিপোৰ্টাৰ, ২৪ জানুৱাৰী : সৰ্বভাৰতীয় ৰাজনৈতিক দল বিশেষকৈ বিজেপি, কংগ্ৰেছ দলে অসমীয়া জাতিৰ ঐক্যত বাধা দিব বিচাৰিছে।সৰ্বভাৰতীয় ৰাজনৈতিক দলৰ ওপৰত সচেতন ৰাইজে আস্থা হেৰুৱাই পেলাইছে। এই সময় চোৱাত ৰাজনৈতিক দল গঠন কৰা সমীচিন বুলি আমি নাভাবো– এইদৰে কয় সদৌ অসম নিবনুৱা পৰিষদৰ উপদেষ্টা বাবুল বৰুৱাই। শুকুৰবাৰে গুৱাহাটী প্ৰেছ ক্লাৱত …\nষ্টাফৰিপোৰ্টাৰ, ২৪ জানুৱাৰী : “চৰকাৰে দমনমূলক নীতি চলাই আছে। সংবিধান খন অপষ্ট হৈ পৰিছে। তেওঁলোকে সংবিধান খন নৎস্যা কৰি এখন নতুন সংবিধান কৰিব বুলি আমাৰ তেনেকুৱা অনুমান হৈছে—এইদৰে কয় বিশিষ্ট বুদ্ধিজীৱী তথা নাগৰিকত্ব সংশোধনী আইন ( কা) বিৰোধী সমন্বয় সমিতি, অসমৰ, আহ্বায়ক সমিতিৰ সভাপতি ড০ হীৰেণ গোঁহাই য়ে। শুকুৰবাৰে …\nগোৱালপাৰাৰ গজিয়াজানীৰ সৰবৰহী যুৱক বিজয় কুমাৰ নাথৰ পৰলোকপ্ৰাপ্তি —- গোৱালপাৰা জিলাৰ মৰনৈ আৰক্ষী থানাৰ অন্তৰ্গত গজিয়াজানীৰ সৰবৰহী যুৱক বিজয় কুমাৰ নাথৰ যোৱা নিশা প্ৰায় ১২:১৫ বজাত গুৱাহাটী চিকিৎসা মহাবিদ্যালয় হাস্পতালত পৰলোক প্ৰাপ্তি ঘটে ৷ মৃত্যুৰ সময়ত যুৱক জনৰ বয়স আছিল ৩৪ বছৰ ৷ স্বৰ্গীয় শিক্ষক টিকেন নাথ আৰু অৱসৰ প্ৰাপ্ত …\nকৃষ্ণাইত ৰেলৰ চেপাত নিহত মহিলা —————– গোৱালপাৰা জিলাৰ কৃষ্ণাই আৰক্ষী থানাৰ অন্তৰ্গত ধাইগাঁৱৰ ডুমুনীপাৰাত আজি দুপৰীয়া এক অঘটন সংঘটিত হয় ৷ তীব্ৰ বেগী ৰে’লৰ খুন্দাত থিতাতে নিহত হয় এগৰাকী মহিলা ৷ পিন্ধনত মেখেলা-চাদৰ, চুৱেটাৰ পৰিহিতা মহিলা গৰাকীক এই বাতৰি লিখা পৰলৈকে চিনাক্ত কৰিব পৰা হোৱা নাই ৷ দুৰ্ঘটনাটো ইমানে ভয়ংকৰ …\n*নলবাৰীৰ ঘগ্ৰাপাৰত অসম গ্ৰামীণ বিকাশ বেংকৰ গ্ৰাহক সজাগতা সভা* *ৰূপক বৈশ্য, ফাৰ্ষ্ট নিউজ ৰিপোৰ্ট, নলবাৰী, ২৪ জানুৱাৰী* নলবাৰী জিলাৰ ঘগ্ৰাপাৰ হৰিমন্দিৰ প্ৰাঙ্গনত আজি অসম গ্ৰামীণ বিকাশ বেংকৰ গ্ৰাহক সজাগতামূলক সভা এখন অনুষ্ঠিত হয়। বিশিষ্ট সাংস্কৃতিক কৰ্মী ফনীধৰ দাসৰ সভাপতিত্বত অনুষ্ঠিত গ্ৰাহক সজাগতা সভাৰ উদ্দেশ্য ব্যাখ্যা কৰে অসম গ্ৰামীণ বিকাশ বেংকৰ …\nজষ্টাফৰিপৰ্টাৰ,,,,২৩ জানুৱাৰী।। শেহতীয়াকৈ গুৱাহাটীলৈকে সেৱা সম্প্ৰসাৰণৰ পাছত এই মহানগৰৰ গ্ৰাহকৰ বাবে গ্ৰ’ফাৰ্ছে লৈ আহিছে ভাৰতৰ সৰ্ব বৃহৎ অনলাইন গ্ৰচাৰী বিক্ৰী কার্যক্ৰম গ্ৰেণ্ড অৰেঞ্জ বেগ ডে'(জিঅ’বিডি)ৰ তৃতীয় সংস্কৰণ। ১৮ জানুৱাৰীৰ পৰা ২৬ জানুৱাৰীলৈ অনুষ্ঠিত হ’বলগীয়া এই ন দিনীয়া বিক্ৰীৰ প্ৰতিশ্ৰুতি হৈছে গ্ৰ’ফাৰ্ছৰ সকলো অনলাইন আৰু অফলাইন প্লেটফৰ্মৰ প্ৰতিজন ক্ৰেতালৈ ১০০ …\nষ্টাফৰিপোৰ্টাৰ, ২৪ জানুৱাৰী : পূৰ্বায়ণ প্ৰকাশনৰ দ্বাৰা প্ৰকাশিত উদীয়মান লেখক প্ৰকাশ কৈৰালাৰ গ্ৰন্থ “অসমৰ গোৰ্খাসকৰ ঐতিহ্যৰ অন্বেষণ” আজি অসম সাহিত্য সভাৰ গুৱাহাটীস্থিত লক্ষ্মীৰাম বৰুৱা সদনত উন্মোচন কৰা হয়। ভাৰতবৰ্ষৰ স্বাধীনতা সংগ্ৰামত গোৰ্খা সকলৰ অৱদান আৰু লগতে অসমৰ জাতীয় জীৱনত খিলঞ্জীয়া গোৰ্খা সকলৰ ত্যাগ আৰু বলিদানৰ এক জীৱন্ত দলিল এই …